
PREFAŢĂ 



Sfânta Treime este suprema taină a existenţei, care 
explică însă toate, sau fără de care nu se poate explica nimic. 
De aceea, deşi e suprema taină, este întrucâtva inteligibilă, 
conformă până la un loc unei logici. 

Ea se prezintă ca atare ca o metafizică reală, sau ca 
fundamentul abisal, dar într- un fel inteligibil, a toată 
existenţa. Filosofiile care vorbesc de o metafizică rămân într- 
o totală neclaritate în privinţa metafizicii despre care vorbesc 
ele. Pentru ele, acea realitate metafizică nu e decât o esenţă 
stăpânită de o lege a evoluţiei sau emanaţiei, din care ies 
toate, stăpânite de aceeaşi lege. Dar cine a putut da acea 
lege, care arată în sine o dependenţă, dar nu pot explica de 
cine depinde? Metafizica filosofiilor se prezintă drept lipsită 
de orice logică. 

Cel puţin în privinţa scopului pe care- l poate urmări 
Sfânta Treime, sau sensului pe care îl poate oferi Ea pentru 
existenţă, e deplin acceptabilă din punct de vedere logic. Ea 
este o iubire fără început şi urmăreşte o extindere a iubirii. Şi 
ce poate justifica existenţa mai mult decât iubirea? 

Iubirea nu satură pe nimeni, niciodată. Deci poate fi 
fără de sfârşit; şi de aceea poate fi şi fără de început. 



Iubirea fără de început Şi fără de sfârşit dă o mulţumire 
deplină existenţei, deci o lumină. Metafizica filosofiilor este 
supusă orbeşte unei legi fără început şi fără sfârşit, nu dă 
nici o lumină. 

Al doilea lucru pe care ţinem să- 1 notăm în această 
„Prefaţă" este că Biserica Ortodoxă vede pe Sfânta Treime, ca 
Dumnezeul iubirii, lucrătoare prin Sfântul Duh în sufletele 
credincioşilor, pentru a- i ridica în relaţia iubitoare dintre 
Persoanele ei. Datorită acestui fapt, Sfintele Taine au o 
importanţă hotărâtoare în viaţa lor. Prin ele, Sfânta Treime 
însăşi este lucrătoare prin Sfântul Duh în sufletele lor, câtă 
vreme în catolicism, în Sacramente nu e decât o graţie 
creată, prin care se acordă nişte merite Şi credincioşilor din 
suprameritele jertfei lui Hristos, ceea ce a făcut ca celelalte 
forme creştine desprinse din catolicism să nu mai dea nici un 
loc Tainelor în viaţa lor. Ortodoxia are prin aceasta un 
accentuat caracter duhovnicesc şi sfinţilor. Credincioşilor 
ortodocşi nu li se iartă numai în sens juridic păcatele (în 
viaţa aceasta, la catolici, şi în cea viitoare, la protestanţi), ci li 
se comunică puterea lui Hristos de- a iubi prin Duhul Lui cel 
Sfânt şi pe Dumnezeu şi pe semenii lor şi, o dată cu aceasta, 
eliberarea de patimile egoiste şi o sfinţire tot mai mare, pe 
măsură ce fac şi ei un efort în acest sens. 

Ortodoxia nu cunoaşte numai un Hristos al 
discursurilor, ci pe Hristos care, iubind pe Tatăl prin Duhul 
Sfânt, comunică şi credincioşilor această iubire a Sfintei 
Treimi. Ortodoxia ajută pe membrii săi se înduhovnicească 
prin nevoinţe ascetice şi prin aceasta să se sfinţească din 



puterea Treimii, în care trăiesc încă de pe pământ, înaintând 
în împărăţia iubitoare fSLra sfârşit. 

Nu ne putem închipui că a fost cândva când n- a fost 
nimic. Sfântul Grigorie de Nazianz o spune aceasta în multe 
locuri. O dată zice: „Dumnezeu spune: întregul « este » e al 
Meu (leş. 3, 14) neavând nici început şi neputând nici 
înceta" 1 . De unde ar fi apărut existenţa, dacă n- ar fi fost din 
eternitate? Existenţa fără de început, sau din eternitate, este 
un mister inexplicabil. Dar totodată el explică totul. Dar de 
ea ştim din cele ce experiem ca existenţe cauzate. Căci cum 
ar exista cele cauzate şi începute, dacă n- ar fi o existenţă 
fără de început şi fără de cauză? 

Se poate deci spune: din cele cauzate, sau cunoscute, 
ştim despre existenţa sau Dumnezeirea necauzată, sau 
necunoscută, iar din existenţa necunoscută înţelegem cele 
cauzate. Există o comunicare reciprocă între cunoaşterea 
catafatică şi apofatică, apofaticul fiind în parte cunoscut 
prin catafatic şi catafaticul fiind mai bine cunoscut prin 
apofatic. Apofaticul nu e cu totul neştiut, iar catafaticul nu e 
nici el cu totul înţeles având ca origine apofaticul absolut. 

Cele cauzate le cunoaştem din legile lor, din 
dependenţa lor. Dar legile sau dependenţa lor presupune o 
existenţă necauzată, independentă, „absolută". Dar 
necauzabilitatea, independenţa, caracterul ei „absolut" 



1 „Cuvântul 31. A cincea cuvântare teologică", 23, în Cele cinci cuvântări teologice, 
traducere din limba greacă şi note de Pr. Academician Dumitru Stăniloae, Ed. 
Anastasia, Bucureşti, 1993, p. 109. 



(dezlegat de orice dependenţă), rămâne o mare taină pentru 
noi. Totuşi, faptul că existenţa nu numai contravine celor 
cauzate şi dependente, ci este şi ceea ce le explică pe 
acestea, ne face posibilă şi o anumită cunoaştere a lor, dar o 
cunoaştere care le lasă în mare parte neînţelese, dat fiind că 
înţelegerea noastră coincide cu explicarea celor cauzate şi 
dependente prin legile ce le sunt impuse de o existenţă care 
nu e supusă acestor legi. 

Apofaticul nu e o necunoaştere totală şi catafaticul nu 
e o cunoaştere deplină. Cauza ultimă are în ea ceva din cele 
pe care le aflăm în cele cunoscute şi cele cunoscute ne le 
înţelegem niciodată deplin, pentru că niciodată nu înţelegem 
niciodată deplin cauza lor ultimă, necauzată. Apofaticul 
aruncă o lumină asupra catafaticului, dar şi o taină, şi 
catafaticul, la fel: le cunoaştem pe amândouă, 
necunoscându- le deplin, şi ne deschid taina lor 
cunoscându- le. Astfel, ne putem folosi de unele din cele 
cunoscute în lumea cauzată, pentru a cunoaşte ceva din 
cauza lor, care în cea mai mare parte rămâne necunoscută. 

Ceea ce putem şti despre existenţa eternă necauzată, 
sau prin sine, folosind negativ cunoaşterea celor cauzate, 
este că acea existenţă necauzată este de ordin spiritual, căci 
spiritualul, chiar în forma redusă trăită de noi, este nesupus 
strict legilor, ci în mare parte e o existenţă liberă. Dar 
existenţa fără început şi fără sfârşit şi independentă, ca una 
ce este în întregime prin sine, n- ar putea fi deplin de sine, 
prin sine, dacă ar avea în sine vreo lege care s- o explice. în 
acest caz, n- ar fi cu totul prin sine, cu totul independentă, ci 



ar depinde de o lege pe care ar trebui să o gândească, sau 
care ar ajuta- o să se gândească şi să se explice. Existenţa 
respectivă n- ar mai fi o existenţă totală, căci legea de care ar 
depinde ar trebui cugetată în mod distinct de ea. Şi cum ar 
putea fi cugetată o lege fără o existenţă, o lege care să nu fie 
impusă de o altă existenţă? Deci trebuie să fie undeva o 
existenţă faţă de care nu este o lege superioară, ci este prin 
ea însăşi legea, prin calitatea ei de suprema calitate, lege şi 
libertate de la început. 

Nu s- ar putea afirma că acea existenţă fără de început 
a fiinţat din eternitate, silită de o lege să producă cu vremea 
în ea o conştiinţă de sine şi o libertate, prin care, pe de o 
parte, face să se producă în mod necesar o conştiinţă care să 
apară, pe de altă parte, însoţită de libertate. Libertatea ei nu 
poate fi produsul unei legi care este impusă automat, în 
mod necesar. 

Pe de altă parte, oricând ar fi putut ulterior acea lege, 
dacă ar fi apărut într- o existenţă fără de început, ar însemna 
că până la această apariţie a fost necesar să apară şi ar fi 
trebuit să se parcurgă un timp. Dar cum a putut apărea într- 
o existenţă fără de început, deci eternă, un timp? Cum ar fi 
putut apărea în ea un timp, ca o condiţie a unei evoluţii care 
s- o ducă la apariţia conştiinţei de sine? E de neînţeles cum 
ar fi putut apărea un „moment" în eternitate, în care ar fi 
putut începe timpul şi evoluţia. N-ar însemna aceasta că 
eternitatea a avut totdeauna un caracter temporal? Dar se 
poate cugeta o eternitate cu caracter temporal? Nu este în 
această formulă o contradicţie de sens? Nu înseamnă ea, pe 



de o parte, o existenţă fără de început, pe de alta, temporală, 
deci cu un început, cu o evoluţie şi cu un sfârşit, deci care a 
ajuns şi la conştiinţă prin evoluţia în timp? Şi nu înseamnă 
aceasta o mărginire, o anumită neputinţă în acea existenţă 
care deci nu poate fi prin sine şi fără început? Şi, atunci, nu 
e logic să cugetăm o existenţă prin sine din eternitate, 
nesupusă unei legi şi netrebuind să ajungă supusă unei legi 
şi, prin aceasta, să o cugetăm fără o conştiinţă în baza unei 
legi, superioare ei? Nu e absurd să socotim că în această 
existenţă prin sine a apărut un moment în care s- a ivit din 
ea în mod necesar o lege - existentă virtual în ea înainte, din 
eternitate - ca pe baza ei să ajungă la o conştiinţă de sine, 
sau la o explicare a existenţei sale? Poate apărea într- o 
existenţă eternă, prin sine, ulterior o lege şi o conştiinţă de 
sine în baza ei? Nu e absurd să admitem că, într- o existenţă 
din eternitate, a apărut într- un anumit moment, când n- a 
voit ea, o lege şi în acest caz acea existenţă prin sine la o 
existenţă care nu e prin sine, ci adăugită unei legi existentă 
virtual în ea? Şi până unde am merge în căutarea originii 
acestei legi? 

De fapt, e imposibil să definim pe „este" ca o existenţă 
cu început prin sine. Dar un lucru trebuie admis: ea nu poate 
fi fără conştiinţa de sine prin ea însăşi, printr- o lege căreia 
să- i fie supusă. Ea e deci o existenţă de ordin total spiritual, 
neavând nevoie de nimic altceva pentru a se explica. 

Dar dacă poate apărea acea existenţă prin sine din 
eternitate, ea nu poate nici sfârşi vreodată. Nu poate apărea 
în ea vreo lege a evoluţiei care să o poată duce chiar la 



sfârşit, o dată ce n- a fost o astfel de lege care să-i dea şi un 
început. 

Dar noi constatăm, în noi înşine şi în lumea cu care 
suntem legaţim nişte legi şi în baza lor avem şi noi, ca 
oameni, o explicare a noastră în baza unor legi. Dar de unde 
ar fi apărut aceste legi şi conştiinţa de noi înşine, dacă n- ar 
fi fost o existenţă eternă, nesupusă legilor, dar capabilă să 
dea unei forme inferioare de existenţă nişte legi, în calitate 
de cauză a lor, nişte legi în baza cărora evoluează şi ele spre 
un sfârşit, dar că nu ar fi acea existenţă care să le şi poată 
ridica deasupra lor? 

De unde ar fi altfel conştiinţa de sine pe care o au 
atâtea existenţe supuse unor legi fără o existenţă superioară 
care să le fi dat? Şi de unde ar fi setea lor după o conştiinţă 
de sine - unită cu o tot mai largă cunoaştere a tuturor? Şi e 
de remarcat că aceste existenţe dependente, conştiente, nu 
aspiră numai după o adâncă conştiinţă de sine, unită cu o 
tot mai largă cunoaştere, ci şi după o relaţie directă cu 
existenţa absolută, cu existenţa prin sine, în care totul, sau 
explicarea totului. Omul nu se mulţumeşte numai cu trăirea 
în relativul său şi al celorlalte existenţe relative, ci vrea o 
relaţie cu absolutul, pentru ca să primească şi el 
posibilitatea unei trăiri în absolutul nemărginit şi netrecător. 
Omul este o existenţă care ştie că în sine nu este deplină şi 
deci nu poate fi fără început, că în ea nu cuprinde toate cele 
ce pot exista. Dar, în primul rând, ei trebuie să- i fie proprie 
conştiinţa de sine. La ce- ar fi, fără să fie conştientă de sine? 
Dacă nu ştie de unde este, şi primul rând de cel căruia îi 

aparţine, la ce- ar mai fi? Deci trebuie să fie o existenţă prin 
sine, care are totul perfect din eternitate, în care nu apare 
nimic ulterior. 

Descartes a produs formula: „Cogito, ergo sum ". El a 
legat prin aceasta strâns cugetarea sau conştiinţa de 
existenţă. Existenţa este condiţia cugetării. Dar oare legătura 
nu e mai strânsă? Şi cugetarea nu e numai o formă oarecare, 
ci forma cea mai sigură a existenţei. Conştiinţa e existenta 
autodeterminată. Dacă existenţa e prin sine o lumină, 
conştiinţa e lumina întoarsă spre sine. „Cogito, ergo sum " nu 
înseamnă „cuget", ci cugetarea este faptul cel mai sigur al 
existenţei mele. 

Sunt şi forme de existenţă care nu se manifestă în 
cugetare, cum sunt pietrele, ierburile, animalele neraţionale. 
Dar ele sunt pentru a da un conţinut cugetării sau 
conştiinţei omului. In primul rând îmi cuget existenţa mea, 
sau existenţa mea se cugetă pe sine. Dr faptul conştiinţei 
mele e întărit de existenţa conştientă a altora, iar apoi de 
existenţa inconştientă a celorlalte forme ale lumii. Şi oare nu 
acesta este rostul principal al existenţei lor? 

Existenţa eternă, Care a avut în Sine, virtual, toate 
formele de existenţă, a avut numai în Sine toate virtualităţile 
existenţei; ea le poate cugeta pe toate, sau are conştiinţa 
despre toate. Ea asigură de aceea existenţa tuturor. 

Eu am cunoaşterea şi deci şi conştiinţa de ceea ce sunt 
eu, în mare parte dobândită prin progresul în cunoaşterea 
mea prin relaţia cu cele deosebite de mine. 

Socrate a putut afirma: „Ştiu că nu ştiu nimic", pentru 
că cunoştea numai în parte existenţa. El ştie de sine, dar ştie 
de sine ca de cel ce nu ştie nimic deplin despre celelalte. 

Setea aceasta de cunoaştere, manifestată în tristeţea 
sentinţei lui Socrate, nu arată că există undeva o cunoaştere 
desăvârşită, care să acopere cu toate existenţa? Nu arată ea 
că omul e făcut pentru a înainta spre cunoaşterea totului şi 
că deci există undeva o conştiinţă care cunoaşte totul, care 
nu trebuie să înainteze spre o ţintă mai presus de sine? 

A fost o lumină fără de început, care a putut aduce la 
existenţă lumina creată, prin cuvântul: „Să fie lumină!". 
Toată creaţia a primit existenţa pentru a spori lumina sau 
conştiiţa omului. în fond tot ce „este" este lumină. N-a putut 
fi din veci un „este" întunecat, care să înainteze spre un 
„este" luminat de o conştiinţă prin evoluţie. 

Din aceasta rezultă concluzia că timpul n- a apărut în 
existenţa ce fiinţează prin sine din eternitate, ci trebuie să se 
fi produs, să fi apărut o existenţă temporală deosebită de 
cea existentă din eternitate, nu ca emanaţie a ei, ci creată de 
ea. Şi ea nu poate fi decât creaţia existenţei de sine din 
eternitate. Căci timpul nu s- a putut produce nici prin sine, 
nici ca emanaţie a existenţei prin sine din eternitate. El 
trebuie să aibă o altă cauză. 

Sunt două planuri ale existenţei: una eternă, existenţa 
prin sine, şi una temporală, creată de cea care fiinţează din 
eternitate prin sine şi care are în sine şi puterea de- a o fi 
creat pe a doua din nimic, nu ca apariţie naturală din ea. 

Dacă ar fi numai forma divină a existenţei, ea ar fi 
lipsită de atotputernicie şi de generozitate. Dacă ar fi numai 
forma lumii, sau panteistă, supusă unor legi care nu duc 
prin libertate şi altă formă a existenţei la fericire, ar 
reprezenta iarăşi o formă nedeplină a existenţei. 

Ca să revenim încă puţin la unirea între catafatic şi 
apofatic, mai menţionăm că ea poate fi exprimată ca unire 
între raţionalitate şi taină. Raţionalul cuprinde în el şi 
tainicul şi viceversa, atât în Dumnezeu, cât şi în lumea 
creată. Dar legătura e în fiecare de altă categorie. în lumea 
creată raţionalul ne duce la taină, la taina creatului care nu e 
prin sine, ci presupune o existenţă prin sine din eternitate, 
deci la taina lui Dumnezeu, ca explicare raţională a tainei 
creaţiunii. Şi raţiunea noastră implică, ca şi explicare a lor 
(care e taina lor), pe Dumnezeu, ca suprema Raţiune a lor. 

După Sfântul Maxim Mărturisitorul, raţiunile lumii ne 
descoperă taina lui Dumnezeu. Intre taina lui Dumnezeu şi 
raţiunile lumii nu este o contradicţie. Raţiunea noastră este 
făcută pentru a cunoaşte şi acele raţiuni, care îşi au temeiul 
în raţiunile lui Dumnezeu Cuvântul: „Raţiunile lucrurilor, 
întocmite dinainte de veacuri de Dumnezeu, precum însuşi a 
ştiut, ...se văd prin înţelegere de făpturi. Căci toate făpturile 
lui Dumnezeu, contemplate de noi prin fire, cu ajutorul 
cuvenitei ştiinţe şi cunoştinţe, ne vestesc în chip ascuns 
raţiunile după care au fost făcute şi ne descoperă prin ele 
scopul aşezat de Dumnezeu în fiecare făptură... Din 
contemplarea înţeleaptă a creaţiunii, desprindem Raţiunea 

care ne luminează cu privire la Sfânta Treime, adică Tatăl, la 
Fiul sila Duhul Sfânt" 2 . 

Până la urmă, toată existenţa, începând de la 
Dumnezeu cel nevăzut şi etern, şi sfârşind cu lumea creată, 
făcută pentru a trăi în Dumnezeu, este şi raţională şi tainică. 
Toată existenţa e o taină pe care n- o poate explica omul. Dar 
toată e şi raţională, având ca izvor şi ţintă bunătatea lui 
Dumnezeu, sau fericirea în El. Nu poate fi nici un gol total, 
nici o existenţă fără rost. 

Rezumând cele spuse, putem afirma că există o 
metafizică, identică cu Spiritul suprem, care explică lumea 
creată, în care trăim noi, ca o lume fenomenală, dependentă 
de Aceea, apărută nu dintr- o evoluţie a Aceleia, ci prin 
crearea ei din nimic. Această ordine fenomenologică există 
însă şi ea pentru a fi ridicată de la starea supusă unor legi 
de dezvoltare, de care făpturile conştiente trebuie să ţină 
seama pentru a se ridica şi ele la o unire tot mai strânsă cu 
existenţa prin sine, care trăieşte binele, sau iubirea prin sine, 
ca o identitate între cea mai înaltă exprimare şi cea mai 
deplină bucurie a trăirii în libertate. Chiar şi trupul, alcătuit 
din materie şi supus în mod accentuat unor legi, va fi ridicat 
prin înviere deasupra legilor, fiind spiritualizat, sau 
îndumnezeit; şi, împreună cu el, universul întreg. 

Existenţa supremă, în baza faptului că e fără de 
început, e fericită din veci şi până în veci prin ea însăşi, fără 
nici o dezvoltare, iar cea creată, spre a ajunge acolo, în unire 



2 „Răspunsuri către Talasie", în Filocalia, voi. III, ediţia I, trad., introd. şi note de Pr. 
Prof. D. Stăniloae, Sibiu, 1948, p. 45-46. 

cu existenţa fără început, are nevoie de un efort al libertăţii, 
însă libertatea ce i s- a dat, prin care trebuie să înainteze, 
urmând legi ca expresie a binelui voit de Dumnezeu, sau a 
Raţiunii supreme, poate folosi raţiunea ce i s- a dat şi într- 
un mod contrar Raţiunii supreme a binelui şi a legii lui, 
cerută făpturii conştiente. Ea poate folosi raţiunea în mod 
strâmb, pentru a justifica orientarea spre un bine mincinos, 
sau spre promovarea egoistă. Binele care se voieşte stă în 
armonia liberă a făpturilor conştiente între ele şi între ele şi 
Dumnezeu. Dar interesul egoist este contrar acestui bine, 
deci şi lui Dumnezeu. El desparte de Dumnezeu, de Raţiunea 
lui Dumnezeu care urmăreşte armonia între toate şi între ele 
şi Dumnezeu. Aceasta arată din nou că, la unirea cu 
Dumnezeu prin bine, trebuie să- şi aducă o contribuţie şi 
creaţia. Dar această contribuţie e ajutată de un Dumnezeu al 
Treimii, în Care există cea mai perfectă armonie şi iubire, 
fapt pe care îl arată omenirii şi o ajută să-1 împlinească 
însuşi Fiul lui Dumnezeu, pe care- L foloseşte Tatăl Său şi ca 
Raţiune pe seama creaţiei. 

Se poate spune de aceea că Dumnezeul Treimii este şi 
Dumnezeul Raţiunii adevărate, înţeleasă ca forţă a Bunătăţii 
şi a armoniei, sau a Raţiunii adevărate. 

Ideea o vedem dezvoltată tot la Sfântul Maxim 
Mărturisitorul. Un Dumnezeu monopersonal nu ar arăta 
creaţiei pilda şi puterea unei armonii. Şi n- ar avea pe Cineva 
egal cu Sine, Care să se poată apropia şi de oameni, 
împlinind rolul Mijlocitorului între Dumnezeu şi oameni şi 
între oamenii înşişi. 

Sfântul Maxim Mărturisitorul prezintă pe Fiul lui 
Dumnezeu neîntrupat ca Raţiunea după ale Cărei raţiuni au 
fost create toate, iar întrupat, ca Cel care restabileşte 
armonia tuturor cu Dumnezeu şi între ele. Aceasta pentru că 
Raţiunea adevărată este una cu Iubirea; şi un Dumnezeu 
monopersonal n- ar avea Iubirea ca Putere a creării lumii şi 
un scop al acestei creări. Lumea este făcută de Fiul lui 
Dumnezeu Cel întrupat, ca să-1 primească pe El însuşi în ea. 
Căci toată iubirea, în toate treptele prin care are să treacă 
omul, porneşte din El, ca în El să iubească toţi pe Tatăl, deci 
să se iubească şi între ei. 

„Iisus Hristos, Cuvântul lui Dumnezeu, ca Ziditor 
(Creator) al tuturor, a făcut şi legea naturală (legea armoniei 
naturale, n.n. ). Iar ca Providenţiator şi Dătător al Legii a dat, 
desigur, atât Legea scrisă în litere, cât şi Legea Duhului, 
adică a harului (a Evangheliei, , n.n.). Căci «sfârşitul Legii», 
adică al Legii scrise, înţeleasă duhovniceşte, «este Hristos» 
(Rom. 10, 4). Dacă deci în Hristos, ca Ziditor (Creator), ca 
Providenţiator şi Dătător de Lege şi ca Răscumpărător, se 
adună şi legea naturală, şi cea scrisă, şi cea a harului, se 
adevereşte cuvântul dumnezeiescului Apostol că 
«Dumnezeu va judeca cele ascunse ale oamenilor, după 
Evanghelia Lui », adică după ceea ce li se binevesteşte" 3 
(Rom. 2, 16). 

Remarcând condiţionarea reciprocă între taina lui 
Dumnezeu şi raţionalitatea creaţiei, sau văzând în 
amândouă atât un conţinut de taină, cât şi unul raţional, am 



Ibidem , p. 58. 

putut lăsa impresia că în Raţiunea dumnezeiască, în parte 
apofatică, nu e un apofatic sau o taină care depăşeşte prea 
mult raţionalul sau taina creaţiei. 

De fapt, Raţiunea divină „mai presus de raţiune", cum 
îi spune Sfântul Maxim Mărturisitorul, are un conţinut 
apofatic infinit mai adânc decât conţinutul ei raţional 
transparent în creaţie; apofaticul depăşeşte în Dumnezeu 
raţionalul, în măsura în care fiinţa Lui depăşeşte raţionalul 
creaţiei. Nici una din ele nu e uşor de înţeles. Sfântul 
Grigorie de Nazianz spune: „Şi am străbătut nourul 
ajungând înlăuntru, departe de materie şi de cele materiale, 
întorcându- mă şi adâncindu- mă în mine, pe cât mi- a fost 
cu putinţă. Dar când L-am primit acolo, de abia am văzut 
«spatele» lui Dumnezeu (leş. 33, 22)... Şi aplecându- mă 
puţin, nu vedeam firea primă şi neamestecată, aşa cum e 
cunoscută de ea însăşi şi câtă rămâne sub întâia 
catapeteasmă şi se ascunde de sub Heruvimi, şi câtă ajunge 
până la noi". „Spatele" lui Dumnezeu, văzut de el, îl numeşte 
Sfântul Grigorie de Nazianz „mărirea firii dumnezeieşti în 
creatură şi cele puse în faţa noastră" 4 . Contrar lui Platon, 
care spunea că Dumnezeu este „greu de înţeles, dar 
imposibil de exprimat", „după mine, spune Sfântul Grigorie, 
a exprima pe Dumnezeu este cu neputinţă, dar a- L înţelege 
este şi mai imposibil". 

Dar „nu avem nici înţelegerea exactă a creaţiei. Căci... şi 
acesteia nu- i cunoşti decât umbrele... Dar mult înainte de 
acestea este firea neînţeleasă şi necuprinsă, care este mai 



Op. cit., „Cuvântul 28. A doua cuvântare teologică", 3, p. 23. 

presus de acestea şi din care sunt toate. Şi spun că nu 
cunosc nu că este, ci ceea ce este. Căci nu e goală 
propovăduirea noastră, nici deşartă credinţa noastră (I Cor. 
15, 14). ...Dar se deosebeşte mult convingerea că este, de 
cunoştinţa a aceea ce este" 5 . 

Nu înţelegem perfect nici raţionalul creaţiei, în care se 
reflectă „spatele lui Dumnezeu", şi în el un fel de apofatic. 
Cu atât mai neînţeleasă este firea lui Dumnezeu, al cărei 
„spate" se reflectă în creaţie. Din acest punct de vedere, 
Socrate avea dreptate să spună: „Ştiu că nu ştiu nimic", dacă 
o traducem prin expresia: „Ştiu că nu ştiu nimic exact", şi de 
aceea nu pot afirma că ştiu ceva cum este în realitate. 

Dar pentru micimea noastră, atâta cât ştim din măreţia 
nemăsurată şi de necuprins a lui Dumnezeu e totuşi enorm. 
Căci e foarte important faptul „că ştim că este", chiar dacă 
nu ştim „ce este". 

A şti că este existenţa Celui cauzat, nespus mai presus 
de toate cele cauzate şi care explică existenţa tuturor - 
conştiinţă, persoane, iubire - nu e un fapt infinit de 
important? A şti de existenţa Celui infinit mai presus de 
toate cele din lume, şi din acest punct de vedere necuprins şi 
apofatic, nu e un fapt care aruncă o uriaşă lumină asupra 
tuturor? Nu e un fapt care mă face să înţeleg că tot binele pe 
care- 1 trăiesc şi nădejdea veşniciei mele pline de sens e de la 
ea şi că mântuirea ce- mi vine în Hristos e de la ea? Nu- mi 
ajunge aceasta spre mântuirea mea, iar aceasta nu dă un 



Ibidem , 5, p. 25. 

sens fericit vieţii mele? Şi nu e această cunoştinţă, pe de altă 
parte, un ajutor în sporirea cunoaşterii Lui? 

Ce fericită cunoaştere a Acelei existenţe mai presus de 
înţelegerea mea, care ne dă totul, fără ca noi să-i dăm ceva! 

Cunosc eu toată taina semenului meu, care mă iubeşte 
şi- mi face mult bine? Şi totuşi, câtă fericire îmi dă 
cunoaşterea existenţei lui în mare parte. E o cunoaştere care 
nu mă lipseşte nici de smerenia prin care îi cunosc 
adâncimea necuprinsă, nici de mulţumirea pentru ceea ce 
îmi dăruieşte. îl văd cu atât mai de necuprins, cu cât îmi face 
mai mult bine. Mă văd pe mine cu atât mai plin de pretenţia 
că sunt egal cu el, sau mai mare ca el. Şi cu cât înţeleg mai 
puţin existenţa lui, cu atât are mai puţin pretenţia să- 1 
servesc, dar mă serveşte el, cel mai mult. 

PLINĂTATEA EXISTENŢEI PRIN SINE, SAU A FIINŢEI 

DUMNEZEIEŞTI NEMĂRGINITE Şl FIREA 

OMENEASCĂ MĂRGINITĂ, ÎNSETATĂ DUPĂ 

NEMĂRGINIRE Şl ÎMPĂRTĂŞIREA El DE ABSOLUT 

Am arătat în capitolul anterior că existenţa prin Sine, 
sau fără de început trebuie să aibă o conştiinţă deplină de 
Sine şi o cunoştinţă a totului, cuprinsă în Sine actual şi 
virtual. 

Această existenţă prin Sine nu are nevoie de nimic, şi 
are în Sine totul, sau, cum spun Părinţii Bisericii, este viaţa 
prin Sine. 

O astfel de viaţă sau de fiinţă e dorită într- un fel şi de 
făpturile create, prin setea lor după ea. Se trăieşte dorinţa ei 
ca necesară şi de oameni, dar în ei nu are nemărginire. 

Plinătatea nemărginită a trăirii acestei vieţi trebuie să 
se afle undeva, căci, altfel, cum ar trăi oamenii însetarea 
după ea? Şi dorinţa unei astfel de vieţi, sau de fiinţe, dă 
posibilitate şi îndemn existenţei prin Sine să vrea ca să 
sporească şi ei în trăirea vieţii lor. De aceea sunt făcuţi cu 
setea după ea şi capabili de împărtăşirea lor de ea. Şi cum s- 
ar explica această sete a noastră de nemărginirea ei, dacă n- 
ar fi undeva un mod al ei real? într- un fel se dă chiar ordinii 
materiale putinţa ca omul să trăiască buna ei folosire prin 
trupul destinat unei dominări a lui de către bine. 

Dumnezeu vrea ca viaţa sau binele care este El prin fire 
şi în grad nemărginit să se întindă şi la o existenţă mărginită 
prin fiinţa ei, dar desigur tot cu ajutorul Lui. 

O existenţă generală panteistă, în care totul se întâmplă 
prin nişte legi, nu poate fi socotită ca servind binelui. 
Panteismul filosofilor, care socoteşte că toată existenţa este 
şi se mişcă prin legea ce- i este impusă în mod inexplicabil, 
nu poate da o explicaţie nici setei de bine tot mai mare şi 
nici posibilităţii lui. 

Existenţa prin sine, ca plinătate a vieţii, sau a fiinţei, 
cuprinde tot ce este actual şi poate fi viaţă din eternitate. Ea 
poate fi văzută în următoarele trei forme: una este 
bunătatea sau voinţa iubitoare de a se dărui. Şi în aceasta se 
arată că nu e numai o Persoană, ci încă una sau două 
Persoane eterne, cărora să Se dăruiască şi care să I se 
dăruiască deplin, dar şi voinţa de a se dărui şi unor persoane 
create din nimic, spre bucuria existenţei în unire cu Ea dar şi 
între ele. Dar Ea are aşa şi atotputernicia pusă în slujba 
acestei bunătăţi nemărginite, care voieşte ca făpturile 
mărginite create să se bucure de iubirea ei, bucurie care le 
dă şi lor puterea iubirii şi a efortului spre Ea. Această 
atotputernicie, pusă în slujba bunătăţii, a Persoanelor eterne, 
se arată şi în faptul că nu se tem de libertatea făpturilor 
mărginite, pentru că vor ca ele să se bucure în mod liber de 
iubirea Lor şi a acelora faţă de Ele. De aceea dacă nu folosesc 
astfel libertatea lor, nu le desfiinţează, arătând şi în aceasta 
bunătatea Lor nemărginită. 

Plinătatea existenţei prin sine se arată însă şi în 
cunoştinţa a tot ce este, căci şi în cunoştinţă e o putere. Iar 
din această cunoştinţă nu poate lipsi cunoaşterea celorlalte 
două. 

Şi bunătatea, unită cu atotputernicia şi cunoaşterea lui 
Dumnezeu, se exercită neîncetat şi în relaţia cu lumea 
creată. Dumnezeu, ca existenţă necauzată a tuturor celor 
cauzate din bunătate, cu atotputernicie şi deplină 
cunoaştere, nu încetează nici o clipă să lucreze spre folosul 
lor. Chiar pilda chinurilor, la care ajung unele prin 
nefolosirea bunătăţii Lui, le poate fi altora de folos. Dar 
existenţa prin sine a lui Dumnezeu e o cauză voluntară în 
activarea bunătăţii Sale. Căci altfel aceasta n- ar mai fi 
bunătate. Şi această mişcare liberă a bunătăţii neputând fi 
decât de la o Persoană la alta, urmează că existenţa supremă 
este o existenţă interpersonală. Şi aceasta face ca nimic din 
cele ce se întâmplă în existenţa creată să nu se considere ca 
producându- se printr- un automatism extensiv, ci, deşi acest 
automatism are şi el un mare rol, el a fost rânduit şi e 
susţinut de voinţa personală a lui Dumnezeu, ca ajutor al 
creaturilor conştiente în efortul lor liber spre înaintarea în 
bine. 

Dumnezeu este deasupra legilor şi a automatismului 
menţinut în parte în ele. El se mişcă în actele Lui cu o 
libertate, care, deşi menţine şi acest automatism, săvârşeşte 
adeseori şi abateri de la el prin minuni, fiind dăruit vieţii 
spirituale ca mijloc de cunoaştere pentru binele plănuit de 
El. Omul nu lucrează nici binele, nici răul în mod forţat, sau 

automat, deşi nu poate face tot binele sau tot răul pe care îl 
alege. Aceasta ne ajută să înţelegem că Dumnezeu e 
libertatea deplină, dar libertatea Lui, însoţită de puterea 
nemărginită, e sursa exclusivă a binelui, deşi omul poate să 
nu primească tot binele pe care i-1 dăruieşte Dumnezeu, sau 
spre care ţinteşte ajutorul de la Dumnezeu. 

Concepţia creştină despre existenţă e deosebită de 
concepţia panteistă, emanaţionistă sau evoluţionistă. E o 
concepţie care cunoaşte, pe lângă Dumnezeu Cel deplin liber 
şi binevoitor, o lume în care are un important rol şi 
libertatea făpturilor conştiente, îngereşti şi omeneşti, fără ca 
ele să poată produce o dezordine totală în ordinea materială, 
sau spirituală, în care aceste făpturi conştiente sunt făcute 
să lucreze. Am menţionat că panteismul filosofiilor, care 
crede că toată existenţa se mişcă numai prin legile ce-i sunt 
impuse şi a căror origine nu poate fi explicată, nu poate da 
nici o justificare şi apărare binelui. Pentru el, binele pur şi 
simplu nu există. 

Am menţionat trei conţinuturi principale ale fiinţei lui 
Dumnezeu: bunătatea nemărginită, atotputernicia şi 
cunoaşterea tuturor. Dar între ele este o unitate. Bunătatea 
sau iubirea este forma cea mai fermă a vieţii, atotputernicia 
e cea care a produs o existenţă deosebită de Dumnezeu şi o 
face să progreseze, sau, dacă nu progresează, nu o lasă să 
piară cu totul, iar cunoştinţa e pusă şi ea în slujba binelui. 
Fiinţa, sau viaţa bună şi fericită, puterea şi cunoştinţa lui 
Dumnezeu nu pot fi slăbite sau mărginite. Ele nu pot slăbi 
decât în existenţa creată din nimic, în care ele sunt daruri ce 

pot fi primite sau refuzate. Când sunt primite, ele sporesc şi 
prin eforturile puse prin creaţie în fiinţa făpturilor. Când nu 
sunt primite, însuşirile date prin creaţie sunt strâmbate. 
Puterea este pusă în slujba egoismului, căruia i se atribuie o 
falsă infinitate de creştere în viaţă şi cunoaşterea îşi caută 
întemeierea în argumente şi în păreri mincinoase. 

Aceasta aduce cu sine şi o slăbire a comuniunii între 
persoane, socotindu- se ca ţintă supremă existenţa eului 
singular. Bunătatea sau iubirea, îndreptată numai spre eul 
propriu, nu mai e bunătate sau iubire; puterea e înlocuită cu 
o mare slăbiciune şi cunoştinţa se restrânge la falsa preţuire 
a eului propriu, identificat cu totul, ceea ce produce un mare 
întuneric. Nu mai are loc o apropiere de Dumnezeu, ca 
Treime iubitoare de Persoane. 

Sfântul Apostol Ioan a accentuat cu deosebită claritate 
identitatea între bunătate sau iubire şi cunoştinţă sau 
lumină, sau viaţă. Această legătură se prelungeşte şi în 
oameni. El spune: „Cine iubeşte pe fratele său rămâne în 
lumină... Iar cel ce urăşte pe fratele său este în întuneric şi 
umblă în întuneric Şi nu Ştie încotro se duce, pentru că 
întunericul a orbit ochii lui" (lin 2, 10- 11). 

Dumnezeu este iubirea, deci viaţa şi lumina prin Sine, 
pentru că este suprema unitate neconfundată a comuniunii 
tripersonale. 

Despărţirea de Dumnezeu a adus lipsa de iubire, de 
putere şi întunericul. 

Toate formele fiinţei lui Dumnezeu au în ele putinţa 
de- a se comunica. Dar întrucât Dumnezeu nu e silit să le 

comunice, are loc o comunicare a lor în El însuşi. Aceasta 
face ca Dumnezeu să fie în trei Persoane, care- şi comunică 
între ele fiinţa sau viaţa, bunătatea şi lumina sau cunoştinţa. 
Aceasta face pe Dumnezeu o Treime de Persoane unite în 
cea mai mare iubire. Numai viaţa împuţinată, răutatea sau 
lipsa de bunătate şi neştiinţa, sau cunoştinţa împuţinată e 
unită cu necomunicarea. Şi aceasta e proprie lumii create, 
care nu le are pe acestea ca fiinţă. 

Cele trei forme ale conţinutului fiinţei Sale, existenţa 
cea prin Sine, pot fi considerate şi ca Adevărul total. De 
aceea Iisus Hristos S-a numit pe Sine însuşi ca Dumnezeu 
întrupat şi Adevărul. El a spus astfel despre Sine: „Eu sunt 
Adevărul şi Viaţa". Iar dacă cunoştinţa sesizează adevărul şi 
deci ea este una cu lumina, Hristos a putut spune despre 
Sine, ca despre Cel ce este Adevărul, şi: „Eu sunt Lumina 
lumii'". Iar dacă lumina este cunoştinţa adevărului, a putut 
spune despre Sine însuşi că „Cel ce umblă în El nu umblă în 
întuneric". Deci s- a identificat în fond şi cu iubirea. 

Aşadar, în cuvintele următoare ale lui Iisus, prin care 
spune că este lumina, trebuie să vedem şi afirmaţia că El 
este iubirea. Ba spune şi direct că această lumină este viaţa. 
„Eu sunt Lumina lumii; cel ce îmi urmeazâ Mie nu va umbla 
în întuneric, ci va avea lumina vieţii" (In 8, 12). Dar acestea le 
spune despre Hristos şi Sfântul Apostol Pavel, când îl 
numeşte şi „Puterea şi înţelepciunea lui Dumnezeu " (I Cor. 1, 
24). Ca Putere este şi Viaţă şi ca înţelepciune este lumină şi 
iubire. 

Toate acestea formează conţinutul fiinţei lui 
Dumnezeu şi în El ea este nemărginită. Şi, avându- le pe 
toate prin Sine, El este izvorul lor şi pentru noi. Iar Iisus 
Hristos ca Fiu al Tatălui, avându- le împreună cu Tatăl, este 
deofiinţă cu Tatăl. 

Cele create neavându- le acestea prin ele înseşi, 
înseamnă că nu au o fiinţă prin sine şi nemărginită. Dar, 
neavând fiinţa prin ele, o au prin actul creator al lui 
Dumnezeu. Insă aceasta înseamnă nu numai mărginirea lor 
şi dependenţa de Dumnezeu, ci şi o legătură necesară cu 
fiinţa lui Dumnezeu şi cu toate formele ei, deci şi o 
capacitate de a primi în forme mărginite aceste conţinuturi, 
şi chiar o sete de a le avea tot mai mult. Dar setea aceasta 
spre nemărginire o pot ele şi strâmba, unii oameni 
amăgindu- se cu ideea că pot creşte într- o nemărginire a 
eului lor. 

însă pentru că omul nu are legătura cu Dumnezeu ca şi 
cu nişte persoane egale, deci nici iubirea din partea lor în 
mod vizibil şi într- un fel în care să aibă şi bucuria iubirii lor 
faţă de sine, ca a unora ce au şi ele nevoie de El, a făcut 
Dumnezeu multe persoane, ca ele să- şi lărgească tot mai 
mult zona iubirii, setea de ea şi înţelegerea bogăţiei ei. 

Iar aceasta se datoreşte şi mărginirii lor. Ei sunt ajutaţi 
de aceea să crească în nemărginirea iubirii şi a bucuriei de ea 
prin iubirea faţă de tot mai mulţi semeni şi prin bucuria de 
iubirea tot mai multora. 

Pe de altă parte, oricât mai multe ar fi persoanele 
umane cu care realizează relaţiile de iubire, ele nu- 1 pot 

mulţumi în mod drept pe om şi nu- i pot asigura fericirea 
veşnică, căci nu- i pot deschide perspectiva unei iubiri 
infinite. El rămâne însetat şi de relaţia de iubire cu 
Dumnezeu Cel în Treime. 

TREI PERSOANE PURTĂTOARE ALE UNEI FIINŢE 

NEMĂRGINITE Şl NEREPETATE, CA UN UNIC 

DUMNEZEU, MODELUL Şl ŢINTA FĂPTURILOR 

CREATE CONŞTIENTE 

Nici o fiinţă conştientă nu există decât în ipostasuri sau 
persoane: Fiinţa dumnezeiască în trei Persoane, cea 
omenească, în multe persoane. Altfel nu- şi împlineşte nici 
Dumnezeu şi nici umanul destinul de existenţă iubitoare şi, 
prin aceasta, fericite. 

Dacă fiinţa dumnezeiască ar fi într- o unică Persoană, 
n- ar fi bună sau iubitoare din eternitate, deci n- ar fi 
dumnezeiască. Dar şi dacă ar fi într- o mulţime de Persoane, 
valoarea lor, demnă de iubire şi capabilă de iubirea infinită, 
s- ar relativiza, deci nici această mulţime n- ar fi 
dumnezeiască. Numai existând în trei Persoane, aceste trei 
Persoane sunt dumnezeieşti, pentru că au o valoare şi o 
relaţie între ele care le face demne şi capabile de iubirea 
absolută. Şi sunt aşa, pentru că sunt aşa de prezente una în 
alta, încât în fiecare e văzut Dumnezeu întreg, nefiind deci 
trei Dumnezei. Faţă de ideea că Dumnezeu nu poate fi deci o 
unică Persoană, vom spune, întemeiaţi pe Sfinţii Părinţi, 
următoarele: 

Un dumnezeu monopersonal n- ar fi de aceea nici 
persoană, nici Dumnezeu. I-ar lipsi desăvârşirea. 
Atotputernicia lui n- ar fi unită cu bunătatea sau cu iubirea. 
Şi ar mai fi aceasta atotputernicie, o dată ce ar fi un despot 

incapabil de o legătură iubitoare cu alte forme de existenţă? 
în acest caz ce l-ar mai îndemna să creeze o altă formă de 
existenţă, pe cea din nimic, dacă nu s- ar vedea în aceasta 
chiar o incapacitate de a o crea? Căci ce 1- ar îndemna să 
voiască o comuniune cu sine a unei existenţe create în timp? 

Un dumnezeu monopersonal s- ar apropia de o esenţă 
impersonală supusă unei legi a evoluţiei sau a emanaţiei, 
inexplicabilă în privinţa originii sau a ceea ce se petrece prin 
mişcarea ei. 

De aceea, Sfinţii Părinţi au combătut în mod hotărât 
ereziile: ariană şi pnevmatomahă, care negau dumnezeirea 
Fiului şi Sfântului Duh, şi care, cu pretextul că resping un 
politeism, declarau pe Fiul şi pe Duhul Sfânt creaturi, mai 
precis nişte prime creaturi. 

Sfântul Atanasie zice: „A spune de Fiul că putea să nu 
fie e o îndrăzneală ce atinge fiinţa Tatălui; căci putea să nu 
fie ceea ce e propriu ei? Aceasta e asemenea cu a zice: Tatăl 
putea să nu fie bun. Dar precum Tatăl e veşnic bun prin fire, 
aşa e Născător veşnic prin fire. Iar a zice: Tatăl voieşte pe 
Fiul şi Cuvântul voieşte pe Tatăl nu arată o voinţă 
antecedenţă (naşterii), ci indică autenticitatea aceleiaşi firi şi 
calitatea şi identitatea fiinţei" 6 . 

Nu fiinţa neipostaziată ca Tată naşte pe Fiul, o face să 
fie Tată, ci din eternitate fiinţa supremă este ipostaziată în 
Tatăl Născător şi în Fiul Născut. Ţine de ea să fie astfel 
ipostaziată. Ţine de bunătatea ei să fie din eternitate 
ipostaziată ca Tată şi ca Fiu. Nu se poate gândi în fiinţa 



6 Contra Arianos, „Or. I", P.G. 26, col. 48 

dumnezeiască ca existenţă nici o clipă anterioară ipostazierii 
ei în Tatăl şi în Fiul. Ţine de bunătatea ei să fie Tată din 
eternitate, ipostaziată în Tatăl şi în Fiul. 

Iar Sfântul Vasile cel Mare condiţionează relaţia de Tată 
şi Fiu a lui Dumnezeu de bunătatea şi de puterea Lui. „Binele 
(bunătate) este pururea în Dumnezeu Cel mai presus de 
toate ; dar e un bine (o bunătate) ca să fie Tată al unui astfel 
de Fiu; deci niciodată nu lipseşte binele (bunătatea) din El, 
nici nu vrea să fie Tatăl fără Fiul; iar voind, nu e fără putere; 
iar voind şi putând, e firesc să aibă veşnic pe Fiul, pentru că 
veşnic voieşte să fie binele (bunătatea)". 7 

Dumnezeu n- ar fi bun şi autentic, dacă n- ar fi în El o 
Persoană care să- şi arate bunătatea faţă de altă Persoană şi 
n- ar avea puterea să facă aceasta. în acest caz n- ar fi mai 
presus de toate, prin libertatea de a- şi arăta bunătatea din 
veci şi neîncetat. Căci, în acest caz, ar fi supus unor legi. Cel 
mai mult şi mai permanent îşi arată o Persoană bunătatea 
faţă de alta când una e Tată şi alta, Fiu din veci şi până în 
veci. 

Iar faţă de afirmaţiile aceloraşi eretici, sau ale altora, 
că, admiţându- se trei Persoane în Dumnezeu, se admit trei 
dumnezei despărţiţi, aşa cum s- ar întâmpla şi dacă s- ar 
admite o mulţime de persoane, precum se cunosc trei 
oameni, sau mai mulţi între ei, Sfântul Grigorie de Nazianz 
spune: „Dar aici (la oameni) comunul înfăţişează numai o 
unitate care este cunoscută numai prin gândire. Indivizii 
sunt foarte despărţiţi prin timp, prin cele suferite şi prin 



7 La Sfântul Grigorie de Nyssa, Contra lui Eunomiu , cap. VII, P.G. 45, col. 769. 

putere" 8 . Iar afirmând unitatea lui Dumnezeu faţă de mulţii 
zei ai elinilor, Sfântul Grigorie spune: Dar „pentru noi nu 
este decât un unic Dumnezeu, pentru că una este 
dumnezeierea. Şi cei ce sunt din ea rămân în ea, deşi credem 
că sunt Trei. Căci nu este Unul mai mult Dumnezeu, iar Altul 
mai puţin Dumnezeu. Nici Unul mai înainte, iar Altul mai 
târziu. Nici nu se scindează în voinţă, nici nu Se împarte în 
putere. Nimic din ceea ce este în cele împărţite nu se află 
aici (în fiinţa cea Una), ci dumnezeierea e neîmpărţită în Cei 
ce Se disting, dacă trebuie să vorbim pe scurt. E ca o unică 
lumină în trei sori ce se penetrează reciproc, fără să se 
contopească. Când privim la dumnezeire, la cauza primă şi 
la principiul unic (la monarhie), apare în cugetarea noastră 
unitatea ei. Iar când privim la Cei în care este dumnezeirea, 
Cei ce ies din cauza primă în mod netemporal, fiind din ea şi 
de aceeaşi slavă, Cei închinaţi sunt Trei" 9 . 

La fel spune Sfântul Ioan Damaschin: „Cei trei sori care 
se compenetrează sunt o singură lumină" 10 . Iar un tropar din 
slujba înmormântării spune: „O Dumnezeire în trei 
străluciri". 

La oameni, firea cea comună e posedată de multe 
persoane prin repetiţia ei în acele persoane, deci nedeplin 
unită în persoanele lor. In Persoanele dumnezeieşti firea nu 
se repetă, ci e posedată în modul comun total. Sfântul Vasile 
cel Mare spune că la oameni fiinţa este dispersată, sau în 
ipostasuri vedem aceeaşi fiinţă repetată, nedeplin unită şi 



8 Op. cit., „Cuvântul 31. A cincea cuvântare teologică", 15, p. 103. 

9 Ibidem, 14, p. 103. 

10 Defide orthodoxa , 18, P.G. 94, col. 829. 

identică în aceste repetiţii. De aceea, persoanele îşi comunică 
numai în parte şi când voiesc ceea ce au comun prin aceeaşi 
fire, arătând că firea lor este aceeaşi. între persoanele umane 
de aceeaşi fire se află un spaţiu sau alte obiecte, care fac 
firea să se repete şi să nu fie într- o totală comuniune. La 
aceasta contribuie şi faptul că firea umană e constituită din 
suflet şi trup şi, dacă sufletele pot comunica mai uşor, 
trupurile le împiedică de la o deplină comunicare. 

In Persoanele Sfintei Treimi însă „se vede o continuă şi 
infinită comunitate" 11 , adică o comuniune neîntreruptă de 
vreo discontinuitate şi infinită în conţinutul ce şi-L 
comunică cele trei Persoane. „Cugetarea nu vede (în 
Dumnezeu) nici o întrerupere, care să fie ca un spaţiu între 
Tatăl şi Fiul şi Duhul Sfânt. Nu e nimic care să se intercaleze 
între Ei; nici vreun alt lucru subzistent ( ) 

afară de firea dumnezeiască, încât să o poată împărţi prin 
inserarea a ceva străin, nici golul vreunei existenţe fără 
subzistenţă neipostaziată, care să producă o fisură în 
întregul fiinţei divine, întrerupând continuitatea prin 
intercalarea golului". Când cugetăm pe Tatăl ca necuprins, 
ca necreat, îi cugetăm şi pe Fiul şi pe Duhul Sfânt la fel, 
pentru că Fiul şi Duhul Sfânt nu pot fi în afara acestei 
infinităţi atotcuprinzătoare şi în afara singurei existenţe 
necreate şi în afara slavei, înţelepciunii şi atotputerniciei ei, 
„ci se contemplă în fiecare comunul neîntrerupt şi 
neîmpărţit". La fel nu se va putea cugeta Tatăl în afara Fiului 
sau a Duhului Sfânt, înţeleşi în infinitatea lor 



11 Ep. 38, P.G. 32, col. 326- 328. 

atotcuprinzătoare. „Căci nu se va putea în nici un fel inventa 
vreo tăiere sau împărţire încât să se poată cugeta Fiul fără 
Tatăl, sau Duhul despărţit de Fiul, ci se vede şi în Aceştia o 
negrăită şi neînţeleasă comunitate şi distincţie, nici 
deosebirea ipostasurilor tăind comunicarea ( 6 ) 

firii, nici comunicarea firii confundând particularităţile 
semnelor (ipostatice), adică cele proprii fiecărui ipostas". 12 

Sfântul Atanasie spune şi el: „Dar dacă zicem că Fiul 
este, vieţuieşte şi subzistă deosebit, asemenea Tatălui, prin 
aceasta nu- L despărţim de Tatăl, cugetând unele spaţii şi 
distanţe prin care ar fi desspărţit trupeşte. Căci credem că ei 
sunt uniţi în chip nemijlocit şi sunt nedespărţiţi între ei. 
întreg Tatăl îl are pe Fiul întreg în sânul Său şi întreg Fiul e 
împreună cunoscut cu Tatăl şi se odihneşte neîncetat în 
şanurile părinteşti" 13 . 

Astfel, Dumnezeu nu poate fi nici o singură Persoană, 
pentru că ar fi lipsit de comuniunea iubirii, nici o mulţime 
de persoane. Căci, în acest caz, aceste persoane ar fi 
mărginite şi nu s- ar putea cuprinde toate în fiecare 
persoană. Deci, nu putem vorbi decât de un singur 
Dumnezeu, dar întreit în Persoane, pentru că acesta de fapt 
este un unic Dumnezeu prin unitatea de fiinţă şi de iubire 
nemărginită ce- 1 este proprie prin relaţia de Tată şi Fiu uniţi 
în Duhul Sfânt. Deci, această calitate de unic Dumnezeu în 
trei Persoane nu o are pentru faptul că este simplu în trei 
Persoane cu totul la fel. în acest caz s- ar socoti şi trei 
persoane umane un singur om. Şi ce ne- ar împiedica să 



12 Sfântul Vasile cel Mare, op. cit., col. 332- 333. 

13 De Synodis, P.G. 26, col. 723. 

socotim pe toţi oamenii un singur om, sau să socotim şi pe 
cele trei Persoane divine trei dumnezei? 

E un singur Dumnezeu numai pentru că cele trei 
Persoane dumnezeieşti sunt într- o relaţie în care fiecare le 
cuprinde pe celelalte două prin locul deosebit ce- 1 are în 
relaţie cu acelea. între oameni toţi sunt, sau pot fi, şi taţi, şi 
fii. Nici nu e unit numai unul cu altul în calitatea exclusivă 
de tată şi de fiu. 

în Dumnezeu, Unul singur este Tatăl, deci reprezintă 
toată părinţimea şi numai părinţimea în relaţie cu un unic 
Fiu, şi Unul singur reprezintă toată fiimea şi numai fiimea în 
raport cu Tatăl şi Duhul Sfânt reprezintă o relaţie specială 
cu amândoi. De aceea, când se cugetă şi se numeşte Tatăl, El 
e înţeles ca Tată exclusiv şi având în relaţie cu El în mod 
total şi pe Fiul; şi când e cugetat şi numit Fiul, e înţeles în 
relaţie exclusivă şi totală cu El şi Tatăl. Şi în mod asemănător 
înţelegem şi pe Duhul Sfânt. Şi relaţia aceasta, deşi este atât 
de intimă prin desăvârşirea iubirii datorită nemărginirii 
fiecăruia şi iubirii infinite a fiecăruia faţă de ceilalţi, ca o 
unire deplină, nu înseamnă o confundare între Ei. 

Nu pot gândi şi zice Tatăl, fără să gândesc şi să văd în 
El pe Fiul. De aceea, nu- I pot zice Tatălui sau Fiului 
Dumnezeu, fără să văd în El pe Fiul, sau Duhul ca acelaşi 
Dumnezeu. 

Calitatea de Tată al unui singur Fiu, şi numai de Tată, îl 
prezintă pe Tatăl ca nevăzutul exclusiv, ca iubirea de Tată 
faţă de Fiul. Tatăl nu e ca Persoană decât Cel ce iubeşte pe 
Fiul ca Tată, deci nu pot să- 1 spun Dumnezeu fără să văd 

unit cu El ca Dumnezeu şi pe Fiul. Iar Fiul este numai Fiu şi 
singur Fiu iubitor al Tatălui şi de aceea nu pot să cuget pe 
Fiul şi să numesc pe Fiul, ca Dumnezeu, fără să- L văd în El şi 
pe Tatăl ca Dumnezeu. 

Un om este tată al unui fiu, sau al mai multora, dar e şi 
fiu al unui tată. Iubirea unui fiu omenesc nu- 1 uneşte în mod 
total şi exclusiv cu cel ce- i este tată, sau cu cel ce-i este fiu. 
Ci e unit cu fiecare din cei doi, sau cu mai mulţi fii pe care îi 
are. Nu văd în nici un om numai un fiu, ci şi altceva, nici în 
tatăl numai un tată, ca să nu mai spun de moşii lui, de 
nepoţii lui, de fraţii lui. Deci cu nici unul din aceştia nu este 
voit în mod exclusiv şi total. 

în Dumnezeu o Persoană n- are decât afecţiunea de 
Tată din veci şi până în veci faţă de un unic Fiu, iar o Alta 
numai afecţiunea de Fiu în veci şi până în veci faţă de un 
unic Tată, fiind Persoane coeterne şi aflate în viaţa plenară 
comună. Dar se arată şi aşa cunoaşterea lumii, pe care a 
hotărât să o creeze. Tatăl nu poate să nu se gândească şi să 
nu aibă în El exclusiv simţirea iubitoare faţă de Fiul Său ca 
unit cu El, ca unit în slava de Dumnezeu cu El. Pe cât este El 
de Dumnezeu, pe atât este şi Fiul, şi viceversa. Nu vrea ca eu 
să spun: „Tu eşti Dumnezeu, iar El nu este Dumnezeu". El 
vrea să spun: „Tu eşti Dumnezeu împreună cu El. Amândoi 
aveţi aceeaşi slavă, a Aceluiaşi Dumnezeu. Dacă n- ai fi Tată 
al Fiului Dumnezeu, n- ai fi Dumnezeu. Eşti Dumnezeu 
pentru că Fiul tău este Dumnezeu. Sunteţi împreună 
Dumnezeu". 

Şi fiind numai Tată şi Tatăl unui unic Fiu, nu voieşte să 
nu gândească unit cu Sine pe Fiul; nu voieşte să nu aibă în 
Sine, nedespărţit de Sine, în toată gândirea şi simţirea, deci 
în toată existenţa, pe Fiul. Nu voieşte să nu se simtă una în 
toate cele dumnezeieşti cu Fiul, deşi pe de altă parte tocmai 
aceasta îl menţine veşnic în calitatea Sa de Tată, deosebit de 
Fiul, pentru că are singur pe Fiul şi numai pe un unic Fiu. 

Unitatea Tatălui cu Fiul trebuie cugetată mergând mai 
departe: Tatăl nu voieşte să nu trăiască şi simţirea iubitoare 
a Fiului faţă de Sine, deci uneşte simţirea Sa de Tatăl faţă de 
Fiul cu trăirea simţirii iubitoare a Fiului faţă de Sine, fără să 
se confunde prin aceasta cu Fiul. Tatăl trăieşte ca Subiect 
simţirea Fiului faţă de Sine, fără să se confunde cu Fiul. 

Dar şi în aceasta se vede unitatea neconfundată a 
Tatălui cu Fiul. Şi cine nu simte în sine şi simţirea de către 
Tatăl a simţirii Fiului? 

Avem experienţa acestui fapt şi în relaţiile dintre noi, 
oamenii. Deci cum n- ar fi ea nesfârşit mai intensă în relaţiile 
dintre Persoanele dumnezeieşti? Şi cum nu ne- ar obliga 
aceasta să socotim pe Tatăl şi pe Fiul şi pe Duhul Sfânt un 
unic Dumnezeu, şi, numind pe Tatăl Dumnezeu, să 
înţelegem în El ca Dumnezeu, fără să- 1 socotim trei 
Dumnezei, dar şi fără să-I confundăm ca Persoane. Fiecare 
Persoană e purtătoare a întregii fiinţe dumnezeieşti 
nerepetate, deci fiecare e Dumnezeul întreg, fără să se 
despartă, dar şi fără să se confunde între ele. 

Iisus Hristos spune aceste lucruri în multe feluri, mai 
ales în Evanghelia după Sfântul Ioan. De pildă, răspunzând 

la întrebarea lui Filip: ,^.rată- ne nouă pe Tatăl", El zice: „Cel 
ce M- a văzut pe Mine a văzut pe Tatăl... Nu crezi tu că Eu 
sunt întru Tatăl şi Tatăl este întru Mine? Cuvintele pe care vi 
le spun nu le vorbesc de la Mine, ci Tatăl - Care rămâne 
întru Mine - face lucrările Lui. Credeţi Mie că Eu sunt întru 
Tatăl şi Tatăl întru Mine" (Ioan 14, 9- 11). 

Fenomenul acesta îl tratăm în parte şi noi, deşi suntem 
făpturi create, mărginite, dependente, arătând însă că nu ne 
putem împăca cu nemărginirea. Când vorbeşte copilul, el 
simte că prin el vorbeşte şi mama. Şi nu numai el simte 
aceasta. Ci şi cei ce cunosc şi copilul şi mama. Cei apropiaţi 
sufleteşte nu vorbesc în mod izolat. Dar şi faptele lor se află 
într- o anumită comuniune. Tatăl vede în fapta vrednică a 
fiului şi fapta sa. Dar tatăl omenesc, fiind tată al mai multor 
fii, vede în fiecare fiu alt aspect de sine, nu se vede pe sine 
întreg într- un singur fiu; el, chiar fiind în realitate tată al 
unui singur fiu, are putinţa să fie tată şi al altor fii. De aceea 
nu se vede întreg într- un fiu al său. 

Vom adânci ideea unui singur Dumnezeu în trei 
Persoane şi în modul următor: 

O persoană trebuie să aibă ca eu un tu, ca să comunice 
întreolaltă, şi un el care să- i unească din nou, în interesul 
pentru al treilea. O persoană trebuie să vorbească cu o alta 
şi în modul cel mai interesat şi unificator de un al treilea, 
pentru a se simţi fiecare fericită. La Dumnezeu, fiecare din 
aceste trei Persoane, cuprinzând întreaga fiinţă nemărginită, 
nu e necesar să fie o mulţime de persoane pentru a- şi 
comunica mai mult fiinţa. 

Dar cea mai iubitoare relaţie între un Eu şi un Tu are 
loc atunci când una e Tatăl celeilalte şi numai Tată şi al 
uneia singure. Dacă Acest Tată ar fi şi Tatăl real sau posibil 
al altor fii şi dacă ar avea pe lângă calitatea de Tată şi pe 
aceea de fiu al vreunui alt tată, sau dacă Fiul ar fi şi el tată al 
unor alţi fii, şi ar fi nu numai fiu al unui tată, ci şi al unei 
mame, iubirea între ei n- ar mai avea toată fiinţa şi toată 
intensitatea iubirii de Tată exclusiv şi de Fiu exclusiv. 

Dar dacă aceştia doi n- ar avea pe un al treilea tot atât 
de nemărginit şi de exclusiv, pe care să- L iubească 
împreună, ar lipsi ceva care îi uneşte şi în altă formă pe cei 
doi. Dar acest al treilea nu poate fi împreună Născător cu 
Tatăl al Fiului, nici împreună Născut al Fiului cu Tatăl. El nu 
poate fi un alt Fiu al Tatălui, sau un alt Tată al Fiului. Ci este 
Cineva care reprezintă atenţia sau iubirea Tatălui faţă de 
Fiul şi răspunsul iubirii Fiului, ca Fiu, faţă de Tatăl. El îi 
uneşte pe amândoi prin atenţia reciprocă ce sporeşte iubirea 
între Ei, care- I întăreşte în calitatea lor de Tată şi de Fiu. El 
porneşte de la Tatăl, ca Tată, spre Fiul, ca afecţiune de Tată 
şi, ajuns în Fiul, se întoarce ca afecţiune sporită a Fiului faţă 
de Tatăl. 

Aceasta îi uneşte în mod desăvârşit în fiinţă şi în iubire, 
făcând pe fiecare Dumnezeu deplin, dar nu trei Dumnezei, 
nefiind despărţiţi în nici un fel în fiinţă şi în iubire. 

Vom da o ultimă şi cuprinzătoare întărire a învăţăturii 
că Dumnezeu este Unul, deşi este în trei Persoane şi fiecare 
e Dumnezeu deplin, fără a fi mai mulţi dumnezei, cu nişte 
texte din Sfântul Grigorie de Nazianz. Adresându- se celor ce 

afirmau că, dacă ar fi trei Persoane de fire dumnezeiască, ar 
fi trei dumnezei, Sfântul Grigorie spune: „Dar care este lupta 
şi argumentul nostru împotriva celor două partide împreună 
(din care una afirmă o confundare într- un unic Dumnezeu a 
celor trei Persoane, alta le desparte în trei Dumnezei, n.n)l 
Pentru noi nu este decât un unic Dumnezeu, pentru că una 
este Dumnezeirea. Şi Cei ce sunt din ea rămân în ea, deşi 
credem că sunt Trei. Căci nu este Unul mai mult Dumnezeu, 
iar altul mai puţin Dumnezeu. Nici Unul mai înainte, iar altul 
mai puţin. Nici nu se scindează în voinţă şi nu se împarte în 
putere.... ci Dumnezeirea este neîmpărţită în Cei ce se 
disting, dacă trebuie să vorbim pe scurt. E ca o unică lumină 
în trei sori ce se penetrează în mod reciproc, fără să se 
contopească. Când privim la Dumnezeire, la cauza primă şi 
la principiul unic (la monarhie), apare în cugetarea noastră 
unitatea ei. Iar când privim la Cei Care ies din cauza primă 
în mod netemporal, fiind din ea şi de aceeaşi slavă, cei 
închinaţi sunt Trei" 14 . 

La întrebarea adversarilor: „Oare nu e o unică 
dumnezeire sila Elini... Sila noi nu este tot neamul omenesc 
o unică umanitate? Dar totuşi nu sunt mulţi zei şi nu unul, 
ca şi mulţi oameni?", Sfântul Grigorie Teologul răspunde: 
„Dar comunul uman posedă o unitate care este cunoscută 
numai prin gândire. Indivizii sunt foarte despărţiţi prin 
timp, prin cele pătimite şi prin putere. Noi trăim nu numai o 
compoziţie (având trupuri deosebite), ci şi o opoziţie între 
noi şi în noi înşine. Nu rămânem nici într- o singură zi curat 



Op. cit., „Cuvântul 31. A cincea cuvântare teologică", 14, p. 103. 

aceiaşi, cu atât mai puţin toată viaţa, ci în trupurile şi 
sufletele noastre este un flux continuu şi o schimbare 
neîncetată. Nu ştiu dacă nu sunt aşa nici îngerii şi toată firea 
de sus şi de după Treime, deşi sunt simpli şi mai întăriţi în 
bine prin apropierea de Binele suprem" 15 . 

Dar cele trei Persoane dumnezeieşti sunt un unic 
Dumnezeu, pentru că fiecare reprezintă în alt mod fiinţa 
dumnezeiască cea unică şi prin aceasta se întregesc altfel 
decât cele omeneşti. Nu sunt Persoane mai mult sau mai 
puţin uniforme, ca cele omeneşti, şi de aceea mai puţin 
întregitoare. De fapt şi la oameni e nevoie de un eu- tu şi de 
un al treilea pentru întregire. Dar la Dumnezeu e mai mare 
deosebirea şi de aceea nu se repetă în ele fiinţa, ci fiecare 
reprezintă toată fiinţa, dar altfel, şi de aceea Persoanele se 
întregesc mai deplin, fiind o întregire a celor trei roluri ale 
aceleiaşi fiinţe nerepetate. 

Aceasta le face pe cele trei Persoane să aibă deplin 
fiecare în Sine şi pe celelalte două. Fiinţa, fiind nemărginită, 
nu se poate repeta, dar cele trei Persoane ale Ei nu se 
confundă, folosind fiecare în alt fel toată puterea fiinţei 
într- o comunicare reciprocă. La oameni există o comunicare 
între persoanele apropiate corporal şi spiritual, care poartă 
aceeaşi fire, dar în mod repetat, ca între nişte noduri între 
care sunt întinse nişte fire. Uneori firele comunicative între 
două persoane sunt aşa de multe, că firea unică e trăită de 
firea celeilalte aproape ca identică cu a sa. Dar nu poate trăi 
fiecare persoană umană cu toate celelalte această unitate, 



15 Ibidem, 15, p. 103- 104. 

data fiind distanţa dintre ele. In viaţa viitoare, unde 
cunoaşterea tuturor de către fiecare în Hristos va avea o 
maximă dezvoltare, se vor apropia şi persoanele umane de 
unitatea care este între Persoanele Treimice, fiind unite şi ele 
toate în Fiul cu Tatăl prin Duhul Sfânt, dar nu printr- o 
relaţie asemenea celei dintre Persoanele divine. 

în viaţa pământească o persoană nu este legată prin 
fire mai multe sau mai puţine numai cu firea repetată din 
altă persoană, ca un nod iradiant cu altul, ci cu mai multe 
astfel de noduri, cu unele prin mai multe fire, cu altele prin 
mai puţine. Şi pe măsură ce o persoană e mai puţin legată 
prin astfel de fire cu fiinţa repetată în alte persoane, e mai 
moartă spiritual, fără ca aceasta să facă să înceteze 
subzistenţa sa in firea proprie. 

Modul unităţii Sfintei Treimi este astfel originea şi 
ajutorul veşnic al unităţii între făpturile conştiente. 

DEOSEBIREA CELOR TREI PERSOANE ALE UNICEI 
FIINŢE DUMNEZEIEŞTI NEREPETATE ÎN RELAŢIILE 

ÎNTREGITOARE 



Fiinţa dumnezeiască subzistă din eternitate, deci fără 
de început, în trei Persoane: în Tatăl nenăscut, în Fiul născut 
din Tatăl şi în Duhul Sfânt purces din Tatăl spre Fiul. Una nu 
e deci mai înainte de alta. Aceasta înseamnă că n- a fost nici 
fiinţa dumnezeiască impersonală anterioară subzistenţei lor 
în cele trei Persoane. Deşi Tatăl e nenăscut, iar Fiul Născut şi 
Duhul purces, nenaşterea Tatălui nu au o succesiune între 
ele. în rugăciunea întâi a Sfântului Vasile cel Mare, dinainte 
de Sfânta împărtăşanie, se spune către Fiul: „Stăpâne 
Doamne, Iisuse Hristoase, Dumnezeul nostru, Cela ce eşti 
izvorul vieţii şi al nemuririi... Fiul Tatălui Celui fără de 
început, Cela ce eşti împreună veşnic ca Dânsul şi împreună 
fără de început". Deci una şi aceeaşi fire dumnezeiască este 
în Tatăl nenăscută din eternitate, dar totodată este născută 
în Fiul din eternitate şi în Duhul Sfânt este purceasă din 
eternitate. Dar, deoarece e nemărginită, ea nu se dublează şi 
nu se întregeşte prin aceasta, ci Tatăl o are din eternitate 
nenăscută, în mod născut din Tatăl şi Duhul Sfânt din 
eternitate în mod purces din Tatăl spre Fiul. Deoarece nu 
fiinţa în sine naşte şi purcede, ci întrucât este în Tatăl, ea nu 
este nici nenăscută în Sine, ci întrucât este în Tatăl, dar este 
aşa din eternitate. Căci dacă ar fi nenăscută în sine, ar trebui 

să şi nască, existând în Sine, deci ar avea loc o evoluţie de la 
starea de fiinţă impersonală, la cea în starea celor trei 
Persoane. Din eternitate, fiinţa dumnezeiască nu există altfel 
decât în Persoana Tatălui Nenăscut, Născător şi Purcezător, 
şi în Persoana Fiului Născut şi a Duhului Purces. 

Fiinţa cea una are din eternitate în Tatăl calitatea de 
nenăscută, dar şi de născătoare şi purcezătoare, şi prin 
aceasta are din eternitate în Fiul calitatea de născută şi în 
Duhul, de purceasă. Deci nu trece în timp de la calitatea de 
nenăscută la cea de născută şi purceasă, de la calitatea de 
fiinţă a Tatălui, la cea de fiinţă a Fiului şia a Sfântului Duh. 
Ci este din eternitate în Persoana nenăscută, dar şi 
născătoare şi purcezătoare a Tatălui şi în Persoana născută a 
Fiului şi în cea purceasă a Sfanţului Duh. Toate trei 
Persoanele sunt din eternitate, nu venite pe rând la 
existenţă. Deci, este din eternitate fiecare Persoană în 
celelalte două, netrecând ca o debordare de la Tatăl la Fiul şi 
Duhul Sfânt în baza unei legi a emanaţiei, în mod panteist. 
Nici nu s- au produs pe rând, prin voinţă. în cazul acesta, am 
considera pe Tatăl temporal înaintea celorlalte, ceea ce ar 
reduce pe Dumnezeu la o existenţă monopersonală 
apropriată de o esenţă şi de legea ei de dezvoltare. Nu s- ar 
fi produs ele nici prin voinţa tuturor Celor trei. Aceasta ar 
însemna tot un fel de lege existentă într- o esenţă înainte de 
ele. Ele sunt din eternitate într- o iubire actuală, fără început, 
întreaga fire dumnezeiască - de când există în mod 
conştient, deci din eternitate - este implicată în cele trei 
Persoane. în bunătatea ei, în binele ei, e dat modul etern şi 

liber al existenţei celor Trei Persoane dumnezeieşti. 
Persoanele dumnezeieşti, ca existenţe din eternitate, arată că 
iubirea este fără de început şi cauză şi din faptul că una 
dintre Persoane este Tată, alta, Fiu şi o a treia, Duhul Sfânt al 
iubirii care porneşte din Tatăl spre Fiul şi se întoarce ca 
răspuns de la Fiul la Tatăl. Căci nu e iubire mai adâncă şi 
mai curată ca cea dintre Tatăl şi Fiul, dar mai ales când Tatăl 
e numit Tată şi Fiul, numai Fiu. Iubirea cea mai deplină o 
arată o Persoană, fiind dăruită de Sine ca Tată, şi răspunsul 
cel mai deplin la această dăruire este al unui Fiu, mai ales că 
nu e decât Fiu. Prima Persoană e prin acesta nenăscută şi 
numai Născătoare. Iar dacă suprema existenţă e supremă 
bunătate, ea nu se debordează fără voie, ci e o dăruire 
integrală de Sine a existenţei care n- a primit nimic, în 
deplină libertate, dar o dăruire care nu poate să nu trăiască 
bucuria răspunsului la dăruirea iubitoare proprie. Cel ce 
iubeşte astfel se dăruieşte întreg şi primeşte răspunsul 
iubitor întreg la această dăruire. 

Dacă n- ar fi o Persoană nenăscută, n- ar fi nici una 
numai Tată şi Tatăl ultim. Şi până unde s- ar merge cu 
naşterea din alta şi alta? Unirea între eternitate şi 
desăvârşirea lor se vede. 

Voind să- şi dăruiască din eternitate întreaga fiinţă 
nenăscută, prima Persoană naşte din veci Persoana căreia i- o 
dăruieşte. Dar tocmai pentru că se dăruieşte întreagă 
Aceleia, este în Aceea, dar şi Aceea în ea. Trăind din veci ca 
originea ultimă a toată existenţa, sau toată bunătatea, o 
dăruieşte întreagă unei Persoane care, prin aceasta, este 

egală şi unită deplin cu Sine. Unirea desăvârşită din bunătate 
face din prima Persoană originea Persoanelor care să 
primească întreagă bunătatea Ei, ca să se bucure şi Ea de 
răspunsul Lor, ca dăruire fiinţială. Neoriginatul dă naştere 
originatului, dăruindu- se întreg lui, ca acesta, umplându- se 
de bunătatea nesfârşită primită, să i- o dăruiască în calitate 
de bunătate sau de fiinţă primită, cu toată mulţumirea ei, 
Persoanei neoriginitate care i s- a dăruit. 

Chiar noi oamenii experiem faptul că, cu cât ne dăruim 
mai mult altora, cu atât ne îmbogăţim mai mult. Tatăl, 
dăruindu- Se întreg, naşte prin această dăruire de Sine pe Cel 
ce-L primeşte, ca să primească de la Acela ca răspuns 
dăruirea Lui. Dar nu poate să nu dăruiască Celui Născut prin 
dăruirea de Sine, ca pe o altă dovadă a iubirii Sale, pe Duhul 
Sfânt, nu ca pe un Frate al Aceluia, ci ca pe Unul care devine 
şi al Celui căruia îi se arată iubirea Sa, ca să producă şi în 
Acela mulţumirea iubitoare a iubirii Sale. 

Sfântul Grigorie de Nazianz le spune acestea astfel: 
„Astfel, chiar dacă este în ea (în firea dumnezeiască) o 
diferenţă exprimată prin număr, nu e o tăiere în fiinţă. De 
aceea monada «de la început» (de la începutul etern al 
existenţei ei, n.n. ) se mişca spre doime până în treime. Şi 
aceasta este pentru noi Tatăl şi Fiul şi Sfântul Duh. Primul 
este Născător şi Purcezător şi aceasta în chip nepătimitor şi 
netemporal şi netrupesc. Dintre ceilalţi, Unul este Născut, 
Celălalt Purces, sau nu ştiu cum le- ar numi cineva, într- un 
mod cu totul deosebit de cele văzute. Căci nu vom îndrăzni 
să vorbim de o debordare a bunătăţii, ceea ce a îndrăznit să 

facă primul dintre filosofii elini, spunând despre cauza 
primă şi cauza a doua, că prima e ca un crater care 
debordează prin curgere. Să nu introducem o naştere 
involuntară şi un fel de debordare naturală şi de nereţinut, 
care nu e potrivită ideilor noastre despre Dumnezeire. De 
aceea, rămânând în hotarele noastre, admitem nenaşterea şi 
o naştere şi pe Cel purces din Tatăl, cum spune undeva 
Dumnezeu Cuvântul (In 15, 26). Şi de când sunt acestea? 
Acestea sunt deasupra lui cândva . Sau, dacă trebuie să 
vorbim cu oarecare curaj, ele sunt de când e Tatăl. Dar de 
când este Tatăl? Nu era cândva când nu era" 16 . 

Dacă existenţa este prin Sine din eternitate, ea nu poate 
fi decât bunătatea supremă; ea n- a putut fi nici născută 
cândva, nici nenăscătoare, care e autodăruirea totală de Sine. 
Dar pentru că existenţa aceasta, una cu bunătatea 
nemărginită, nu se poate multiplica, dăruirea şi primirea nu 
e o astfel de multiplicare, ci un act care face să se trăiască de 
două, mai bine zis de trei conştiinţe, prin dăruire şi primire, 
întregul infinit care este această existenţă sau bunătate 
nemărginită. 

Existenţa conştientă de Sine din eternitate, având în 
Sine bunătatea neoriginată de nimeni, deci nemărginită, nu 
poate să nu fie şi fecundă. Dar fecunditatea nu constă în 
sporirea fiinţei, care e nemărginită, ci în capacitatea de- a 
naşte şi o altă conştiinţă, sau două alte conştiinţe, care să se 
bucure de această bunătate. în fond bunătatea nu poate să 



Ibidem , „Cuvântul 29. A treia cuvântare teologică", 2-3, p. 52-53. 

nu fie trăită în comun de mai multe conştiinţe, şi anume, de 
trei, nu de mai multe, ca să nu se relativizeze acestea. 

In Sine însăşi conştiinţa existenţei prin Sine, fiind o 
conştiinţă fecundă, are capacitatea şi pornirea de- a naşte o 
altă conştiinţă, sau două alte conştiinţe, cărora să li se 
dăruiască cu tot ce are ea. 

De aceea, Părinţii au văzut relaţia între Tatăl şi Fiul ca o 
relaţie între Minte şi Raţiune, sau ca o relaţie tripersonală, 
împlinită chiar în Persoana Tatălui. Am putea spune că 
această relaţie e un fel de autoînţelegere a existenţei de sine, 
care ia un caracter tripersonal. 

în conştiinţa de Sine, existenţa fără de început, care e o 
existenţă totală, are un chip al Său, care nu poate fi lipsit de 
realitate, căci un chip pur gândit nu i- ar da nici o bucurie 
reală. Dar acest chip nu poate fi nici o realitate despărţită de 
Sine. în Raţiune (în Logos), Mintea supremă se descoperă 
deplin pe Sine pentru bucuria de Sine, se bucură de tot 
conţinutul nemărginirii Sale. Raţiunea este actul minţii, sau 
al Subiectului care se cugetă pe Sine. în Raţiune, înţelegerea 
Subiectului suprem se cugetă pe Sine. 

O conştiinţă singură nu poate fi nici un om, cu atât mai 
puţin Dumnezeu. Lumina şi bucuria ei stă în comuniunea cu 
o altă conştiinţă. Oricât aş fi de singur, eu privesc la mine, ca 
la un fel de altul, eu vorbesc cu mine, mă bucur de mine, mă 
îndemn pe mine, mă îndrept pe mine. în Dumnezeu această 
convorbire a Tatălui cu Fiul este numai pozitivă, este numai 
iubire şi numai bucurie. Dumnezeu nu se îndreptează pe 
Sine în Persoana Fiului, ci se bucură de Sine. 

De aceea Sfântul Evanghelist Ioan a vorbit de un 
Cuvânt personal fără de început la Dumnezeu, ca de o altă 
Persoană. „La început era Cuvântul... Şi Dumnezeu era 
Cuvântul şi Cuvântul era la Dumnezeu " (In 1, 1-3). Cuvântul 
ce-1 aude Tatăl de la Fiul Său e cu adevărat ca de la o altă 
Persoană, dar de la o altă Persoană cu totul de în acord cu El. 
Acea Persoană vorbeşte, răspunzând, ca o Persoană Cuvânt, 
cuvântului Său. Iar vorbindu- I Tatăl, cuvântul ce 1-1 spune 
devine Cuvânt- Persoană, deosebit de Sine, care- I răspunde, 
arătând caracterul de Persoană pe care 1-a luat cuvântul 
Tatălui. în convorbirea Tatălui cu Persoana Cuvântului, se 
descoperă şi se pune în deplină lumină viaţa lui Dumnezeu 
ca iubire plină de bucurie. Se pune într- o lumină plină de 
sens, de raţiune, existenţa dumnezeiască. Fiul lui Dumnezeu 
se numeşte Cuvânt sau Raţiune născută de Tatăl şi pentru 
faptul că are în El pe Cel ce cuprinde în Sine toate raţiunile 
după care se vor crea toate ale lumii. 

în acest sens am putea înţelege cuvântul Sfântului 
Maxim Mărturisitorul: „Iar Cap al lui Hristos, adică al 
Raţiunii negată tainic prin depăşire, este Mintea ridicată în 
mod absolut şi infinit peste toate şi în tot chipul. Pe aceasta 
Hristos, Cel înţeles spiritual ca Raţiunea Minţii prin fire, o 
face cunoscută celor vrednici" 17 . 

Aceasta arată că între lumea creată şi Dumnezeu Cel ce 
are un Fiu nu este o înstrăinare totală. Dumnezeu are un Fiu, 
conform Căruia a dat o anumită raţionalitate lumii create. 
Oamenii sunt şi ei raţiuni sau cuvinte încorporate, făcuţi să 



17 Op. cit.,p. 84. 

cunoască prin Fiul pe Dumnezeu Tatăl; făcuţi să se unească 
împreună prin cuvinte cu Cuvântul Tatălui. Raţiunile lumii 
sunt făcute făcute spre o armonie între ele, care le vine de la 
Dumnezeu, şi ele duc spre Dumnezeu, deci nu sunt contrare 
lui Dumnezeu Cuvântul şi iubirii. 

Mai precis se spune aceasta în unele Scolii ale lui. De 
exemplu: „întrucât deodată cu Raţiunea, care e Făcătoarea 
tuturor, e cugetată şi Mintea, la care se raportează Raţiunea, 
ca la cauza Sa, a numit pe Tatăl cap al lui Hristos, în 
calitatea Lui de Minte, care naşte prin fire Raţiunea" 18 . 

Tatăl ca Minte e Cap al Raţiunii, în Care există într- o 
armonie raţiunile lumii create. Dacă folosim raţiunea în mod 
drept, nu putem să nu vedem prin ea armonia raţiunilor din 
lume, care îşi cer explicarea în unitatea raţiunilor din Fiul şi 
deci în originea lor ultimă, în Tatăl. Aceasta arată că în 
raţiuni e o unitate mai presus de ele, că orice raţiune a unei 
persoane se cere după înţelegerea cu alte persoane şi cu 
raţiunile unei lumi, care nu există prin ea însăşi. 

Raţiunile căutate şi comunicate de raţiunea omului se 
comunică prin cuvinte între persoane care caută o înţelegere 
tot mai profundă, mai comună şi mai explicativă a lumii cu o 
origine mai presus de ea. Raţiunea dumneazeiască e singura 
care ne poate explica lumea şi în acest sens e Raţiunea lumii, 
dar e, în acelaşi timp, mai presus de aceste raţiuni. 

Legătura între Raţiunea dumnezeiască şi lume, dar 
aflată prin lume, depăşind lumea, o exprimă Sfântul Maxim 
Şi în modul următor: „Cel ce a primit în chip neştiut, prin 



Ibidem, Scolia 6 la Răspunsul 25, p. 

negarea în sens de depăşire a celor create, însăşi vederea 
nemijlocită a Raţiunii celei mai presus de orice raţiune, are 
drept cap Raţiunea cea atotunică, peste care şi cu care nu 
există altă raţiune prin fire. Ea are ca născătoare prin fire 
unica Minte, spre care călăuzind, ca spre capul ei, mintea ce- 
L urmează, prin Duhul cel de o fiinţă cu Ea, îi dă viaţă" 19 . 

Raţiunea supremă explicativă a lumii duce mintea 
omenească ce caută această explicare la viaţă, ca la sensul a 
tot ce există. între raţiune şi viaţă este deci o legătură. Dar 
viaţa adevărată nu e fără iubire, care e armonia între 
persoane şi al cărei model şi izvor suprem e Dumnezeu. 
Sensul acesta e una cu Mintea supremă. Din ea şi spre ea, ca 
din Tatăl şi spre Tatăl, sau spre originea tuturor, este 
Raţiunea după care s- au creat toate şi prin care urcăm spre 
Tatăl prin raţiunea care adună raţiunile lucrurilor înlăuntru 
spre Raţiunea supremă, care, ca şi cauză a lor, explică toate. 
Iar prin această Raţiune înaintăm la Sensul tuturor, care nu 
mai are nevoie de o explicaţie. Căci luminează prin Sine 
toate. 

„Capul Raţiunii celei mai presus de toate... este Mintea 
cea necauzată prin fire, cugetată împreună cu Raţiunea a 
cărei cauză este. Căci cel ce a văzut prin credinţă Raţiunea a 
văzut deodată cu Raţiunea şi Mintea care naşte în chip 
netemporal Raţiunea, aflându- se în Raţiune după fiinţă." 20 
Raţiunea supremă care explică toate, fiind mai presus de 
putinţa noastră de înţelegere, este totodată atinsă prin 
credinţă. Intre credinţă şi Raţiune, am ajuns în mod tainic Şi 

19 Ibidem , Scolia 10 la acelaşi Răspuns, p. 88- 89. 

20 Ibidem, Scolia 12 la acelaşi Răspuns, p. 89. 

la Mintea supremă supremă, ca Sens al tuturor. Numai în 
Dumnezeu Tatăl, Cel neoriginat de nimic, dar care e originea 
tuturor prin Fiul sau prin Raţiune, este ultimul Sens al 
tuturor. înţelesul suprem este mai presus de orice 
raţionament, pentru că n- are nici o cauză. El e cauza ultimă 
a tuturor celor raţionale. 

Acel înţeles suprem inexplicabil este una cu Subiectul 
suprem neoriginat. El nu se poate bucura deplin de Sine, 
dacă nu se înţelege oarecum printr- un altul, care e Raţiunea 
Lui. Rămân amândoi într- o comuniune sau iubire eternă, din 
care provine raţiunea sau iubirea, sau armonia tuturor. 

Dacă, prin actul minţii sau al înţelegerii, Tatăl se 
descoperă pe Sine ca existenţă raţională, ca Logos, şi acesta 
e chipul Său real, prin simţire, sau prin Duhul, iubeşte acest 
chip al Său. Fiul sau Cuvântul, sau Raţiunea supremă, este 
produsul cugetării la Sine al Tatălui, iar Duhul Sfânt, ca 
iubire a chipului Său cugetat, este produsul simţirii sau al 
„inimii" Sale. 

Fiul este dedublarea cugetată a Tatălui, chipul Său 
ontologic; Duhul este proiectarea iubirii Sale spre acest chip 
gândit, ontologic al Său. 

Sfântul Vasile cel Mare vede şi în numele de Cuvânt dat 
Fiului lui Dumnezeu gândirea întreagă a lui Dumnezeu Tatăl 
spre Sine. întrebându- se: „Pentru ce este numit «Cuvânt»?", 
răspunde: „Ca să- ţi arate că iese din minte". Şi mai departe: 
„Pentru că este chipul Celui care L-a născut, arătând în El 
însuşi şi întregind pe Cel ce L-a născut şi fără să se despartă 
întru ceva de Cel ce L-a născut, are totuşi o existenţă 

desăvârşită în El însuşi, aşa precum şi cuvântul nostru 
înfăţişează în întregime gândirea noastră. Aşadar, Ioan L-a 
numit «Cuvânt», ca să- ţi arate naşterea nepasivă din Tatăl, 
să- ţi teologhisească existenţa desăvârşită a Fiului şi să arate 
prin aceasta legătura în afară de timp a Fiului cu Tatăl. Ca şi 
cuvântul nostru născut din minte, se naşte fără pătimire; 
nici nu se taie, nici nu se împarte, nici nu curge, ci mintea, 
rămânând întreagă în propria sa fiinţă, dă naştere la un 
cuvânt întreg şi desăvârşit, iar cuvântul, ieşind în afară, are 
în el toată puterea minţii care l-a născut" 21 . 

Când Evanghelistul spune: „Şi Cuvântul era la 
Dumnezeu şi Dumnezeu era Cuvântul... Toate printr- Insul s- 
au făcut", arată caracterul personal al Lui, dar şi strict unit 
cu Tatăl. Şi mai arată că prin Cuvânt s- a descoperit în 
primul rând Sieşi Tatăl şi a realizat din eternitate un dialog 
cu Sine, ca şi cu o altă Persoană, deşi strâns unită cu ea. Dar, 
întrucât: „Toate printr- Insul s-au făcut", se mai arata ca în 
Dumnezeu Cuvântul e o atotputernicie care aduce din nimic, 
în comuniune cu Tatăl, din bunăvoinţa Tatălui, toate la 
existenţă şi că prin El, ca prin Cuvântul plin de putere, se 
susţin toate. Cuvântul faţă de cele create e liber, dar ele nu 
sunt fără El şi fără comuniunea între El şi Tatăl, fără iubirea 
dintre ei. N- au fost aduse la existenţă prin evoluţie 
involuntară, ci prin Cuvântul liber şi prin bunăvoirea Tatălui, 
Care se foloseşte de El cu bunăvoire şi în comuniune spre a 
crea toate. Cuvântul ne arată şi comuniunea eternă cu Tatăl, 



21 „Omilia XVI", în Scrieri. Partea I, voi. 17, P.S.B., trad. de Pr. D. Fecioru, E.I.B.M.B.O.R., 
1986, p. 517-518. 

dar şi putinţa Tatălui de a se folosi liber de El pentru 
crearea, susţinerea şi apropierea făpturilor conştiente de El. 

Căci în Cuvânt are loc nu numai întâlnirea între oameni 
şi între ei şi Cuvântul dumnezeiesc. Prin numele de Cuvânt 
ni s- a arătat de Sfântul Evanghelist Ioan nu numai 
interpersonalitatea divină, ci şi voinţa şi putinţa lui 
Dumnezeu de- a se întâlni cu oamenii şi de a- i ajuta pe ei să 
se întâlnească între ei şi cu El însuşi. Căci a pus şi în ei 
putinţa şi trebuinţa cuvântului, sau a întâlnirii lor şi cu 
Cuvântul dumnezeiesc. 

Dar un alt înţeles principal al expresiei: „La început era 
Cuvântul" este eternitatea Fiului lui Dumnezeu în convorbire 
cu Tatăl. Căci El „era" când a avut loc un „început" în 
general, adică era înainte de orice a început, deci de orice îşi 
primeşte o existenţă în timp. El era înainte de timp. Este din 
eternitate. Căci altfel nu s- ar fi făcut toate prin El. El pur şi 
simplu n- are un început, deşi s- a născut din Tatăl. Căci s- a 
născut înainte de orice timp, cum e şi Tatăl înainte de orice 
timp. Unul e nenăscut, celălalt născut, deci îl are pe Cel 
nenăscut ca Tată, dar, întrucât n- a fost cândva când 
Dumnezeu n- a fost Tată, aşa n- a fost cândva când n- a avut 
un Fiu. Ţine de eternitatea lui Dumnezeu să fie originea 
ultimă nu a unor lucruri inconştiente şi minore, ci a unui 
Subiect egal cu El în infinitatea şi nemărginirea Lui. Este o 
comuniune eternă, sau o iubire plină de toată bucuria şi 
viaţa, din eternitate. 

Sensul cuvântului ca întâlnire între persoane, deci 
împreună eternitatea Cuvântului cu Tatăl, ni- 1 arată şi 

termenul folosit de poporul român pentru comunicare între 
persoane, prin vorbire. Poporul român, prin termenul 
„cuvânt", indică nu numai exprimarea gândului cuiva, ci şi 
„venirea la un loc" (conventus ) a două sau mai multe 
persoane. Prin conventus suprem şi liber, printr- un 
conventus al iubirii între Tatăl şi Fiul a fost creată şi lumea. 
Cuvântul dumnezeiesc arată că, şi după ce sunt făcute, 
persoanele umane pot să refuze răspunsul pozitiv la ceea ce 
voieşte Fiul lui Dumnezeu, căci cuvântul e un act liber, 
folosit de orice persoană creată cum voieşte, nu numai spre 
bine, ca Dumnezeu Cel bun prin fire. Dumnezeu, înzestrând 
pe oameni cu cuvântul, respectă libertatea lor în folosirea 
cuvântului. Dumnezeu respectă libertatea lor. Precum 
vorbeşte El liber, când îi creează, dar realizând toate spre 
bine, le dă şi lor putinţa să folosească cuvântul, dar nu 
numai pentru a se uni prin iubire între ei cu Cuvântul 
Creator şi conducător spre unirea în El ca bine, ci şi contrar 
cerinţei Lui, rămânând totuşi legaţi, prin cuvântul lor 
contrazicător, cu semenii şi cu Dumnezeu. 

RELAŢIA ÎNTRE PERSOANA TATĂLUI Şl CEA A 

FIULUI -TEMELIA CARACTERULUI FILIAL AL 

PERSOANELOR UMANE Şl A ÎNDUMNEZEIRII LOR 



Dacă în Dumnezeu n- ar fi şi relaţia eternă dintre Tată 
şi Fiu, n- ar exista o bază pentru aducerea la existenţă a unor 
făpturi conştiente, chemate şi ele la starea fericită fără 
sfârşit a relaţiei frăţeşti cu Fiul, mai bine zis la hrănirea lor 
din relaţia eternă şi prin fire a Fiului cu Tatăl. Şi nu poate fi 
un destin mai înalt pentru umanitate ca acesta. 

Numai pentru că este un Tată, Care are din veci un Fiu, 
a creat Dumnezeu şi o categorie de făpturi căreia să-i arate 
o iubire asemenea celei dintre El şi Fiul Său şi pe care Tatăl 
şi Fiul Său să o ajute să se înalţe la iubirea faţă de Tatăl, 
asemenea Fiului, şi la iubirea frăţească faţă de Fiul, ca şi la 
iubirea frăţească între ele. 

De aceea Fiul a avut o lucrare mai apropiată în crearea 
lumii şi a oamenilor din ea, dar şi când aceştia s- au depărtat 
de această calitate a lor. în cazul al doilea li s- a făcut om, 
model şi putere în iubirea lor faţă de Dumnezeu şi 
întreolaltă. 

Nu poate fi o existenţă supremă şi fără de început ca 
model şi ţintă mai înaltă pentru oameni ca un astfel de 
Dumnezeu. 

Părinţii Bisericii spun că, dacă n- ar fi un Fiu al lui 
Dumnezeu deofiinţă cu Tatăl, Tatăl n- ar fi binevoit să 

creeze pe oameni ca pe nişte fii asemănători Fiului Unul- 
Născut pe care să- i iubească şi care să-L iubească, şi, 
nefiind acest Fiu, n- ar fi fost cineva care, din iubire faţă de 
Tatăl, să voiască să se creeze şi alţi fii care să iubească pe 
Tatăl asemenea Lui. Dumnezeu ar fi rămas, în mod fatal, ca 
un lipsit de atotputernicie; separat de oameni ar fi şi El 
supus, asemenea unei esenţe, unor legi de care nu poate 
scăpa. Fără un Dumnezeu Tată şi Fiu (şi Duh Sfânt), n- ar 
exista decât viziunea panteistă a unei esenţe din care 
evoluează toate, în cadrul legilor ei oarbe, de nedepăşit. 

De aceea, şi când oamenii au refuzat să răspundă 
iubirii lui Dumnezeu cu iubirea lor, tot Fiului i- a încredinţat 
Tatăl misiunea să Se facă om şi să arate oamenilor modelul 
omului cu adevărat iubitor de Dumnezeu şi să le dea puterea 
spre aceasta. 

Dar cum a fost posibil ca oamenii să nu răspundă 
iubirii lui Dumnezeu şi să nu se iubească nici între ei, iar 
prin aceasta să ajungă supuşi morţii, câtă vreme modelul 
lor, Fiul Unul- Născut al lui Dumnezeu, a rămas în iubirea 
desăvârşită faţă de Tatăl? 

Faptul acesta dureros din istoria omenirii se explică 
prin aceea că oamenii n- au putut fi aduşi la existenţă ca 
subiecte ale firii dumnezeieşti infinite, ci ale unei firi 
mărginite. Ei au mai primit şi corpuri, pentru a trebui să se 
ajute şi pentru a se ajuta şi unii pe alţii şi pentru a se sfinţi 
de Dumnezeu şi corpurile lor şi universul îndeobşte. Pe 
lângă aceasta au mai fost creaţi şi ca făptură liberă. Fiul 
Unul- Născut, având şi El în Sine toată infinitatea fiinţei 



56 

Tatălui, putea să îi ajute la ridicarea lor din nou spre 
asemănarea cu Dumnezeu. La aceasta contribuia şi faptul că 
Fiul a avut faţă de Tatăl iubirea prin fire; şi a avut- o din 
eternitate, o dată cu existenţa Lui. 

Oamenilor li se cerea şi voinţa lor, ca să răspundă 
iubirii lui Dumnezeu cu iubirea lor faţă de Dumnezeu şi 
întreolaltă. Şi aveau în această voinţă şi tendinţa de a spori 
în conţinutul vieţii lor, dată fiind mărginirea lor. Dar prin 
aceasta omul a putut fi şi uşor amăgit să cugete că trebuie 
să lupte pentru subiectul propriu, ca să- şi sporească viaţa 
sa, şi prin aceasta să se intereseze mai puţin de Dumnezeu 
şi de ceilalţi, sau chiar să lupte cu ei, care se interesau şi ei 
să- şi atragă, din universul material şi din aşezarea altora, 
sporirea lor. 

Astfel, ei n- au mai dat preţ iubirii faţă de Dumnezeu şi 
de semeni şi n- au mai folosit nici raţiunea pentru a se 
convinge că numai în colaborare întreolaltă, deci prin iubire 
şi prin credinţa în Dumnezeu, Care, ca Făcător al tuturor, le 
cere această unitate prin iubirea între ei, pot spori. Au 
schimbat această raţiune conformă firii lor comune şi 
Raţiunii lui Dumnezeu, sau Cuvântului şi Fiului Lui, în 
socotinţe individualiste, sau egoiste, producând prin ele o 
luptă în firea lor repetată în fiecare. 

Sfântul Maxim Mărturisitorul a dezvoltat pe larg 
această idee în „Epistola către Ioan Cubicularul. Despre 
iubire". El a descris cum persoanele umane, în loc să 
înainteze spre iubire între ele, ca o înaintare a unuia în altul 
şi în considerarea de către unul a celuilalt ca o sine proprie, 

după asemănarea Sfintei Treimi, au ales să se urască şi să 
sporească lupta între ele, susţinând în cadrul firii celei una, 
repetată în ele, putinţa de a se sfâşia. Căci persoanele umane 
nu pot învinge amăgirea căutării infinităţii în sinea proprie, 
fără credinţă în Dumnezeu şi alipirea de El, Singurul de la 
Care le poate veni puterea unirii între ei şi cu El prin iubire. 
Numai unindu- se prin iubire cu Dumnezeu, ne vine de la El 
puterea normală a unităţii firii umane. Şi numai în unitatea 
în firea purtată de persoane diferite, care le vine din iubirea 
întreolaltă şi în unirea cu Dumnezeu, stă normalitatea ei. 

De aceea a venit Fiul lui Dumnezeu ca om, ca să ne 
convingă şi să ne dea harul, sau puterea Lui, ca să învingem 
această socotinţă egoistă, care pune firea noastră în lupta 
anormală cu sine însăşi şi cu Dumnezeu. Astfel, Hristos 
convinge socotinţa noastră să procedeze potrivit firii, 
neopunându- se raţiunii firii, prin care toţi, precum avem o 
unică fire, aşa putem avea şi o unică socotinţă şi o unică 
voinţă cu Dumnezeu între noi, neavând nici o despărţire de 
Dumnezeu şi între noi, când, prin legea harului, alegem ca 
regulă de viaţă legea firii în socotinţa noastră. Căci e cu 
neputinţă ca cei ce nu s- au unit mai înainte cu Dumnezeu, 
prin buna înţelegere şi cuget drept, să poată conveni între ei 
prin libera hotărâre. 

„Căci la început înşelătorul diavol 1-a înşelat pe om 
prin răutatea vicleniei, îmbiindu- i momeala plăcerii 
înfăţişată ca iubire de sine. Iar prin aceasta 1-a despărţit pe 
om de Dumnezeu şi pe noi întreolaltă, făcându- ne, prin 
alegerea socotinţei, să părăsim cugetul drept şi să împărţim 

în modul acesta firea, tăind- o în multe păreri şi închipuiri. 
Căci a făcut ca lege a trupului uneltirea şi născocirea ca orice 
fel de păcat, folosindu- se pentru aceasta de puterile noastre 
şi impunând, ca sprijin al stăruinţei răului în toţi, lipsa de 
acord a socotinţei lor. Prin aceasta a convins pe om să se 
abată de la mişcarea cea după fire şi să- şi mişte pofta de la 
ceea ce e îngăduit, spre ceea ce e oprit... 

Căci din neştiinţă răsare iubirea de sine, iar din aceasta 
răsare tirania faţă de cel înrudit (după natură)... De aceea, 
prin raţiune omul trebuie să ocolească neştiinţa şi să se 
mişte numai spre Dumnezeu prin cunoştinţă... Şi prin 
acestea şi pentru acestea să dea naştere fericitei iubiri, care 
îl leagă de Dumnezeu şi îl face dumnezeu pe iubitorul de 
Dumnezeu." 22 

Căci iubirea, contrar raţiunii iubirii de sine, „adună cele 
divizate şi face pe om iarăşi o singură raţiune şi un singur 
mod de vieţuire şi aduce la egalitate şi netezeşte toată 
inegalitatea şi deosebirea, susţinută în toţi prin socotinţe 
proprii. Mai mult, ea mişcă în chip cuvenit spre o inegalitate 
lăudabilă, întrucât fiecare atrage cu voia pe aproapele la sine 
(în locul său) aşa de mult, şi- 1 cinsteşte cu atât mai mult pe 
acela ca pe sine, cu cât mai înainte îl respingea şi râvnea să 
fie el înaintea aceluia..." Şi „fiecare e al fiecăruia şi toţi ai 
tuturor şi mai degrabă ai lui Dumnezeu decât unii ai altora". 
Şi s- a înălţat spre Dumnezeu, „părăsind particularitatea 
celor divizaţi şi care divide, nemaisocotind pe celălalt om ca 
pe altul decât sine, ci cunoscând pe toţi ca pe unul şi pe 



22 „Epistola a doua către Ioan Cubicularul. Despre iubire", în P.S.B. voi. 81, Scrieri. 
Partea a doua , E.I.B.M.B.O.R., Bucureşti, 1990, p. 30-31. 

unul ca toţi... privind la raţiunea cea atotuna, împreună cu 
care îl cunoaştem apărând pe Dumnezeu şi prin care El 
stăruie să Se arate ca bun, adunând în Sine făpturile Sale, 
fiindcă raţiunea nu- L poate cunoaşte din El însuşi cum 
este" 23 . 

Prin Hristos ajungem astfel să socotim pe celălalt ca pe 
noi înşine, aşa cum Tatăl nu mai desparte pe Fiul şi pe 
Duhul Sfânt de Sine şi nici aceştia nu Se mai consideră 
despărţiţi între ei şi de Tatăl. Fiecare îl vede în sine pe 
celălalt, ba e preocupat mai mult de acela decât de sine. 
Aceasta este simţirea proprie iubirii care uneşte, dar nu 
confundă. Căci, preţuind pe celălalt mai mult ca pe tine, nu 
trăieşti despărţirea lui, dar nici pe a ta, care ai, în această 
trăire a lui de către tine, cea mai mare bucurie a ta. 

Aceasta e Raţiunea (Cuvântul) care ne uneşte şi în ea 
trăim Sensul suprem al existenţei noastre (pe Tatăl). 

Dar această ţintă a realizat- o întâi Fiul în Sine, 
arătându- ne calea pe care să înaintăm spre ea în pilda vieţii 
Lui de om şi dându- ne din Sine puterea Lui. 

Făcându- Se El omul pe care trebuie să- 1 realizăm şi noi 
în unire cu El, a primit şi pătimirile ce au intrat în firea 
noastră prin dezbinarea între noi şi între noi şi Dumnezeu. 
Dar, primind nu patimile plăcerii, ci numai patimile 
suferitoare care au venit în firea noastră de pe urma acelora, 
le- a biruit pe acelea. Astfel, primind şi moartea care a intrat 
în noi prin voia noastră, a învins- o şi pe ea, dându- ne în 
Sine puterea de- a o învinge şi noi, dacă ne unim prin 



Ibidem , p. 31- 33. 

credinţă cu El şi ne despărţim pe cât putem şi noi de 
patimile plăcerii şi de vina de- a suporta moartea veşnică de 
pe urma lor. 

în pătimirea Lui pentru noi, până la moartea pe cruce, 
se arată iubirea Fiului lui Dumnezeu făcut om, ca a Celui mai 
bun Frate pentru noi, dar şi puterea dumnezeiască 
lucrătoare în această iubire. Dacă renunţăm şi noi la patimile 
egoiste, primind pătimirile pentru păcatele egoismului 
nostru, arătăm şi noi iubirea faţă de Dumnezeu, Care, 
întrupat ca om, a primit moartea ca să o învingă. 

In Hristos ni se arată că Dumnezeu a învins moartea nu 
în mod arbitrar, folosindu- Se de atotputernicia simplă, ci de 
iubirea care se uneşte cu umanul, făcându- 1 iubitor de 
Dumnezeu până la dobândirea prin aceasta a iubirii, 
capabilă de deplina primire a puterii Lui, ca să învngă prin 
ea moartea. Iubirea învinge moartea în creatură, pentru că e 
unită cu puterea dumnezeiască. Dacă atotputernicia divină a 
creat lumea din iubire, tot prin iubire atotputernicia Lui 
readuce la viaţă trupul creat la început din ţărâna 
neorganizată. Fiul lui Dumnezeu vrea să realizeze un dialog 
cu o fiinţă creată în trup, sau să vorbească cu această fiinţă 
existentă în trup. în Hristos ia El însuşi trup, arătând că, 
chiar ca Dumnezeu, poate vorbi cu omul în trupul readus la 
viaţa nemuritoare. Pentru ca să- şi învie trupul Său, după ce 
1- a făcut chiar al Său, pentru a învia prin el şi pe al celorlalţi, 
din iubire, era nevoie ca făptura omenească să răspundă şi 
ea iubirii Creatorului, Care a voit să- i dea viaţa veşnică în 
sine. Şi prin trupul Său a voit să câştige şi iubirea oamenilor 

de rând, ca să poată fi înviaţi prin atotputernicia Lui. 
Atotputernicia lui Dumnezeu n- ar avea rost să învie pe om 
în trupul lui, urmărind dialogul iubirii cu el şi folosindu- se 
de acest dialog. Iubirea pune în mişcare atotputernicia, sau 
chiar în ea este atotputernicia. Nu se poate cugeta una fără 
alta. Iar iubirea din partea lui Dumnezeu se arată şi în 
însuşirea, prin ipostasul Lui, a pătimirii pentru om, ca să 
ajute şi omul să pătimească, înfrângîndu- şi plăcerea egoistă 
prin pătimirea pentru Dumnezeu. 

Unde este iubire, este putere care învinge urmările 
răului sau ale diminuării existenţei. Unde nu este iubire, 
este extrema putere a neputinţei, sau sărăciei de viaţă, ca 
moarte spirituală. în Dumnezeu este iubirea atotputernică, 
sau îmbinarea lor, pentru că existenţa desăvârşită este 
existenţa fără nici o lipsă simţită. 

Dar iubirea nu poate fi într- o existenţă monopersonală. 
Iubirea implică comuniunea interpersonală. Iubirea 
înseamnă îndreptarea mea spre altul; şi în aceasta se arată 
puterea mea. 

Pe de altă parte, iubirea învinge legile necesităţilor. 
Dumnezeu nu trăieşte supunerea sau niscaiva legi, menite să 
frâneze răul, pentru că este, prin Sine, binele deplin trăit în 
cea mai mare libertate. Creând pe oameni ca făpturi 
mărginite, chemate să urce prin comuniunea între ele în 
comuniune cu Dumnezeu, drumul acesta le- a fost indicat şi 
ajutat prin unele legi, care trebuia să stea în legătură şi cu 
legile întipărite naturii. Oamenii trebuia să se conformeze şi 
unor legi ale naturii, având să împlinească legile binelui. 

Dar, prin neascultarea de Dumnezeu, neîmplinind în 
parte legile lui Dumnezeu, acestea s- au schimbat în legi care 
le aduceau oamenilor suferinţe şi, până la urmă, moartea. 
Oamenii, căutând să scape de ele, îşi împlineau pătimaş 
poftele lor, care au căpătat şi ele un fel de caracter de legi 
care îi stăpâneau. 

Fiul lui Dumnezeu, luând trupul omenesc, a învins 
stăpânirea acestor legi cu o mare putere, deşi, luând trupul 
omenesc, suferea de caracterul pedepsitor luat de legile 
binelui, le- a suportat cu răbdare, fără să se lase condus de 
ele spre noi călcări ale lor. Şi, prin aceasta, a ridicat trupul 
Său deasupra legilor cu marea putere a iubirii de oameni. 
Aceştia, până trăiesc pe pământ, dacă se unesc prin credinţa 
în Hristos, înaintează şi ei spre biruirea acestor legi prin 
răbdare. Dar deplin le vor învinge şi ei când vor fi înviaţi. 
Atunci iubirea, care- i alipeşte pe veci de Dumnezeu, îi va 
ridica şi pe ei mai presus de legi. Vor fi şi ei împăraţi în 
împărăţia lui Hristos pe care a venit El să o pregătească 
pentru ei, ajutându- le să înainteze spre ea prin Biserică. Dar 
în această pregătire spre împărăţia desăvârşitei libertăţi a 
iubirii, ei sunt ajutaţi de Duhul Sfânt al lui Hristos. Stăpâni 
în această împărăţie vor fi Tatăl nostru, Fratele nostru şi 
Duhul lor, prezent şi în noi, deci şi noi. 

De fapt, toată propovăduirea şi faptele lui Hristos 
urmăresc câştigarea oamenilor pentru împărăţia lui 
Dumnezeu. în Evanghelia Sfântului Matei se spune despre 
începutul propovăduirii lui Hristos: „De atunci a început 
Iisus să propovăduiască şi să spună: Pocăiţi- vă, căci s-a 

apropiat împărăţia cerurilor" (Mt. 4, 17). Şi după aceea: „Şi a 
străbătut Iisus toată Galileea, învăţând în sinagogile lor şi 
propovăduind Evanghelia (vestea buna) « împărăţiei" (Mt. 4, 
23). El ne învaţă să ne rugăm lui Dumnezeu, numindu- L 
Tată, şi cerându- I „să vină împărăţia Lui", iar în „Fericiri" 
promite celor săraci cu duhul şi celor prigoniţi pentru 
dreptate împărăţia cerurilor. în Predica de pe munte cere 
oamenilor: „Căutaţi mai întâi împărăţia lui Dumnezeu şi 
toate celelalte se vor adăuga vouă" (Mt. 6, 33). 

în ultimele propoziţii se arată în ce fel trebuie să se 
pregătească oamenii pentru împărăţia cerurilor. în predica 
de pe munte, dând toate poruncile iubirii de oameni, 
Mântuitorul spune: „Cel ce va strica una din aceste porunci, 
foarte mici, şi va învăţa aşa pe oameni, foarte mic se va 
chema în împărăţia cerurilor; iar cel ce va face şi va învaţă, 
acesta mare se va chema în împărăţia cerurilor" (Mt. 5, 19). 
Iar poruncile ce se cer împlinite sunt cele ale iubirii, ale 
milei, sau ale iertării până acolo, încât cel lovit pe un obraz 
să i-1 întoarcă şi pe celălalt. Stăpânirea în împărăţia cerurilor 
este nu a celor îngâmfaţi, ci a celor smeriţi: adevăr vă zic 
vouă: De nu vă veţi întoarce şi nu veţi fi ca pruncii, nu veţi 
intra în împărăţia cerurilor". Ca să facem parte din acea 
împărăţie, trebuie să fim „fii ai Tatălui celui din ceruri", 
împreună cu Fiul Lui, Care S-a smerit din iubire până a Se 
face om. Dar fii ai Tatălui ceresc se fac cei ce binecuvântează 
pe cei ce- i bleastămă, cei ce iubesc pe vrăjmaşii lor (Mt. 5, 
44-45). 

Dacă stăpânirea prin sine în această împărăţie este cea 
a comuniunii treimice, participarea la ea nu o pot avea 
oamenii decât unindu- se cu Ea şi trăind şi ei din puterea 
Acesteia, comunicând între ei. Deci, cine se va smeri şi va fi 
ca pruncii, acela va putea intra în împărăţia cerurilor (Mt. 18, 
4-5). 

Cei ce au scăpat de legile greu de împlinit prin puterea 
lor au devenit, prin iubire, stăpâni peste toate. Pe de altă 
parte, această calitate o dobândeşte „cel ce face voia Tatălui 
ceresc", împlinind cele cerute înainte, după pilda Acelui Tată 
Care ,face să răsară soarele şi trimite ploaie şi peste cei buni 
şi peste cei răi" (Mt. 5, 45). 

Dar această pregătire, spre a ajunge la iubirea care 
stăpâneşte peste toate legile, nu o pot realiza oamenii după 
ce S-a înălţat Hristos la ceruri, decât prin Duhul Lui Cel 
Sfânt. în acest sens spune Mântuitorul către Nicodim: 
adevăr, adevăr zic ţie: de nu se va naşte cineva din apă şi 
din Duh, nu va putea sa intre în împărăţia cerurilor" (In 3, 5). 

Nu fără El le- a învins şi Fiul ca om, întâi răbdându- le 
ca urmări ale slăbiciunii aduse de păcate, apoi biruind însăşi 
treapta ei culminantă, adică moartea. 

Vom vedea prin ce lucrare poate ajuta Duhul Sfânt 
biruirea acestor slăbiciuni, şi poate ajuta pe om să ajungă la 
starea de înviere, superioară legilor apărute de pe urma 
păcatului. 

Deocamdată să arătăm cum le- a învins Hristos, Care 
nu le- a avut de suportat fără voie, ca noi, ci le- a asumat şi 
suportat de bunăvoie. De aceea alterna în viaţa Lui actele de 

putere cu cele de pătimire şi greutăţile omeneşti, ba uneori 
le unea într- un mod tainic. E o unire antinomică, care 
împacă cele finite cu cele infinite, pentru că există totuşi o 
înrudire a celor finite cu cele infinite şi cele finite se pot 
lărgi ca să încapă în ele cele infinite. Dumnezeu 
îndumnezeieşte cele omeneşti şi omul înomeneşte cele 
dumnezeieşti, fără să le desfiinţeze. 

Iată cum descrie unirea celor dumnezeieşti cu 
săvârşirea sau pătimirea celor omeneşti în Hristos, Sfântul 
Grigorie de Nazianz: „Omul de acum era necompus. Ceea ce 
era, a rămas. Iar ceea ce nu era, a asumat. Era la început fără 
de cauză, căci care este cauza lui Dumnezeu? Dar şi mai 
târziu, El S-a născut pentru o cauză. Iar aceasta a fost: ca să 
te mântuieşti tu, care- L jigneşti, care pentru aceasta 
dispreţuieşti dumnezeirea, fiindcă a primit grosimea ta. 
Căci, însoţindu- Se cu trupul prin mijlocirea minţii, 
Dumnezeu S-a făcut omul de jos, fiindcă s-a îmbibat cu 
Dumnezeu..., ca să mă fac atâta Dumnezeu, cât Acela S-a 
făcut om. El s- a născut (Mt. 1, 16), dar era şi născut (Ps. 2, 7; 
Fapte 13, 33; Evr. 1, 5; 5, 5). Se naşte din femeie (Gal. 4, 4), 
dar dintr- o fecioară (Le. 1, 34- 35; Mt. 1, 20). Una dintre 
acestea îl arată om, cealaltă, Dumnezeu. El se arată aici fără 
Tată (Mt. 1, 20), dar acolo fără mamă (Ps. 2, 7). Amândouă 
sunt proprii dumnezeirii. A fost luat în pântece (Le. 1, 31), 
dar a fost cunoscut de Prooroc, care era şi el purtat în 
pântece şi a săltat (Le. 1, 41) în prezenţa Cuvântului pentru 
Care a fost făcut. A fost învelit în giulgiuri (In 19, 40), dar 
leapădă giulgiurile, sculându- Se din mormânt (In 20, 5-7). A 

fost pus în iesle (Le. 2, 7), deşi a fost slăvit de îngeri (Le. 2, 
13- 14) şi vestit de o stea (Mt. 2, 2) şi închinat de magi (Mt. 2, 
11). A fugit în Egipt (Mt. 2, 13- 14), dar fugăreşte pe egipteni 
(leş. 14, 27)... S-a botezat (Mt. 3, 16; Le. 3, 21) ca om, dar a 
desfiinţat păcatele ca Dumnezeu (In 1, 29), deci ca să 
sfinţească apele. A fost ispitit ca om (Mt. 4, 1; Le. 4, 2), dar a 
biruit ca Dumnezeu (Mt. 4, 11). A flămânzit (Mt. 4, 2; Le. 3, 
21), dar a săturat mii (Mt. 14, 20-21), căci El este pâinea de- 
viată- dătătoare şi cerească (In 6, 35, 48)". 24 



Op. cit., „Cuvântul 29. A treia cuvântare teologică", 19-20, p. 67-68. 

INOMENIREA FIULUI LUI DUMNEZEU, MIJLOC DE 
ÎNFIERE Şl ÎNDUMNEZEIRE A OAMENILOR. SPIRIT Şl 

MATERIE 



Dumnezeu, creând prin Cuvântul şi Fiul Său Unul- 
Născut toate (In 1, 3), a creat pe oameni ca chipuri ale Fiului 
Său, pentru a- şi extinde iubirea părintească şi la alţi fii, dar 
nu deofiinţă cu Sine şi deci nu printr- o lege intrinsecă, 
fiindcă aceasta ar relativiza pe Unul- Născut şi L-ar supune 
pe Dumnezeu unei legi, care nu ar mai menţine o deosebire 
între Dumnezeu şi lume. Dar voind să dea fiinţă tuturor 
formelor de existenţă, a creat şi o ordine materială şi pe 
oamenii compuşi din spirit şi trup, deci a creat şi materia şi 
lumea materială ca un mijloc de unire şi de manifestare a 
iubirii lor, dar dependenţi în mod accentuat de voinţa prin 
care vor să- şi manifeste iubirea, dar şi tăria spirituală. 

Căzând oamenii din relaţia iubitoare cu Tatăl şi cu Fiul, 
prin nemanifestarea tăriei voinţei lor faţă de materie, Fiul, cu 
bunăvoinţa Tatălui Care a creat pe om după chipul Lui, S-a 
făcut şi El om, compus din suflet şi materie, dar rămânând şi 
Dumnezeu, ca să facă nepieritoare unirea umanului, compus 
din suflet şi materie, cu Dumnezeirea. 

Faptul acesta, având la bază constituţia omului din 
spirit şi materie, arată că materia nu este inaptă de- a fi 
formată prin spirit ca o sumă de organe prin care să se 
manifeste bogăţia de activităţi ale spiritului. Dar omul fiind 

creat ca o astfel de compoziţie prin Fiul lui Dumnezeu, se 
poate face şi El om, adică a putut să- şi facă El însuşi 
materia, prin sufletul asumat, un trup constituit de organe 
prin care să se manifeste El însuşi ca Dumnezeu şi pe care 
să- 1 elibereze de moartea sub care a căzut prin păcat, ca 
slăbire a spiritului şi ca să- 1 facă organul unei vieţi 
nemuritoare şi deplin îndumnezeite. Aceasta înseamnă că 
materia nu e creată de Dumnezeu ca o formă de existenţă 
incapabilă de- a fi făcută organ deplin adecvat al ipostasului 
dumnezeiesc şi deci al însăşi Treimii dumnezeieşti. 

Dar ca să facem mai uşor de acceptat această supremă 
taină, e bine să stăruim puţin asupra tainei prin care spiritul 
omenesc, creat după chipul Fiului lui Dumnezeu, poate da 
materiei o formă de trup capabil să fie organ al funcţiilor lui 
multiple. Aceasta înseamnă că materia nu e creată ca o masă 
condamnată să rămână amorfă, sau de- o unică formă. O 
rugăciune bisericească, pe care o vom reda mai târziu, ne va 
vorbi despre rolul Duhului Sfânt în formarea universului 
format din aştri care se arată oamenilor de pe pământ ca 
lumină, prin starea aprinsă în care se manifestă materia 
unora din ei. Faptul că întreg universul material, cu ordinea 
lui armonioasă, a fost creat şi e susţinut de Dumnezeu, deci 
prin Duhul Său cel Sfânt, ni- 1 spun adeseori şi Psalmii: 
„Cerurile spun slava lui Dumnezeu şi facerea mâinilor Lui o 
vesteşte tăria" (Ps. 18, 1). Pe larg descrie minunata lucrare a 
lui Dumnezeu în univers, de exemplu, Ps. 135. Dar şi la 
începutul Genezei ni se spune că Duhul lui Dumnezeu se 
purta pe deasupra apelor, sau a universului şi toate le- a 

organizat Dumnezeu după treptele în care cele superioare se 
puteau folosi de cele inferioare, prin Cuvântul Său, de Care e 
nedespărţit Duhul Său. 

Aceasta înseamnă că chiar în materie sunt nişte puteri 
care pot fi folosite pentru organizarea armonioasă a 
universului de către Dumnezeu pentru folosirea lui de către 
spiritul omenesc. în acest sens spune Sfântul Apostol Pavel 
că raţiunile dumnezeieşti se văd în univers şi de ele s- a 
folosit Dumnezeu chiar în facerea sau organizarea lumii. 
„Cele văzute ale Lui se văd de la facerea lumii, înţelegându- 
se din făpturi, adică veşnica Lui putere şi Dumnezeire" (Rom. 
1, 20). 

înţelepciunea lui Dumnezeu imprimată în univers a 
cunoscut- o Sfânta Scriptură înainte cu mii de ani. Dar ştiinţa 
nu va putea vedea curând această înţelepciune în cele 
materiale. Elinii socoteau că materia e o masă uniformă, 
compusă din atomi identici. De- abia chimia mai nouă a 
văzut numărul variat de atomi şi molecule variate în care se 
compun prin energiile ce- i atrag. Iar fizica mai nouă a 
descoperit forţele variate aflate în materie: mişcarea, 
electricitatea, căldura, energia din atomi. Căci cum s- ar fi 
produs din atomi, uniformă, bogăţia de ierburi şi de flori, în 
care Mântuitorul însuşi vede lucrarea înţeleaptă a lui 
Dumnezeu? „Iar de îmbrăcăminte de ce vă îngrijiţi? Luaţi 
aminte la crinii câmpului cum cresc... Nici Solomon, în toată 
slava lui, nu s-a îmbrăcat ca unul dintre ei" (Mt. 6, 28- 29). 

Astronomia mai nouă a descoperit un mare număr de 
corpuri cereşti, constituite în mari unităţi planetare, toate 

mişcându- se unele în jurul altora, deci atrăgându- se între 
ele, dar într- un fel care le menţine distincte. E legea 
gravitaţiei, descoperită prima dată de Newton. Iar Plank a 
stabilit prin teoria cuantică mărginirea ordinii materiale. 

Dar e o minune la fel de mare că, din mulţimea variată 
de molecule, sunt organizate organele variate ale trupului: 
inima, plămânii, stomacul, organele simţurilor, toate legate 
între ele într- un trup şi servind scopurilor conştiente ale 
subiectului uman. Şi prin toate se manifestă unitatea 
conştientă a aceluiaşi subiect. 

Cine poate explica această posibilitate a materiei de a fi 
organizată atât de variat şi de a putea servi ca mijloc de 
manifestare a varietăţii faptelor gândite, voite sau simţite ale 
sufletului omenesc? Tot Dumnezeu trebuie să fie prezent cu 
lucrarea Lui şi în această legătură dintre sufletul omenesc şi 
materia atât de minunat şi de corespunzător cu ele 
organizată a trupului. Ce mare taină e în puterea sufletului 
de a aşeza înţelesuri în ochii organizaţi pentru aceasta; de a 
exprima voinţa sa prin glasul construit de organul vorbirii 
etc! 

De ce n- ar putea atunci şi Fiul lui Dumnezeu, Care a 
creat pe om după chipul Lui, să organizeze şi să folosească 
într- un mod şi mai intim, şi mai direct pentru El, materia 
într- un trup propriu? Căci de unde ar avea sufletul 
capacitatea de a organiza atât de complex şi de unitar 
materia în organele trupului ce se întregesc, dacă nu din 
bogăţia armonioasă a raţiunilor Logosului dumnezeiesc? 

Poate fi dintr- o întâmplare, lipsită de conştiinţa unui 
sens şi scop, întregirea existenţei inimii cu plămânii, cu 
stomacul, cu ficatul, şi aceasta pentru a susţine viaţa 
conştientă a sufletului în trup şi în cadrul universului 
întreg? Nu se dovedeşte în aceasta o raţionalitate superioară 
voită, care a cugetat şi a organizat întreaga realitate a lumii, 
având pe om ca centru conştient al ei, îndreptat prin 
aspiraţia lui spre legătura cu Creatorul mai presus de lume? 

O mare şi minunată taină se arată şi în faptul că 
sufletul simte şi el durerile (şi plăcerile) produse de 
înţepături, de lovituri, sau plăcerea mângâierilor, a 
mâncărurilor şi a odihnei în trupul material. 

Fiul lui Dumnezeu, făcându- Se Subiect al trupului, şi- a 
putut însuşi într- un anumit fel durerile suferite cu trupul 
Său, culminate prin cuiele bătute în el prin răstignire. Căci 
nu cred că am putea spune că ipostasul Cel Unul al lui 
Hristos stătea cu o parte a Lui nepăsător la durerile ce le 
pătimea. Şi astfel a putut ridica materia trupului deasupra 
morţii, a putut simţi El însuşi bucuria transparenţei Lui prin 
trupul înviat. Din bunătatea lui Dumnezeu nu lipseşte mila. 
Iar mila nu există fără o simţire. Aşa cum mama simte în 
suflet durerea pentru chinurile copilului, există o simţire a 
milei pentru oameni şi în Dumnezeu. Fiul Lui îşi trăieşte 
rolul de „Mielul lui Dumnezeu Cel ce ridică păcatul lumii" { In 
1, 29), ce suferă jertfa în locul oamenilor pentru păcatele lor, 
ca să-i elibereze de ele, şi cu siguranţă că nici Tatăl nu stă 
nepăsător la această durere a Fiului Său. 

Desigur, Fiul lui Dumnezeu nu şi- a organizat El însuşi 
prin suflet trupul Lui din materie şi n- a manifestat prin 
acest trup faptele omeneşti unite cu cele dumnezeieşti, şi 
primele ridicate la puritatea deplină prin ultimele, în mod 
silit, ci a făcut acestea şi săvârşea minunile, în care se 
manifesta prin faptele trupului, cu precădere lucrările 
dumnezeieşti, prin voia Sa. Dar faptul că şi- a putut organiza 
cu voia Sa un trup omenesc şi lucra prin cele omeneşti ale 
Lui, în mod curat şi minunat, cele dumnezeieşti, prin 
mijlocirea unor fapte trupeşti, arată că a creat El însuşi pe 
om cu trupul lui material, şi deci materia întreagă în stare 
de- a fi însuşită şi folosită ca mediu de manifestare a 
Persoanei lui dumnezeieşti. Şi ridică pe oameni la calitatea 
de fii prin har ai Tatălui ceresc, prin faptul că era El însuşi 
Fiul Unul- Născut al Tatălui ceresc. Dacă n- ar fi deci un 
Dumnezeu treimic, un Dumnezeu care e Tată, Fiu şi Duh 
Sfânt, nu s- ar fi putut face aceasta. Ridicarea omului din 
închisoarea naturii sale e posibilă datorită faptului că există 
un Dumnezeu al Treimii, ca să nu se reducă totul la o esenţă 
a lumii acesteia, supusă unor legi de origine inexplicabilă. 

Pentru om însă materia trupului, fiind înzestrată cu o 
sensibilitate, poate reprezenta şi un prilej de sensibilitate 
plăcută, deci o atracţie contrară bucuriei spiritului de 
Dumnezeu, Care e Spirit pur. Numai o întărire a legăturii 
spiritului uman cu Dumnezeu poate să facă şi din trup un 
mijloc de bucurie spirituală curată. Aceasta a făcut- o Fiul lui 
Dumnezeu, Spiritul divin întărind legătura spiritului uman 
cu El. Iar putinţa acestei căderi a omului de la strămutarea în 

iubirea lui Dumnezeu nu poate fi văzută într- o neputinţă a 
lui Dumnezeu de a- 1 face pe om incapabil de ea. Aceasta e 
făcută posibilă pe de o parte prin limitarea lui prin 
nemărginire, crezând că poate dezvolta mărginirea din sine 
şi din univers. Omul, slăbind în stăpânirea materiei de către 
spirit, materia trupului intră astfel într- un proces de 
descompunere, ajungând la moarte. Fiul lui Dumnezeu, 
luând trupul, îşi însuşeşte suferinţele la care e supus trupul 
omului, dar, răbdându- le fără să le despartă de Dumnezeu, 
face din răbdarea lor, inclusiv a morţii, o formă de 
manifestare a puterii spiritului şi prin aceasta poate ridica 
trupul din moarte. El ia astfel asupra Sa urmările păcatelor 
noastre, suferă pentru ele până şi moartea, dar învinge 
această slăbiciune a materiei, inclusiv moartea. Astfel, se 
împlineşte mărginirea cu setea de nemărginire a omului în 
voia lui Dumnezeu de a crea toate formele de existenţă - 
deci şi cea compusă din spirit şi materie - pentru a le atrage 
pe toate în spiritualitatea Sa. Dumnezeu voieşte să se vadă 
frumuseţea iubirii sufletului creat faţă de El, datorată 
primirii puterii dumnezeieşti în el, şi în formele şi simţirile 
arătate în materie. 

Dar şi calitatea Fiului de Cuvânt ne poate deschide 
unele înţelesuri ale înălţării omului, aduse de întruparea Lui. 
Expresia Sfântului Evanghelist Ioan: „La început era 
Cuvântul" înseamnă nu numai că Fiul lui Dumnezeu e fără 
început şi Persoană dumnezeiască asemenea Tatălui, în 
dialog iubitor cu Tatăl, ci şi că El este înainte de tot ce are un 
început şi că toate cele ce au un început au venit la existenţă 

prin El, şi că toate sunt organizate după un cuvânt sau o 
raţiune a Lui, aflându- se toate într- o armonie aşa cum sunt 
raţiunile lor din El, dar şi că El - ca Cuvânt al Tatălui - este 
angajat într- un răspuns etern iubitor faţă de Tatăl şi ca 
atare angajează împreună cu El faţă de Tatăl şi pe oamenii 
creaţi după chipul Lui ca cuvinte sau prin cuvintele lor. Şi de 
aceea, când ei îşi slăbesc acest angajament faţă de Tatăl, se 
face El însuşi şi om, deplin angajat faţă de Tatăl, ca să le 
comunice şi lor această angajare. 

El însuşi trăieşte în Sine puternic, ca Fiu dumnezeiesc, 
angajarea perfectă faţă de Tatăl şi o întipăreşte aceasta şi 
umanităţii Sale; iar angajarea aceasta se întinde şi la ceilalţi 
oameni care cred în El ca în Fiul lui Dumnezeu. Aşa sunt 
atraşi şi oamenii în relaţia iubitoare a Treimii. Dar, fiind 
atraşi în angajarea Fiului faţă de Tatăl, sunt uniţi şi între ei. 
Căci aşa cum Fiul trăieşte în Sine cererea de angajare a 
Tatălui, care implică asigurarea preţuirii şi iubirii Tatălui şi 
răspunsul angajator sau asigurător al iubirii Fiului, El 
extinde cererea de angajare şi a oamenilor, ceea ce înseamnă 
asigurări reciproce ale iubirii. Deci înseamnă că fiecare are în 
cuvântul său o cerere, implicând şi o asigurare a iubirii Sale 
de angajare iubitoare faţă de altul şi trebuinţa răspunsului 
angajant al celuilalt, bazat pe trăirea de către Fiul întrupat a 
cererii de angajare a Lui, din partea Tatălui, ca asigurare a 
iubirii Lui şi pe răspunsul asigurător al Lui, extins şi în 
umanitatea Lui. Fără relaţia interpersonală n- ar exista 
această cerere de angajare şi răspunsul la ea prin asigurarea 
proprie. Iar supremul izvor al acestei cereri angajatoare şi 

răspunsul angajator este în Treime. Treimea este existenţa 
supremei asigurări a iubirii, asigurare pornind de la Tatăl şi 
răspunzând prin Fiul. 

SFÂNTA TREIME, IUBIREA DESĂVÂRŞITĂ IN SINE Şl 
MÂNTUITOARE A NOASTRĂ 



Dacă iubirea între Tatăl suprem şi numai Tată al unui 
unic Fiu ni se descoperă în cea mai înaltă iubire, fără început 
şi fără sfârşit, iubirea aceasta se arată desăvârşită, existând 
tot din eternitate şi o altă Persoană, către Care se îndreaptă 
iubirea dintre Tatăl şi Fiul şi Care, la rândul Ei, se bucură cu 
fiecare dintre ei şi celălalt. Simplul fapt că e o altă Persoană 
decât cele două aflate în relaţie de Eu- Tu poate aduce o notă 
nouă, sporită, în iubirea dintre cele două, primind într- o 
nouă evidenţă importanţa ei. Desigur, s- ar putea spune că 
Tatăl fiind infinit şi Fiul, infinit, nu mai e lipsă de o altă 
Persoană pentru a aduce ceva nou în iubirea Unuia faţă de 
Celălalt. Dar cu judecata aceasta s- ar putea afirma şi că o 
singură Persoană dumnezeiască îşi este suficientă în 
infinitatea ei pentru fericirea proprie. Dar, dacă infinitatea 
unei Persoane cere pentru iubirea care dă fericire şi o altă 
Persoană, de ce n- ar cere infinitatea iubirii Lor, care e 
primul mod de iubire, sporindu- 1 pe primul cu toată 
infinitatea Ei. Nu infinitatea în sine dă bucuria iubirii, ci 
reprezentarea ei de către o altă persoană decât cea proprie. 
Unde lipseşte conştiinţa, lipseşte bucuria. Dar bucuria reală 
o dă altă conştiinţă atentă la ea. Şi vedem chiar în noi, care 
suntem după chipul dumnezeiesc, că un altul decât eu şi tu 
ne aduce un mod nou şi sporit de iubire şi deci de bucurie. 

Iubirea între eu- tu, chiar în planul infinit, vrea să se extindă 
spre altă persoană, sau bucuria unuia de altul sporeşte când 
e însoţită de bucuria unui al treilea, sau când bucuria celor 
doi trăieşte bucuria comună de un al treilea. Poate în acest 
sens, Sfântul Atanasie al Alexandriei a spus: „Iar Domnul a 
spus că Duhul este Duh al Adevărului şi Mângâietor: prin 
aceasta a arătat că în Duhul este Treimea desăvârşită" 25 . în 
acest sens, Sfântul Grigorie Palama precizează că această 
calitate de Duh al Adevărului şi al înţelepciunii - şi am putea 
adăuga că şi calitatea de Mângâietor - nu o îndeplineşte 
Duhul numai pentru oameni, continuând lucrarea Fiului, ci: 
„De El se foloseşte şi Cuvântul şi Fiul preaiubit al Tatălui 
faţă de Născător, dar avându- L ca împreună ieşit din Tatăl, 
şi odihnindu- Se în El prin unitatea firii". Mai încolo (p. 75) 
vom da tot textul din care am luat acest citat, pentru a vedea 
cum Sfântul Grigorie de Palama vede pe Duhul pe Duhul ca 
pe Cel ce este necesar pentru plenitudinea iubirii şi a 
bucuriei în Dumnezeu, sau ca să vedem că două Persoane nu 
epuizează toată posibilitatea iubirii, ci e nevoie şi de a treia, 
care e şi ea nu numai într- o legătură, ci chiar într- o unire, 
sau într- o unitate cu cele două. 

Trăim acest fapt şi noi, oamenii, chiar prin necesitatea 
limbii de- a adăuga la eu- tu, un el. Nu putem să uităm de un 
el, aflându- ne în relaţie de eu- tu. Poate că, cu cât ne iubim 
mai mult unul cu altul, simţim şi iubirea faţă de el; sau 
invers: cu cât trăim doi inşi, legaţi ca eu- tu, pe un al treilea 
mai mult, cu atât ne iubim şi unul pe altul. Noi simţim 



Epistola către Serapion, P.G. 26, col. 589. 



78 

trebuinţa să fim iubiţi de al treilea şi să iubim pe al treilea, şi 
cu cât îl iubim mai mult împreună, cu atât ne iubim şi noi 
mai mult. 

Teologul rus Pavel Florensky numeşte în felul următor 
adevărul despre numărul trei: „Voi fi întrebat: de ce există 
tocmai trei ipostasuri? Eu vorbesc de număarul «trei» ca de 
unul imanent adevărului, inseparabil de el, eu nu pot exista 
în afara relaţiei cu tine şi tu în afara relaţiei unui orizont 
care ne confirmă... Numai în unitatea celor trei primeşte 
fiecare o unitate absolută. în afară de trei nu există 
confirmare (în adevăr), nu există subiect al adevărului" 26 . 

Dacă am fi numai doi, am simţi că ne- ar lipsi ceva din 
realitate. Chiar fiinţa divină trebuie să trăiască în deplină 
mulţumire, în relaţie de trei conştiinţe personale. 

Eu nu vreau să fiu iubit numai de unul (de tu), oricât ar 
fi de infinit, ci vreau să fie însoţit în iubirea lui faţă de mine 
şi de un al treilea (de un el); şi tu al meu voieşti la fel, să am 
şi pe altul care te iubeşte împreună cu mine. Dar şi cel de- al 
treilea vrea să ne vadă uniţi în iubirea faţă de el, sau în 
iubirea lui faţă de noi. Infinitatea esenţei unei persoane nu 
mă mulţumeşte prin iubirea ei. Simt că aceasta nu e toată 
(iubirea) realitatea. Iubirea are drept bază conştiinţa unei 
alte persoane. De ea văd condiţionată iubirea ei, precum ea 
vede în conştiinţa mea iubirea mea. Conştiinţele proprii a 
două persoane sunt subiecte care dau şi primesc iubirea. 



26 Der Pfeiler und die Grund/este der Wahrheit, 4 Briefe in „Ostliches Christentum", II, 
Munchen, 1925, p. 36. 



79 

Iar la Dumnezeu, dată fiind infinitatea persoanelor, 
ajunge un singur El care să completeze iubirea ce o aştept şi 
care să ne mulţumească cu iubirea pe care ne- o arată. 

Dar al treilea în Dumnezeu nu poate fi ca al doilea, deci 
Fiu. Aceasta ar arăta pe Fiul neatrăgând iubirea integrală a 
Tatălui. Ci trebuie să fie o Persoană de altă categorie, Care, 
chiar prin felul în care îşi primeşte subzistenţa de la Tatăl, 
arată pe Tatăl iubind deplin pe Fiul însuşi şi pe Fiul iubind 
pe Tatăl însuşi. Astfel, Duhul uneşte şi mai mult pe Tatăl şi 
pe Fiul, ceea ce- L face să fie şi El iubit de Amândoi şi El să- 1 
iubească pe Amândoi, dar arătând iubirea Lui deosebită faţă 
de fiecare în raport cu iubirea lor între Ei, şi a fiecăruia 
dintre Ei faţă de El, deosebită. El face pe Fiul şi mai iubit de 
Tatăl şi pe Tatăl şi mai iubit de Fiul. De aceea şi Tatăl nu- L 
iubeşte pe Fiul decât în Duhul, şi pe Duhul, decât în Fiul, şi 
deci pe noi, ca fii duhovniceşti, şi Fiul, ca fraţi duhovniceşti. 

Duhul îi întăreşte în unitate prin iubirea Lui şi Ei se 
întăresc în unitate prin iubirea faţă de El. Nu se trece dincolo 
de iubirea între Tatăl şi Fiul prin Duhul. Sau Fiul e văzut în 
Duhul, şi invers, ca să fie văzut aşa după ce Se va întrupa 
Fiul şi în noi. Sfântul Grigorie de Nazianz spune: „Treime 
desăvârşită, din Trei desăvârşiţi". 

Fiecare cuprinde şi descoperă adeseori nu Eul său, ci pe 
ceilalţi. De aceea, în fiecare ipostas se pot vedea celelalte. 
„Vezi, prin urmare, zice Sfântul Vasile cel Mare, că uneori 
Tatăl descoperă pe Fiul, alteori Fiul pe Tatăl. Deci toată 

Dumnezeirea ţi se arată uneori în Tatăl, alteori în Fiul şi în 
Duhul." 27 

De aceea, până ce Fiul este pe pământ, Duhul îl arată 
mai mult pe El, iar după ce învie şi Se înalţă Fiul, arată El mai 
mult pe Duhul, sau Duhul îl descoperă sub un acoperământ 
simţit ca atare, făcând pe Fiul chiar mai simţit şi mai eficient 
în lucrarea Lui. 

„Căci monada mişcându- se din pricina bogăţiei ei, dar 
depăşindu- se doimea (fiindcă e mai presus de materie şi 
formă, din care sunt corpurile), se hotărniceşte ca Treime 
(căci aceasta este prima care depăşeşte doimea), ca să nu fie 
Dumnezeirea nici strâmtă, nici să se reverse la nesfârşit." 28 

în cele trei Persoane dumnezeieşti este pluraritatea în 
unitate, sau iubirea deplină, realizată în amândouă formele; 
relaţie între Persoane, dar trăită în unitate deplină. în cele 
trei e totul în relaţie directă, căci Duhul e mereu în Tatăl şi 
Fiul. Dacă ar fi patru, n- ar fi totul în această relaţie directă 
neîncetată. Ar rămâne mereu un El exterior. S-ar vedea că 
cineva rămâne mereu afară. în două Persoane, iarăşi, s- ar 
vedea că nu e totul, că ceva lipseşte. în Dumnezeu Trei e 
totul. 

Duhul reprezintă întoarcerea Dumnezeirii în Sine, aşa 
zicând readunarea Ei pe planul modului de existenţă în 
comuniune personală. Fără să anuleze acest mod, 
Dumnezeirea se arată prin Duhul ca structură, ca matcă 
interpersonală a Dumnezeirii infinite, evitând atât lipsa de 
„generozitate" a fiinţei încuiate ermetic în întunericul 

27 Contra lui Eunomiu, cartea VI, P.G. 29, col. 756. 

28 Idem, Oratio de Pace, P.G. 35, col. 1160 D. 

existenţei impersonale, cât şi dezordinea pluralităţii infinite 
ca număr. Atât primul fapt, cât şi cel de- al doilea ar umple 
totul de o esenţă neliberă, panteistă, neiubitoare, incapabilă 
de creaţie, supusă unor legi oarbe, lipsită de sens. 

După înălţarea Fiului, când oamenii nu- L pot vedea nici 
în spaţiu mărginit, nici pretutindeni, aflându- Se în Duhul, 
Care poate fi prezent pretutindeni, poate fi şi Hristos prin 
El. 

Duhul iradiază pretutindeni din trupul înviat al lui 
Hristos (la Sfântul Vasile, Cum lucrează Duhul în toţi). 

Vom vedea în alt capitol cum Duhul ne pune pe fiecare 
în legătură cu Hristos, dar şi cum Hristos e în legătură cu 
Duhul. E forma activării practice sau a prelungirii în noi a 
ceea ce a făcut Hristos pentru noi în curăţirea de patimi, 
chiar prin pătimire, şi în înaintarea spre înviere, deci spre 
spiritualizarea trupului. Această legătură între lucrarea lui 
Hristos şi a Duhului se arată chiar în felul venirii la 
subzistenţă a Duhului, prin purcederea din Tatăl, spre a Se 
odihni în Fiul. 

8. 

PURCEDEREA DUHULUI SFÂNT DIN TATĂL Şl 

ODIHNA LUI ÎN FIUL, TEMEI AL IUBIRII 

DESĂVÂRŞITE ÎNTRE TATĂL Şl FIUL Şl AL ÎNFIERII 

NOASTRE PRIN DUHUL 

Iisus Hristos spune de Duhul Sfânt că purcede din 
Tatăl şi El va trimite celor ce cred în El (In 15, 26). De aceea 
şi în Simbolul niceo- constantinopolitan Biserica a spus 
despre El: „Care din Tatăl purcede". Părinţii au ţinut să 
accentueze că purcederea Duhului din Tatăl este altceva 
decât naşterea Fiului, dar n- au voit să precizeze în ce constă 
ea. Sfântul Grigorie de Nazianz spune: „Dar ce este 
purcederea? Spune- mi tu, ce este nenaşterea Tatălui şi eu îţi 
voi explica ce este naşterea Fiului şi purcederea Duhului. Şi 
vom delira amândoi ţinând a străbate tainele dumnezeieşti" 
(In 20, li) 29 . „Ce- 1 lipseşte, zic ei, Duhului deci, pentru a fi 
Fiu? Căci dacă nu i- ar fi lipsit ceva, ar fi tot Fiu. Noi spunem 
că nu- i lipseşte. Căci Dumnezeu nu are lipsuri. Dar este o 
deosebire de arătare, ca să spunem aşa, sau de relaţie 
întreolaltă. Şi aceasta a produs şi o deosebire de nume" 30 . 

Dar exemplificând deosebirea între naşterea Fiului din 
Tatăl şi purcederea Duhului, cu deosebirea între luarea Evei 
din Adam şi naşterea lui Set, tot Sfântul Grigorie de Nazianz 
spune: „Nu se poate spune de acelaşi că unul e născut din ei 
(Adam şi Eva), iar altul vine în alt mod la existenţă? Dar 
cum? Eva şi Set nu vin din acelaşi Adam? Din care altul? Şi 



29 Op. cit., „A cincea cuvântare teologică", 8, p. 

30 Ibidem,9, p. 99. 

sunt amândoi născuţi? Nicidecum! Dar ce sunt ei? Eva e 
luată din Adam, iar celălalt născut. Şi totuşi amândoi sunt 
oameni identici întreolaltă. Căci sunt oameni. Nimeni nu va 
nega. Vei înceta deci să lupţi împotriva Duhului afirmând 
sau că e numaidecât născut, sau că nu e nici de o fiinţă, nici 
Dumnezeu?" 31 . 

Dar tot Părinţii au ţinut să accentueze că Duhul, 
purcezând din Tatăl, se odihneşte în Fiul. Sfântul Grigorie 
Palama, bazându- se pe mărturia Sfântului Ioan Botezătorul, 
că a văzut pe Duhul pogorându- Se din cer „şi rămânând 
peste Fiul", spune că aceasta e o dovadă că, şi înainte de 
întruparea Fiului, Duhul se odihneşte peste El. Şi el arată şi 
pe Sfântul Ioan Damaschin cugetând astfel. Căci, după ce 
aminteşte locul din Evanghelia după Ioan 1, 33, Sfântul 
Grigorie Palama continuă: „Şi ca să nu socotească cineva că 
acestea s- au scris şi s- au săvârşit pentru întruparea Fiului, 
să ascultăm pe dumnezeiescul Damaschin, care scrie în alt 
8-lea din capetele dogmatice: «Credem şi în Sfântul Duh, 
Care din Tatăl purcede şi în Fiul se odihneşte»" 32 . 

Această „odihnă" a Duhului în Fiul pune într- o legătură 
pe Duhul şi cu Fiul, legătură pe care catolicismul a socotit în 
mod greşit că o poate afirma identificând purcederea 
Duhului din Tatăl cu purcederea din Fiul, ca dintr- un singur 
principiu (tanquam ex uno principio), ceea ce şterge în acest 
act deosebirea între Tatăl şi Fiul, considerând- o ca un act al 



31 Ibidem, 11, p. 100- 101. 

32 La Iosif Vrienie, Cuvinte douăzeci Şi patru pentru purcederea Sfântului Duh, „Cuv. I". 
Buzău, 1832, p. 80- 81. 

fiinţei lor comune, nu ca un act care menţine pe Tatăl ca 
Persoană deosebită de Fiul. 

„Odihna" Duhului purces din Tatăl peste Fiu o 
socoteşte Sfântul Grigorie Palama ca dovedind iubirea Lui 
faţă de Fiul. Duhul e trimis de Tatăl peste Fiul ca o faptă a 
iubirii Lui faţă de Fiul. Căci îi place Tatălui însuşi să Se 
odihnească peste Fiul prin Duhul purces spre El. Dar Fiul nu 
rămâne pasiv sau nepăsător în această atenţie iubitoare a 
Tatălui faţă de El. El e bucuros că Tatăl trimite Duhul Său 
spre El şi- Şi arată, primindu- L, şi bucuria Lui faţă de Tatăl. 

Sfântul Grigorie Palama spune de fapt următoarele: „Şi 
însuşi Cuvântul preaiubit şi Fiul lui Dumnezeu Se întoarce 
spre Născătorul prin Duhul Sfânt, ca iubire, şi are Duhul 
Sfânt prin Tatăl, odihnindu- Se împreună cu El în Sine" 33 . 

A-i arăta cuiva direct iubirea ta e o bucurie pentru 
acela. Dar a-i comunica şi participarea altuia la iubirea sa e 
o bucurie şi mai mare pentru acela. Dacă Tatăl este originea 
Fiului, prin faptul că, gândindu- Se pe Sine, îşi naşte un chip 
al Său, numai El poate fi şi originea iubirii faţă de Fiul şi a 
Fiului faţă de El, prin faptul că, gândindu- Se pe Sine ca Tată 
iubitor al Fiului, face să se vadă pe Sine ca o altă Persoană 
prin care îşi arată iubirea Sa faţă de chipul Său. Fiul nu poate 
rămâne decât Fiu şi în această relaţie de iubire şi de bucurie 
ce există între Tatăl şi Fiul din eternitate. în acest sens 
Sfântul Grigorie Palama spune: „Iar acest Duh al Cuvântului 
suprem este ca o iubire negrăită a Născătorului faţă de 
Cuvântul născut în mod negrăit. De El se foloseşte şi 



33 (In traducerea Arhim. Ciprian Kern, Antropologia Sfântului Grigorie Palama , Paris, 
Ymca Press, p. 356). 

Cuvântul şi Fiul preaiubit al Tatălui faţă de Născătorul Lui, 
dar avându- L ca împreună ieşit din Tatăl şi odihnindu- Se în 
El prin unitatea firii. Pe Acesta Fiul îl are şi El ca Duh al 
Adevărului şi al înţelepciunii şi al Cuvântului şi prin El se 
bucură împreună cu Tatăl, Care se bucură de El" 34 . 

Prin purcederea Duhului nu se constituie de către Tatăl 
o Persoană ca ţintă proprie a Sa, spre a fi şi Tatăl o ţintă a 
Duhului, ci Duhul se constituie ca legătură iubitoare 
desăvârşită între Tatăl şi Fiul. Duhul e trimis spre Fiul ca 
Persoană împreună- iubitoare a Fiului de către Tatăl, ca să fie 
drept urmare o Persoană împreună- iubitoare a Tatălui cu 
Fiul. Aceasta se arată spunându- se că Duhul, purcezând din 
Tatăl, „Se odihneşte peste Fiul, sau străluceşte din Fiul" 35 . 
Prin această strălucire, Duhul arată (pune în desăvârşita 
evidenţă) Fiului pe Tatăl şi Tatălui, pe Fiului. 

E o reciprocitate, în care Tatăl nu încetează să Se arate 
ca Tată şi Fiul, ca Fiu 36 . 

Dar aceasta nu înseamnă că Duhul e mai puţin 
Persoană ca Tatăl şi ca Fiul. El nu e numai o simţire a 
Tatălui, Care îl purcede, şi o simţire a Fiului. Tatăl îşi arată 
iubirea desăvârşită faţă de Fiul, având bucuria de o altă 
Persoană purceasă din El, împreună- iubitoare cu El faţă de 
Fiul. Şi acest rol II primeşte Duhul şi în Fiul. Acest rol de 
împreună- iubitor al Duhului cu Tatăl şi cu Fiul se arată şi în 
faptul că Duhul nu e numit niciodată singur, ca iubitor, cum 
e numit Tatăl faţă de Fiul, şi invers. Aceasta se arată şi în 



34 Ibidem . 

35 Grigorie Cipriotul, Patriarhul Constantinopului (1283- 1289), P.G. 142, col. 240, 242, 
257, 260, 267, 286. 

36 Iosif Vrienie, op. cit. 



86 

faptul că noi spunem că iubim pe Duhul prin Tatăl sau prin 
Fiul; şi mai spunem că Fiul sau Tatăl ne dau pe Duhul, nu 
invers. 

Dar pe Duhul nu- L mai naşte Tatăl ca Fiu aparte, căci 
atunci nu L-ar mai referi la Fiul, ci Duhul ar lua o poziţie 
independentă. Pe Duhul îl referă Tatăl la Fiul Său unic, ca 
evidenţiere a iubirii Lui absolute faţă de acest unic Fiu. 

Nu e corect nici a socoti că Duhul este purces de Tatăl 
pentru că este Născut Fiul, că nici Fiul nu e născut pentru a 
fiu purces Duhul peste El. De aceea spune Sfântul Grigorie 
de Nazianz în „Cuvântul teologic 31" că Fiul şi Duhul Sfânt 
sunt uniţi nu numai prin fire, ci şi prin faptul că Fiul e 
născut şi Duhul purces de Acelaşi Tată. Iar deosebirea între 
Fiul şi Duhul e numai că Unul e Născut, iar Duhul, purces. 
Dar e firesc să se amintească întâi de naşterea Fiului, ca să 
se poată spune apoi că peste Fiul născut Se odihneşte Duhul 
purces. Dar totuşi Duhul e purces pentru a Se odihni peste 
Fiul şi Fiul e născut de Tatăl, pentru că voieşte să aibă pe Cel 
peste Care vrea să Se odihnească Duhul Lui. 

Duhul nu e un al Treilea, nici în sensul de un alt 
Născut, nici în sensul de un El, Care se află închis în relaţia 
dintre ceilalţi Doi. Duhul e în Tatăl, Care iubeşte pe Fiul, ca o 
Persoană ce se bucură împreună cu El de Fiul şi Se odihneşte 
pornind din Tatăl în Fiul, ca o Persoană care se bucură şi El 
împreună cu Fiul de Tatăl, dar ca un Fiu faţă de Tatăl, nu ca 
un alt Tată. în acest caz n- ar mai vedea pe Tatăl ca Tată. 
Duhul trăieşte iubirea între Tatăl şi Fiul, menţinând calitatea 
lor distinctă de Tată şi Fiu. Tatăl este împreună cu Duhul în 

iubirea Fiului, şi Fiul este şi El, datorită faptului că are pe 
Duhul de la Tatăl împreună- iubitor, ca Duh al Tatălui. Dacă 
Tatăl purcede pe Duhul pentru a spori bucuria Lui faţă de 
Fiul şi Fiul se naşte din voinţa Tatălui de a Se bucura de El 
împreună cu Duhul. Faptul de- a folosi Tatăl şi pe Duhul 
pentru iubirea dintre ei arată şi mai mult iubirea între ei şi 
unirea lor. 

„Vezi, spune Tatăl, Fiului, cât Te iubesc de mult pe 
Tine, având şi pe Duhul care se bucură împreună cu Mine de 
Tine?" Şi Fiul răspunde: „Priveşte şi Tu cum mă mulţumesc 
de această împreună iubire a Mea de către Tine împreună cu 
Duhul. Pot să Te iubesc şi Eu ca Fiu, împreună cu Duhul 
dăruit Mie de Tine, pe Tine, nu singur, ci împreună cu El". 

Tatăl şi Fiul se unesc mai mult ca Tată şi Fiu prin 
Duhul, sunt Trei Persoane, dar a treia nu stă la o parte de 
cele două, ci Le uneşte pe amândouă, sau este în fiecare, 
unindu- Le, dar şi întărindu- Le în calitatea lor distinctă, 
chiar şi când vorbesc cu noi. însă aceasta nu- L opreşte pe 
Duhul să ne vorbească şi El însuşi nouă şi să ne inspire să 
vorbim cu Tatăl şi cu Fiul, mai ales să ne rugăm lor. Iisus le 
spune ucenicilor: ,,IncSL multe am a vSL spune, dar acum nu le 
puteţi purta. Iar când va veni Acela, Duhul Adevărului, vă va 
călăuzi la tot adevărul; căci nu va vorbi de la Sine, ci câte 
aude va vorbi şi cele viitoare vă va vesti" (In 16, 12- 13). Atât 
Fiul, cât şi Duhul vorbeşte avându- L şi pe celălalt în El; dar 
şi pe Tatăl. De aceea am spus că Duhul nu este un „El" de 
Care vorbesc Tatăl şi Fiul, ci fiecare vorbeşte în mod 
nedespărţit de ceilalţi doi. Nici Tatăl şi nici Fiul nu vorbesc 

despre Duhul ca de un al treilea în afară de ei, ci Tatăl are în 
Sine pe Duhul când vorbeşte cu Fiul şi Fiul, pe Duhul când 
vorbeşte cu Tatăl, dar şi când vorbesc cu noi. 

Toţi trei sunt neîncetat uniţi. Tatăl uneşte pe Fiul şi 
Duhul Sfânt ca origine a ambilor, a unuia prin naştere, a 
celuilalt prin purcedere spre Fiul, sau Fiul e unit cu Tatăl 
prin faptul că e născut de Tatăl şi are pe Duhul purces de la 
Tatăl odihnind peste El. duhul este unit cu Tatăl, prin faptul 
că e purces din El, şi cu Fiul, prin faptul că Se odihneşte 
peste El. Fiecare din cele trei Persoane dumnezeieşti este 
unită cu Celelalte două nu numai prin firea lor comună, ci şi 
prin proprietăţile lor personale. Duhul este numit şi Duh al 
Tatălui şi Duh al Fiului: al Tatălui, ca purcezător al Lui spre 
Fiul înspre Care purcede. Dar Tatăl nu este numit Tată al 
Duhului, în sensul că are ceva de la Duhul, nici Fiul nu este 
al Duhului, ca având ceva din existenţă de la El, dar Duhul 
este numit atât Duh al Tatălui, cât şi al Fiului, având 
existenţa legată de Amândoi. Aşa cum Fiul este al Tatălui, 
Duhul este al Lui pentru că Se odihneşte în El. Duhul este al 
Tatălui şi al Fiului în sensul că în existenţa Lor se împlineşte 
Treimea. Fiecare uneşte pe ceilalţi doi, dar numai în Duhul 
se desăvârşeşte Treimea ca existenţă şi prin aceasta este Cel 
ce duce la o ultimă unitate pe Tatăl şi Fiul. 

Numai prin Duhul, Tatăl îşi arată toată iubirea faţă de 
Fiul şi numai prin Duhul, Fiul îşi arată toată iubirea faţă de 
Tatăl. Numai prin Duhul, Tatăl îşi activează toată iubirea de 
Tată faţă de Fiul şi Fiul, la fel. 

Purcederea Duhului din Tatăl spre Fiul şi strălucirea 
Lui din Fiul spre Tatăl se reflectă şi în faptul că noi primim 
pe Duhul de la Tatăl prin Fiul şi putem fi făcuţi fii iubitori ai 
Tatălui, ca să răspundem şi noi, împreună cu Fiul, iubirii 
Tatălui. Aceasta ne încadrează şi pe noi în iubirea dintre 
Tatăl şi Fiul, fiind iubiţi de Tatăl ca Fiul Său şi iubind şi noi 
pe Tatăl ca Tată al nostru, dar şi pe Fiul, ca Frate al nostru în 
Tatăl, ceea ce face ca şi noi să ne iubim unii pe alţii ca fii ai 
aceluiaşi Tată şi fraţi ai aceluiaşi Fiu al Tatălui, făcut Frate al 
nostru prin întrupare. Poate că acest rol se arată în parte şi 
în rolul ce- 1 are „el" în realitatea (relaţia) dintre eu şi tu. 
Fiecare îl avem pe acela în noi, împreună iubitor, şi astfel 
iubirea dintre noi este mai mare. 

Dar din Fiul nu L-am avea pe Duhul ca fiind al Lui, şi 
ca Fiu al Tatălui nu ne- ar comunica nici nouă pe Duhul ca 
Duh de fii, şi în acest caz n- am avea produsă în noi iubirea 
de fii ai Tatălui şi de fraţi ai Fiului. 

In Sfânta Scriptură se afirmă adeseori că Iisus Hristos, 
ca Fiu, ne face prin Duhul Său fii ai Tatălui ceresc. Astfel, 
Sfântul Apostol Pavel spune: „Iar când a venit plinirea 
vremii, a trimis Dumnezeu pe Fiul Său... ca să dobândim 
înfierea. Şi pentru că sunteţi fii, a trimis Dumnezeu pe Duhul 
Fiului Său în inimile voastre, care strigă: Avva, Părinte" (Gal. 
4, 4- 6). Deci Duhul susţine în Fiul din eternitate dragostea 
de Fiu faţă de Tatăl, ca Unul ce purcede din Tatăl cu acest 
scop, sau pentru această lucrare. De aceea când Se face şi 
om, Fiul are şi ca om pe Duhul iubirii de la Tatăl, ca să ni- L 
comunice şi nouă. Ceea ce spune în locul amintit din 

Epistola către Galateni, o spune Sfântul Pavel şi în Epistola 
către Romani: „Căci câţi sunt mânaţi de Duhul lui Dumnezeu 
sunt fii ai lui Dumnezeu... De aceea şi câţi am primit Duhul 
înfierii, strigăm prin El: Avva, Părinte!". Ca atare suntem şi 
„moştenitori ai lui Dumnezeu, împreună cu Hristos" (Rom. 8, 
14- 15, 17). Prin aceasta Hristos ni S-a făcut „întâiul născut 
între mulţi fraţi" (Rom. 8, 29), sau El ni S-a făcut, şi ca om, 
purtător al Duhului Său de Fiu al lui Dumnezeu, ca să ni- L 
transmită şi nouă. în felul acesta, Sfântul Duh este Cel ce ne 
uneşte şi pe noi cu Dumnezeu Tatăl şi cu Fiul în această 
calitate a lor. 

Duhul se uneşte atât de mult cu noi, că simţirea ce- o 
dă, de a spune lui Dumnezeu „Tată", o trăim ca o simţire a 
noastră. Dar totuşi ne dăm seama că, dacă nu s- ar uni Duhul 
cu noi, dacă n- ar striga şi El cu noi lui Dumnezeu: „Avva, 
Părinte", n- am putea striga şi noi înşine. Dar aceasta 
înseamnă că şi în Fiul neîntrupat Duhul Fiului este nu numai 
al Lui, ci şi al Tatălui, adică primit de la Tatăl. Şi mai 
înseamnă că Duhul, prin Care strigăm: „Avva, Părinte", nu e 
despărţit nici de Fiul. Fiul întrupat este Cel ce strigă 
împreună cu noi, întăriţi de acelaşi Duh, „Avva, Părinte". Dar 
prin Duhul nu spunem Tatălui numai: „Avva, Părinte", ci ne 
şi rugăm Tatălui şi Fiului, sau şi Fiul se roagă o dată cu 
Duhul în noi. Nu putem să ne rugăm singuri lui Dumnezeu 
Tatăl fără Duhul, deci şi fără Fiul. Dumnezeu, Care vrea să 
ne mântuim prin ajutorul pe care ni- L dă, ne dă şi puterea 
să cerem ajutorul Lui: „De asemenea şi Duhul vine în ajutor 
slăbiciunii noastre, căci noi nu Ştim să ne rugăm cum trebuie, 

d însuşi Duhul Se roagă pentru noi cu suspine negrăite" 
(Rom. 8, 26). Precum uneşte pe Fiul cu Tatăl, aşa ne uneşte 
Duhul şi pe noi cu Tatăl şi cu Fiul, aşa de mult, încât nu 
putem vedea graniţa între noi şi Dumnezeu. Şi totuşi, 
rămânem conştienţi şi de slăbiciunea noastră. Iată cum 
Duhul nu rămâne pentru Dumnezeu Tatăl şi Fiul un „El", nici 
chiar când se mişcă în noi, ci se face un Eu greu de distins 
de al nostru, punându- ne şi pe noi în relaţie de eu- Tu cu 
Dumnezeu. 

Această pornire de- a striga şi a ne ruga împreună cu 
Duhul Fiului, sau cu Fiul sălăşluit în noi prin Duhul Lui, 
Tatălui, ne spune Sfântul Pavel că nu ne vine şi fără o 
contribuţie din partea omului. Dar în această contribuţie 
arătăm că ne silim şi noi să devenim asemenea Fiului, cât 
timp a fost întrupat pe pământ, şi Fiul vrea, după înălţare, să 
parcurgem şi noi drumul parcurs de El cu trupul Lui, pentru 
a ajunge la înviere. Ne atrage prin Duhul tot mai mult spre 
starea de fii, asemenea Lui, chiar dacă nu e văzută de noi, fii 
ai Tatălui, înviaţi cu trupul, sau schimbaţi la faţă sau 
îndumnezeiţi, asemenea Fiului Său făcut om şi înviat. 

8. 

LUCRAREA FIULUI ÎNTRUPAT ÎN NOI, DUPĂ 
ÎNĂLŢARE, PRIN DUHUL DE -VIAŢĂ -FĂCĂTOR Şl 

SFINŢILOR 

Fiul înviat şi înălţat lucrează în noi prin Duhul Sfânt 
pentru a parcurge şi noi drumul spre starea de fii, în care 
trupul e schimbat la faţă sau îndumnezeit prin Duhul. 
Hristos Cel înălţat săvârşeşte în noi această lucrare prin 
Duhul Său, aşa cum a săvârşit- o şi El în umanitatea Sa cât a 
fost pe pământ. Duhul Lui ne duce spre starea în care a fost 
dus trupul lui Hristos prin înviere, spre starea de fii 
schimbaţi la faţă cu trupul, străluminaţi, îndumnezeiţi. 
Lucrarea aceasta a Fiului înălţat prin Duhul este o lucrare de 
viaţă făcătoare şi sfinţitoare. Aceasta nu o poate face Fiul cu 
oamenii de pe pământ, rămânând El pe pământ, ci numai 
după ce a ajuns la capătul deplinei pătrunderi a trupului Lui 
de Duhul de- viaţă- Făcător şi Sfinţilor. Lucrarea aceasta 
sfinţitoare şi de viaţă făcătoare e şi a Fiului şi a Duhului, sau 
e a Fiului prin Duhul. 

Astfel, Duhul purcede din Tatăl şi Se odihneşte în Fiul, 
nu numai pentru a arăta deplina unire în dragoste dintre 
Tatăl şi Fiul, dragostea Fiului venită de la Tatăl întorcându- 
se spre Tatăl, ci pentru a trece şi la oameni dragostea Fiului, 
al Cărui chip sunt făcuţi oamenii, iar după ce aceştia se 
despart prin păcat de Dumnezeu, de- a Se face însuşi Fiul 
om în care lucrează Duhul, ca din El să treacă în oameni. 

Această lucrare a Duhului din Fiul e prevestită întâi 
prin prooroci, pentru a- i întoarce şi pe ei spre Tatăl, sau a- i 
atrage şi pe oamenii uniţi cu Fiul prin credinţă spre Tatăl, 
umpluţi deplin de Duhul din Fiul. 

De aceea, Biserica a numit pe Duhul în Simbolul niceo- 
constantinopolitan nu numai Sfânt şi de- viaţă- Făcător, ci şi 
Cel Care a grăit prin prooroci. Cuvântul neîntrupat a pregătit 
astfel în prealabil pe oameni pentru lucrarea ce- o va săvârşi 
prin Sine, atât cât va fi pe pământ, şi apoi în oameni, după 
ce Se va înălţa înviat şi îndumnezeit cu trupul. 

Lucrarea revelatoare comună şi complementară a Fiului 
şi a Sfântului Duh are o dezvoltare. Paul Evdokimov vede 
această dezvoltare ca o alternare a lucrărilor mereu mai 
vădite ale Duhului şi Cuvântului, mai bine zis ale Ambilor, 
arătându- Se când unul, când celălalt mai vădit în această 
lucrare comună. Duhul Sfânt a pregătit venirea Cuvântului în 
trup, Care va lucra întâi în mod văzut asupra trupului Său, 
nu fără prezenţa lucrătoare a Duhului în El, ducând trupul 
până la înviere, ca apoi să prelungească această împreună- 
lucrare Hristos nemaivăzut în lucrarea Duhului săvârşindu- 
se în mod simţit în înduhovnicirea trupului celor credincioşi, 
spre învierea din viaţa viitoare. „Prin spusa proorocilor, tot 
Vechiul Testament este o Cincizecime preliminară în vederea 
apariţiei Fecioarei şi a acelui «Fie»" 37 . Apoi „Cincizecimea 
apare ca scopul ultim al iconomiei trinitare a mântuirii. 
Urmând Părinţilor bisericeşti se poate chiar spune că Hristos 
este «Marele înainte- Mergător al Duhul Sfânt»" 38 . Pe de altă 



37 L'Esprit Saint dans la tradition orthodoxe , Ed. du Cerf, Paris, 1969, p. 87. 

38 Ibidem. 

parte, Evdokimov observă că Duhul Sfânt şi Cuvântul sunt 
mereu împreună, dar într- o perioadă se află Unul pe planul 
prim, iar în altă perioadă, Celălalt. „în timpul lucrării 
pământeşti a lui Hristos, relaţia oamenilor cu Duhul Sfânt se 
efectua prin Hristos. Din contră, după Cincizecime, relaţia 
cu Hristos se efectuează prin şi în Duhul Sfânt. înălţarea 
suprimă vizibilitatea istorică a lui Hristos. Dar Cincizecimea 
restituie lumii prezenţa interiorizată a lui Hristos şi acum îl 
revelează nu în faţă, ci în interiorul ucenicilor Săi." 39 

A fost necesară lucrarea profetică a Duhului 
Cuvântului neîntrupat, pentru ca oamenii să creadă în El 
când va veni în trup în chip minunat. Şi a fost necesară 
venirea în trup a Fiului, pentru ca să înfieze cu adevărat prin 
Dumnezeu umanitatea în trup, ducând- o la înviere. Dar a 
fost necesară şi lucrarea Fiului întrupat şi înviat în chip 
nevăzut prin Duhul Sfânt, pentru a face pe oameni să 
înainteze într- o viaţă pământească după modelul lui 
Hristos, spre a ajunge la trupul înviat şi înduhovnicit, 
asemenea celui al lui Hristos. 

Creştinismul occidental nu dă aproape nici o 
însemnătate lucrării Duhului Sfânt în oameni după înălţarea 
lui Hristos sau lucrării lui Hristos şi Duhul Sfânt. Se afirmă 
în Hristos, separat, un Hristos al discursurilor, nu al harului 
necreat din Sfintele Taine, al Celui ce uneşte cu subiectul 
nostru energia dumnezeiască necreată, sfinţitoare, 
transformatoare, ridicare a credinciosului în alt plan. 
Ortodoxia e singura care vorbeşte continuu de lucrarea 



Ibidem , p. 96. 

Duhului Sfânt cel de- viaţă- Făcător şi Sfinţitor, Cel prin care 
Hristos ne face fii ai lui Dumnezeu, cu un trup înviat, 
străluminat, împreună cu toată creaţia. Pentru ortodocşi, nu 
ajunge oamenilor să fie iertaţi numai pentru suprameritele 
lui Hristos, sau să fie curăţiţi de păcate doar în viaţa viitoare 
printr- o credinţă în efectul jertfei Lui, ci viaţa lor creşte în 
sfinţenie şi creşterea oamenilor în sfinţenie după modelul 
lui Hristos tinde spre a ajunge la un trup transfigurat, 
asemenea Lui, în viaţa viitoare, prin Duhul lui Hristos. 

Pentru Ortodoxie Dumnezeu îşi poate însuşi 
umanitatea în mod real, ca mediu de transformare 
(transfigurare) şi normalitate asemenea Dumnezeirii în 
sfinţenie. 

Dar pentru aceasta trebuie să ne silim şi noi să ducem 
o viaţă pe pământ pe cât se poate după modelul lui Hristos. 
Dar şi această silinţă a noastră de vieţuire ca fii ai lui 
Dumnezeu ne este ajutată de Duhul lui Hristos. Ea începe 
prin naşterea noastră din nou prin Duhul Sfânt, care ni se dă 
în Botez. Prin aceasta ieşim din moartea spirituală care e una 
cu alipirea la lumea aceasta, socotită ca unica realitate. 
Duhul ne naşte la o viaţă adevărată în Dumnezeu şi ne 
susţine în ea; şi aceasta e o înaintarea în sfinţenie. 

Mântuitorul promite pe de o parte, pe Duhul ce- L va 
trimite pe seama celor ce vor crede în El, pe de alta le spune 
că ei trebuie să- L primească prima dată prin Botez, pentru a 
se naşte din nou, deci ca fii ai lui Dumnezeu, încetând să fie 
robii lumii materiale (Gal. 4, 7- 9). El spune lui Nicodim: 
„Adevărat, adevărat zic ţie: De nu se va naşte cineva din apă 

Şi din Duh, nu va putea sa intre în împărăţia lui Dumnezeu. 
Ce este născut din trup, trup este; şi ce este născut din Duh, 
duh este... Trebuie să vă naşteţi de sus" (In 3, 5-6, 7). Dar 
aceştia se nasc ca fii ai lui Dumnezeu pentru că Fiul lui 
Dumnezeu cel întrupat se uneşte cu ei prin Duhul. „Celor ce 
L- au primit (pe Cuvântul), care cred în numele Lui, le- a dat 
putere ca să se facă fii ai lui Dumnezeu" (In 1, 12). De aceea 
preotul întreabă pe cel venit să se boteze (sau pe naşul lui): 
„Te lepezi de Satana?" şi: „Te uneşti cu Hristos?" Iar aceasta 
răspunde afirmativ la amândouă întrebările. Prin Duhul vine 
Hristos, sau prin Hristos vine Duhul lui Hristos Care S-a 
înălţat. 

Pentru prefacerea pâinii şi vinului în Trupul şi Sângele 
Domnului Hristos este cerută iarăşi lucrarea Sfântului Duh: 
„încă aducem Ţie această slujbă duhovnicească şi fără de 
sânge şi Te chemăm, Te rugăm şi cu umilinţă la Tine cădem: 
trimite Duhul Tău Cel Sfânt peste noi şi peste aceste daruri 
ce sunt puse înainte şi fă pâinea aceasta cinstit trupul 
Hristosului Tău, iar ce este în potirul, acesta cinstit sângele 
Hristosului Tău, prefăcându- le cu Duhul Tău cel Sfânt". Este 
în lucrare întreagă Sfânta Treime: Tatăl preface darurile, dar 
prin Duhul, şi pâinea şi vinul nu se pot preface în Trupul şi 
Sângele lui Hristos, fără să vrea aceasta Hristos însuşi. 

Iertarea păcatelor în Taina Spovedaniei iarăşi se 
produce prin Duhul Sfânt. Căci Hristos a suflat şi suflă 
puterea Duhului peste Apostoli şi urmaşii lor spre iertarea 
păcatelor (In 20, 22- 23). Fiul suflă asupra lor puterea iertării 
păcatelor, dar puterea aceasta este Sfântul Duh. 

Şi sfinţirea apei, prin care se sfinţesc toate cele stropite 
prin ea, are loc prin Duhul Sfânt cerut de la Domnul Hristos: 
în rugăciunea de sfinţire a apei, preotul se adresează Celui 
ce a venit să aducă tămăduiri oamenilor: „Şi acum trimite 
harul Prea Sfântului şi de- viaţă- Făcătorul Tău Duh, care 
sfinţeşte toate, şi sfinţeşte apa aceasta". Duhul este puterea 
suflată de Dumnezeu, care sfinţeşte toate. Duhul purcede 
pururea din Tatăl, e trimis prin Fiul spre a sfinţi toate, a 
înălţa viaţa oamenilor şi, când voieşte, a tămădui toată 
boala. 

Sfânta Treime întreagă este în lucrare asupra întregii 
creaţii, de la Tatăl purcezând Duhul, trecând prin Fiul, şi 
realizându- Şi lucrarea asupra celor cerute, mai ales ca să 
atragă pe oameni spre calitatea de fii ai Tatălui. Creaţia e 
atrasă spre Tatăl prin lucrarea pornită din Tatăl, trecută prin 
Fiul şi unificată prin Duhul Sfânt cu umanitatea Fiului. 
Umanitatea e sfinţită prin mişcarea pornită din Tatăl şi 
făcută spre Tatăl, asemenea Fiului, fiind încadrată în 
mişcarea Treimii de la Tatăl spre Fiul şi de la Fiul spre Tatăl, 
prin Duhul. Iubirea, pornită de la Tatăl spre Fiul prin Duhul 
şi întoarsă iarăşi spre Tatăl, prinde în cadrul ei şi 
umanitatea. 

Dar să insistăm puţin şi asupra sensului calităţii 
Duhului ca Persoană de- viaţă- făcătoare şi sfinţitoare, deci şi 
asupra efectelor ce le are Duhul asupra oamenilor prin 
lucrările Lui. 

Duhul este de- viaţă- Făcător, pentru se scoate pe 
oameni din moartea sufletească, încadrându- i în viaţa de un 

conţinut tot mai înalt şi tot mai bogat pe cei morţi 
sufleteşte, prin căderea în trecătoarele plăceri şi prin 
continua sărăcire produsă de egoism. De aceea, pe când, în 
cântarea întreit sfântă, Tatăl e numit „Dumnezeu", Fiul, 
„tare", ca Cel Care a învins moartea răbdând- o, Duhului I se 
spune „fără de moarte". El ne- a dat prin naşterea prin Botez 
o viaţă nouă, în sensul de viaţă în continuă creştere 
spirituală, o viaţă neslăbită de moartea spirituală. 

Apostolul Pavel descrie în Epistola către Romani în 
cuvinte de adânc înţeles viaţa cea nouă a celor ce au primit 
„Duhul înfierii". El spune că, devenind prin Duhul fii ai lui 
Dumnezeu, ne facem şi moştenitori, împreună cu Hristos ca 
om, ai împărăţiei cerurilor. însă aceasta înseamnă 
preamărirea noastră cu Hristos după ce am pătimit 
împreună cu El: „Şi dacă suntem fii, suntem şi... împreună- 
moştenitori cu Hristos, dacă pătimim împreună cu El, ca 
împreună cu El să ne şi preamărim. Căci socotesc că 
pătimirile vremii de acum nu sunt vrednice de mărirea care 
ni se va descoperi" (Rom. 8, 17- 18). 

Dar pătimirea prin care ne pregătim pentru slava vieţii 
noastre viitoare în Dumnezeu şi pe care o suportăm prin 
duhul de fii, dăruit nouă de Hristos, nu poate avea loc fără 
să avem şi pe Hristos, Care ne întăreşte în această pătimire a 
înfrânării de la cele rele şi a răbdării unei vieţi supusă 
pentru credinţă la tot felul de greutăţi şi necazuri. De aceea 
primim pe Hristos şi ca jertfă în Sfânta împărtăşanie, ca să 
putem suporta şi noi o viaţă de jertfă, nesupusă plăcerilor. 
Această viaţă pătimitoare era suportată în Hristos ca foame, 



99 

ca oboseală, ca batjocură, ca lovituri, ca răstignire; era o 
pătimire prin care întărea firea Sa omenească împotriva 
ispitei de hrană, de odihnă, de slăvire lumească, de frica 
morţii. El ne ajută şi pe noi, prin puterea Duhului dăruit 
nouă, să slăbim şi să desfiinţăm patimile plăcerii şi ale 
egoismului. E o mare taină cum Hristos, deşi înălţat la o 
viaţă deplin îndumnezeită ca om, poate să ne dea nouă 
puterea suportării pătimirii dureroase. El nu rămâne 
nesimţitor la această simţire a noastră. E ceva analog cu 
simţirea mamei care trăieşte durerile copilului, ajutându- 1 
să le învingă. Anunţarea patimilor Sale îl face pe Iisus să 
retrăiască spiritual acele pătimiri şi deci şi pătimirile celui ce 
le trăieşte şi el din dragostea pentru El. Iar scăparea de 
patimile plăcerii şi egoismului este una cu o viaţă ridicată în 
legătură cu Dumnezeu într- un plan care nu mai e inclus în 
creaţie, ci într- o trăire mai îndumnezeită, care e una cu 
silinţa sporirii în iubirea lui Dumnezeu, Care ne uneşte tot 
mai mult cu El. Sfântul Apostol Pavel descrie pe cel înaintat 
în această viaţă astfel: „Sunt încredinţat că nici moartea, nici 
viaţa, nici îngerii, nici stăpânirile, nici cele de acum, nici cele 
ce vor fi, nici puterile, nici înălţimea, nici adâncul Şi nici o 
altă făptură nu va putea să ne despartă pe noi de dragostea 
lui Dumnezeu, cea întru Hristos Iisus, Domnul nostru" (Rom. 
8, 38- 39). Prin Duhul purtăm „totdeauna în trup omorârea 
lui Iisus pentru ca şi viaţa lui Iisus să se arate în trupul 
nostru" (II Cor. 4, 10). 

„Fiindcă Dumnezeu, Care a zis: «Strălucească, din 
întuneric, lumina», - El a strălucit în inimile noastre, ca să 

strălucească cunoştinţa slavei lui Dumnezeu pe faţa lui 
Hristos" (ca om), care „ne va aduce şi nouă... slava veşnică 
covârşitoare" (II Cor. 4, 6, 17). 

Duhul dumnezeiesc este Duhul de- viaţă- Făcător şi 
Sfânt, pentru că El este Cel în Care Dumnezeu Tatăl, prin 
Fiul, ajunge până la noi, aducându- ne toată curăţia, slava şi 
sfinţenia dumnezeiască. 

Duhul se numeşte aşa ca suflare dumnezeiască, sau ca 
o adiere spirituală care ajunge din Tatăl prin Fiul întrupat 
până la noi, adiere pe care o simţim dintr- un plan superior 
lumii, ca o adiere de bunătate, de iubire, de curăţie. Prin 
această adiere în noi Treimea iubitoare şi atotsfântă e „ca un 
vânt", ca „o suflare" spirituală, deci ca un vânt care are un 
glas, „care nu ştii de unde vine, nici încotro se duce". Astfel 
se întâmplă cu oricine e „născut din Duhul", după spusa 
Mântuitorului către Nicodim (In 3, 5). 

în această tainică adiere, cunoşti prin experienţă tainică 
pe Dumnezeu, dar şi El te cunoaşte pe tine şi te face să te 
cunoşti pe tine în Dumnezeu. Şi, cunoscând pe Dumnezeu şi 
cunoscând drumul ce te poate duce la adevărata ta realizare, 
nu mai slujeşti lumii trecătoare, ci lui Dumnezeu, Care- ţi 
asigură viaţa veşnică. „Atunci, necunoscând pe Dumnezeu, 
slujeaţi celor ce din fire nu sunt dumnezei. Acum însă, după 
ce aţi cunoscut pe Dumnezeu, sau mai degrabă dup ce aţi 
fost cunoscuţi de Dumnezeu, cum vă întoarceţi iarăşi la 
stihiile cele slabe şi sărace, cărora voiţi iarăşi să le slujiţi ca 
înainte?" (Gal. 4, 8-9). 

Credinţa în Hristos, sau conştiinţa prezenţei lui Hristos 
în sine, nu o poate avea nimeni decât prin Duhul. Aceasta 
arată cât de uniţi sunt Duhul şi Hristos în cel credincios. 
Dar, pe lângă credinţa în Hristos şi viaţa curată şi iubitoare 
de Dumnezeu, Duhul dă fiecăruia şi unele daruri potrivite 
firii lui. „Nimeni nu poate să zică: Domn este Iisus, decât în 
Duhul Sfânt. Darurile sunt felurite, dar acelaşi Duh... Unuia i 
se dă prin Duhul Sfânt cuvânt de înţelepciune, iar altuia, 
după acelaşi Duh, cuvântul cunoştinţei" (I Cor. 12, 3-4, 8). Şi 
darurile felurite ale celor mulţi se întregesc între ele şi 
folosesc tuturor. Căci calitatea cea mai înaltă, spre care 
trebuie şi pot înainta toţi prin Duhul, este iubirea. De aceea, 
dacă ar avea cineva vreun dar cât de mare, dar dragoste nu 
are, mincinos este (I Cor. 13). Sfântul Vasile cel Mare a spus 
în acest sens că orice dar are cineva, nu- 1 are numai pentru 
sine, ci în primul rând pentru alţii. 

Importanţa acordată de Biserica Ortodoxă lucrării 
Sfintei Treimi prin Duhul Sfânt în cei credincioşi şi în toată 
creaţia, lucrare ce aduce acestora viaţa nouă şi veşnică şi 
sfinţenia, se vede din rugăciunea „împărate ceresc", adresată 
Sfântului Duh, prin care începe Biserica unele din slujbele ei. 
în această rugăciune îi spunem Duhului Sfânt „împărate 
ceresc", pentru că El ne înalţă în împărăţia cerurilor, unde 
stăpâneşte ca Duh peste cele materiale. El este 
„Mângâietorul", pentru că ne dă mângâiere în greutăţile şi 
necazurile vieţii pământeşti. El este „Duhul Adevărului", 
pentru că ne descoperă calea adevărată, care este viaţa în 
Hristos, Fiul lui Dumnezeu Cel întrupat, sau Adevărul. El 

este „pretutindeni Acelaşi", unind în credinţă şi iubire pe 
toţi. El „împlineşte toate", pentru că ne scapă de toate 
lipsurile, ne dă viaţa în Dumnezeu, care ne satisface în toate. 
El este „Vistierul bunătăţilor", căci toate cele bune ne vin de 
la El şi le putem comunica altora. Prin aceasta împlineşte de 
fapt toate. El este „Dătătorul de viaţă", scăpându- ne de 
sărăcia existenţei moarte, dându- ne nemurirea existenţei tot 
mai fericite. Pe El îl rugăm să Se sălăşluiască întru noi şi să 
ne curăţească de toată întinăciunea, sfinţindu- ne, şi, prin 
aceasta, mântuindu- ne. 

10. 



DUHUL SFÂNT, CAPĂTUL DINSPRE LUME AL LUI 

DUMNEZEU, LUCRĂTOR Şl CONDUCĂTOR AL 
OAMENILOR PRIN PURIFICARE SPRE SFINŢIRE Şl 

ÎNDUMNEZEIRE 



într- o carte tipărită în greceşte, în tipografia Patriarhiei 
din Constantinopol, la 1799, şi tradusă şi publicată în 
româneşte la mănăstirea Neamţ, la 1827, se cuprind şapte 
rugăciuni către Sfântul Duh, care sunt o adevărată teologie 
ascetică şi mistică. Ele descriu într- un stil nuanţat, de 
adevărată poezie, cum nu se mai întâlneşte azi, drumul 
spiritual al purificării şi starea mistică a unirii cu Dumnezeu 
prin lucrarea Duhului Sfânt, Care susţine şi efortul omului 
credincios. Rugăciunile sunt alcătuite de îndrumători şi 
slujitori duhovniceşti ai Bisericii, începând cu una a 
Sfântului Simeon Noul Teolog şi continuând cu ale altora din 
secolele următoare, ca o dovadă că în trecutul Bisericii n- a 
încetat să se exprime şi în alte şi alte rugăciuni experienţa 
trăirii în Dumnezeu. Asupra acestei cărţi mi- a atras atenţia 
Prof. Virgil Cândea, care mi- a procurat şi o copie xerox după 
ea. Prima rugăciune, scrisă în caractere chirilice, am 
transcris- o cu unele comentarii. 

în prima rugăciune se semnalează bucuria adusă în 
suflet de Sfântul Duh şi unirea neamestecată ce o realizează 
El cu sufletul sau cu subiectul celui ce se roagă. Se afirmă în 

ea şi lumina ce o aduce Duhul Sfânt în suflet, o dată cu 
curăţirea de patimi: 

„Vino, viaţa cea veselă şi veşnică şi dreaptă, cea 
atotţiitoare, întru tot Sfinte Şi de- viaţă- Făcătorule Şi 
Ziditorule Duh, Cela ce eşti întru aceeaşi cinste cu Stăpânirea 
Tatălui şi a Fiului, Care au această egalitate şi Dumnezeire şi 
unitate de socotinţă în trei feţe. Vino, Doamne al meu, Tu, pe 
Care Te- a dorit şi Te doreşte ticălosul meu suflet! Vino, Cel ce 
Te- ai făcut Tu însuţi dorinţa întru mine Şi m- ai făcut a Te 
dori pe Tine, Cel cu totul neapropiat. Vino, bucuria mea cea 
neîncetată şi desfătarea şi slava. Vino, suflarea mea, viaţa 
mea, mângâierea sufletului meu! Fă- Te cu mine un duh, 
Preabunule Stăpâne, fără de amestecare, fără de mutare, 
fără de schimbare. Dumnezeule, Cel peste toate, fă- Te mie 
însuţi toate întru toate, hrana negrăita şi cu totul nemistuita, 
care de- a pururea se revarsă pe buzele sufletului meu şi 
curge în izvorul inimii mele; îmbrăcămintea care străluceşte 
Şi cu totul arde pe draci; curăţirea care mă spală pe mine 
prin ne stric ăcio ase şi sfinte lacrimi, pe care venirea Ta le 
dăruieşte celor la care vine. Fă- Te mie, Doamne, lumina 
neînserată şi soare neapus, în tot locul strălucindu- mă pe 
mine Cela ce nu Te întorci de la nimeni, ca să nu ne 
acoperim de întunericul păcatelor noastre, nevoind a veni 
către Tine. Depărtează de la mine, Doamne, toată înălţarea 
cea pierzătoare şi- mi dă mie, Doamne, întreaga înţelepţie a 
ochilor. Pune limbii mele frâu. Arată auzul meu bine supus 
sfintelor Tale porunci. Dă- mi răbdare întru necazuri. 
InţelepţeŞte şi întăreşte inima mea întru îndelunga- răbdare, 

întru nerăutate, întru înfrânare, întru împreună- pătimire, 
întru milostivire, întru dragoste, întru smerită cugetare, în 
sinea mea Şi către toţi, întru întoarcerea dinspre lenevia Şi 
trândăvia dracilor, întru care ca în nişte dulceţi m- am 
desfătat. Dă- mi mie desluşire în gânduri, ca să aflu pe care 
dintre ele se cade mai mult a le alege. Dă- mi a cunoaşte 
uneltirile diavolului şi pe acestea împreună cu el a le lepăda; 
şi cu totul a- mi tăia voia mea şi atârna cele ale mele de 
purtarea Ta de grijă şi de la aceasta a nădăjdui folosul. Căci 
la Tine este viaţa mea, lumina mea, mântuirea mea, şi pe 
Tine bine Te cuvântez şi Te slăvesc şi Ţie mă închin, 
împreună şi Celui fără de început Slobozit or ului Tău Părinte 
Şi Celui împreună vecuitor Şi de o fire cu Tine al Lui Fiu, 
totdeauna, acum şi pururea şi în vecii vecilor. Amin." 

Rugăciunea a doua către Sfântul Duh este a lui Ioan 
diaconul, cel ce a fost frate al lui Marcu, Mitropolitul 
Efesului, şi nomofilax al Bisericii celei mari (din 
Constantinopol). 

Se pare că e vorba de un frate al Mitropolitului Marcu 
Efeseanul, care la 1438 a combătut la Sinodul de la Ferrara- 
Florenţa învăţătura catolică despre Filioque . Remarcăm de la 
început în această rugăciune expresia: „împlinitorul Treimii". 
Căci nu s- ar îndrepta deplin Unul către Altul Tatăl şi Fiul 
decât prin Iubire, sau prin Duhul. Se mai afirmă în ea că prin 
lucrarea Treimii, ajunsă la capăt în făpturi, se săvârşeşte 
îndumnezeirea acestora. în ea se afirmă clar că în lucrarea 
terminată simte plinul Sfintei Treimi. 



106 

„Mângâietorule Bunule, Duhule Sfinte, Duhul 
adevărului, Cela ce din Tatăl negrăit şi neînţeles purcezi, 
Cela ce eşti împlinitorul Sfintei şi începătoarei de viaţa 
Treimi, al unuia Dumnezeului nostru, Cela ce împreună cu 
Tatăl şi cu Fiul eşti închinat şi slăvit; Cel, după adevăr, 
adevărat Dumnezeu şi îndumnezeit or; Cela ce sfinţeşti şi 
luminezi şi lăcaşuri Ţie faci pe cei vrednici de primirea Ta şi 
darul Tău; Cela ce eşti împreună- Ziditor cu Mintea cea dintâi 
şi cu Cuvântul a toată făptura cea gândită şi simţită; Cela ce 
împreună bine ai voit venirea cea către noi şi întruparea 
Cuvântului împreună cu Tine veşnic Şi împreună ai sfinţit 
firea noastră. Şi după slăvită Lui înălţare la ceruri, Te- ai 
pogorât fiinţeşte pe pământ, Cela ce pretutindenea eşti şi 
toate le plineşti. Şi (aşa) în limbi de foc Te- ai arătat peste 
Sfinţii Apostoli şi i- ai umplut pe ei de darul şi puterea cea 
negrăită Şi printr- înŞii toată lumea Adevărului o ai adus. 

însuţi, împărate ceresc, iubitorule de oameni, iubitorule 
de dăruiri, Şi dăruitorule de daruri mari, lesne îndurate Şi 
mult milostive, Vistierul bunătăţilor Şi Dătătorule de viaţă, 
caută cu blândeţe din sfintele înălţimi ale slavei Tale celei 
sfinte spre ticăloşia şi smerenia mea în ziua şi în ceasul 
acesta şi în toată vremea şi locul, întru care cu nevrednicie 
chem numele Tău cel Preasfânt şi închinat. Şi să nu Te 
îngreţoŞezi de mine, iubitorule de bunătate, pentru cele din 
pruncie şi până acum necuviincioasele mele fapte şi gânduri 
rele şi păcate. Ci, precum ai ajutat de demult lui Mânase şi 
lui David spre pocăinţă, precum desfrânatei spre buna 
întoarcere, precum ai suflat în Sfinţii şi binecuvântaţii de 

Dumnezeu Prooroci Şi ai grăit printr- înŞii, precum Şi acum Şi 
până la sfârşit ajuţi spre faptă bună Şi frica lui Dumnezeu 
tuturor celor ce voiesc, aşa ajută- mi şi mie, păcătosului, celui 
ce aleargă la blândeţea şi darul Tău. 

Scoate- mă din fundul deşertăciunii şi din adâncul 
neştiinţei şi al orbirii, Cela ce ai izbăvit lumea din 
înşelăciunea vrăjmaşului. Sfinţeşte- mă cu puterea Ta cea 
făcătoare de viaţă, Cela ce eşti firea cea sfinţitoare, lumina 
cea mai înainte de veci, de la Care toată darea bunătăţilor 
izvorăşte pentru toată zidirea. Arde- mi mulţimea cea 
nemăsurată a greşelilor mele, Cela ce ai ars meşteşugurile 
vicleanului celui potrivnic cu focul Dumnezeirii Tale celei 
nemateriale. Zdrobeşte capul lui de picioarele mele în pace, 
cu arme de lumină mă ocoleşte. Cu pavăza credinţei mă 
apără, cu zaua dreptăţii mă îngrădeşte. Cu cuvântul lui 
Dumnezeu gura mea o sfinţeşte. Duh drept înnoieşte întru 
cele dinlăuntru ale mele, şi cu duh stăpânitor alunecarea 
cugetului meu o întăreşte. încununează- ma în chip gândit, 
cu cununa veşnică a slavei şi a cinstei celei de la Tine, cu 
ceata faptelor bune celor sfinţite împodobeşte- mă, Cela ce ţii 
toată puterea cerurilor. Proslăveşte- mă, Bunule, cu darurile 
Tale cele de multe feluri. Dăruieşte- mi duhul înţelepciunii, al 
priceperii, al sfatului, al tăriei, al cunoştinţei, al temerii de 
Dumnezeu. Hrăneşte- mă cu roadele Tale cele sfinte, Cela ce 
umpli toată vietatea de bunăvoinţă şi de dar. Cu înfrânarea 
şi cu nepătimirea întemeiază viaţa mea. Cu bunătatea 
blândeţii îmbunătăţeşte- mi inima. Cu tăria credinţei zideşte - 
mi casa sufletului. Cu liniştea bunătăţii păzeşte- mi 



108 

gândurile. Cu milostivirea îndurării îndreptează- mi voinţa 
mea cea nemulţumitoare. Cu suferirea îndelungii răbdări 
îndreptează- mi lenevirea mea. Pace dulce dăruieşte puterilor 
sufletului meu. Cu bucurie desăvârşită pierde mâhnirea mea 
cea din păcat şi, prin dragostea cea curată către aproapele, 
fă- mă desăvârşit prin dragostea Ta. 

Tu, Mângâietorule, Bunele, mintea mea cea întunecată 
de pâcla patimilor cu strălucirea puterii Tale celei 
mântuitoare o luminează. Partea cea cuvântătoare ce s-a 
supus necuvântării înţelepţeşte- o şi la calea cea dreaptă a 
voii Tale celei sfinte povăţuieşte- o. Duhul meu cel sfârşit de 
răceala lenevirii şi omorât de gerul păcatului încălzeşte- l cu 
Duhul Tău cel făcător de viaţă. Mânia mea întoarce- o numai 
asupra păcatului şi Şarpelui celui pierzător. Pofta 
îndrepteaz- o numai către Tine, Cela ce eşti vârful doririlor. 
Cuvântarea mea fă- o să ocârmuiască toate (să ţină seama 
de timp) şi să se îndrepteze după voia Ta cea presfântă. Fă 
ca în duh şi adevăr să mă închin Ţie, Mângâietorului 
Dumnezeu, şi Ţie să- Ţi slujesc, pe Tine să Te slavoslovesc, pe 
Tine să Te laud. Şi să- Ţi mulţumesc întru toate, mă 
învredniceşte, Cela ce totdeauna în veci eşti slavoslovit întru 
cele înalte de Sfintele Puteri cele fără de trupuri. 

Tu, Mângâietorule, Dumnezeule, Preabunule, eşti 
SăvârŞitorul Sfintelor Taine ale Bisericii. Prin Tine a doua 
oară m- am născut şi de iznoavă* m- am zidit (creat) şim- am 
înnoit Şi m- am apropiat de Dumnezeu. Prin Tine cu ungere 
împărătească m- am însemnat şi m- am pecetluit din partea 



din nou («. red.). 

lui Dumnezeu Şi prin dăruirea darului Tău. Prin Tine de 
masa cea fără de moarte a Tainelor celor făcătoare de viaţă 
m- am învrednicit Şi în chipul lui Hristos mă fac, Şi dumnezeu 
după dar. Tu eşti al preoţiei însuţi Lucrător, celor întru 
însoţire spre înfrânare ajutător; celor feciorelnici de curăţire 
Dătător; celor ce se duc din viaţă către pocăinţă Povăţuitor. 
Tu îmi ajută mie, celui ce mă primejduiesc, cu puterea Ta 
cea negrăită, Atotputernice; sprijineşte neputinţa mea şifie- 
ţi milă de lenevirea şi trândăvirea mea. Nu mă lăsa să fiu 
ocară dracilor celor vătămători de suflet. Nu mă părăsi robit 
de patimile cele de ruşine, ci dă- mi, lesne îndurate, ca, până 
la răsuflarea mea cea mai de pe urmă, întru curăţie şiluare- 
aminte şi frica lui Dumnezeu, sfârşitul vieţii acesteia să- 1 
săvârşesc şi de pârga vieţii celei veşnice şi a desfătării ce va 
să fie de aici curat să mă învrednicesc şi să dobândesc 
bunătăţile cele cereşti. Şi pe Tine, proslăvitul Mângâietorul 
Dumnezeu, să Te slăvesc şi să- Ţi mulţumesc şi să mă închin, 
împreună Şi Tatălui Şi Fiului, în vecii vecilor. Amin." 

Remarcăm în mod special că, în rugăciunea aceasta, 
Taina ungerii cu Sfântul Mir e considerată ca un act de 
ungere pentru calitatea de împărat a credinciosului în 
împărăţia cerească şi că Duhul Sfânt însuşi este Cel ce 
săvârşeşte prin preot toate Tainele şi sfinţirile. 

Remarcăm şi expresiile: „fundul (abisul) deşertăciunii" 
şi „adâncul neştiinţei" din care ne scoate Duhul. Abisul 
deşertăciunii corespunde, prin opoziţie, abisului vieţii din 
Dumnezeu şi adâncul neştiinţei, infinitei cunoaşteri în care 
se poate înainta în Dumnezeu. Te poţi opune la infinit vieţii 

prin deşertăciuni şi cunoştinţei prin strâmba cunoaştere, 
căci Dumnezeu nu desfiinţează total făpturile conştiente 
create, ci le lasă să se adâncească în contrariul infinităţii Lui 
pozitive. 

Puterea sfinţitoare, se mai spune în rugăciune, este 
totodată curăţitoare. Cu cât sporeşti în viaţă, sporeşti în 
curăţie şi viceversa. Căci viaţa, fiind una cu Dumnezeu, e 
una cu bunătatea şi generozitatea. 

Remarcăm şi expresia „liniştea bunătăţii". Bunătatea nu 
se teme de nimic, ea e generoasă, pentru că se hrăneşte din 
infinitatea vieţii. 

A treia rugăciune către Sfântul Duh prezintă în mod şi 
mai precis pe Sfântul Duh ca Cel ce îl conduce pe credincios 
pe calea ascetică, spre unirea mistică cu Dumnezeu. 

„La Tine, Duhul cel bun şi cu totul Sfânt şi de- viaţă- 
Făcător, cad eu, cel vinovat de toată munca (chinuirea) şi 
vrednic de toată pedeapsa. Şi pe Tine Te rog, Domnul meu şi 
Dumnezeu, Viaţa mea de- a pururea vecuitoare şi neîncetată, 
Lumina cea adevărată şi neînserată, să nu mă surpe până în 
sfârşit potrivnicul, ci împărăteşte Tu întru Mine, Puterea cea 
atotputernică şi negrăită, Stăpânirea cea prea deplină şi 
necuprinsă şi neajunsă, toată Bunătatea şi pricina a tot 
lucrul bun şi de folos. Cela ce izvor eşti a toată firea zidirii, 
de unde cei neputincioşi se fac tari, de unde este a doua 
naştere a noastră şi plăsmuirea de a doua oară şi toată 
cunoştinţa, de la Cel prin Care ne luminăm a vedea pe 
Domnul, Izbăvitorul şi Mântuitorul nostru, prin Care toate 
viază şi durează, înţelepciunea cea negrăita, Cunoştinţa cea 

mai presus de simţire (de simţuri), Strălucirea cea 
neînţeleasă, toată Viaţa, toată Puterea, toată Slava, 
Dumnezeul tuturor, purtător de grijă Şi milostiv, binevoieşte 
ca tot al Tău să mă fac şi să vieţuiesc de acum după voia Ta. 
Ridică mădularele mele pe care le- a zdrobit păcatul. 
Luminează inima mea, pe care o întunecă pofta cea rea şi 
sufletul meu cel omorât de păcat înviazB- l. încetează 
întreitele învăluiri ale patimilor. MiluieŞte sărăcia mea. 
Izbăveşte- mă de tot vrăjmaşul care, dinlăuntru sau din 
afară, se scoală asupra mea. Izbăveşte- mă de tot lucrul rău. 
Iartă toate greşelile nelegiurii mele şi sădeşte întru mine 
dragostea Ta cea desăvârşită. 

Scrie numele robului Tău în cartea vieţii Şi- mi dăruieşte 
sfârşit bun. Ca, dobândind biruinţa asupra diavolului, să ma 
închin fSLra de ruşine înaintea Scaunului împărăţiei Tale. 
Facă- se Ţie, Stăpâne, inima mea pământ bun, primind 
sămânţa bună. Şi rourează darul Tău întru dânsa, rouă de 
viaţă veşnică. Şi să seceri darul Tău dintr- însă, mănunchi 
bun, închinăciune cu umilinţă, înfrânare, priveghere, lacrimi, 
întoarce sufletul meu la odihna, prin post. întoarce sufletul 
meu la staulul raiului prin grea pătimire şi prin scârbă 
(necaz). Să se afle sufletul meu, Doamne, întru lumina Ta cea 
negrăită, împreună cu ceata Sfinţilor Tăi. Aşa, Stăpâne al 
tuturor, Necuprinsule şi Neînţelesule, ascultă- mă pe mine, 
netrebnicul şi nevrednicul robul Tău. Ajută- mă, Doamne, să 
trec şi să săvârşesc calea cea strâmtă şi necăjită, ca să mă 
învrednicesc a dobândi făgăduinţele Tale şi să strig întru 
desfătarea raiului: Slavă Tatălui Celui fără de moarte şi 

Fiului Celui fără de moarte Şi Duhului Sfânt Celui fără de 
moarte, mare cuviinţă Şi închinăciune în vecii vecilor. Amin." 

Se descrie calea nevoinţelor ascetice ca o cale îngustă, 
reţinută de plăcerile patimilor plăcute, parcursă prin patimi 
neplăcute: înfrânări, suportarea de greutăţi şi necazuri, cu 
încredere în voia lui Dumnezeu, ajungându- se astfel la 
iluminarea prin Sfântul Duh şi la o tot mai înaintată 
sfinţenie, care va fi obţinută în mod desăvârşit în viaţa 
viitoare, ca lumină negrăită. Aceasta echivalează cu 
dobândirea virtuţilor contrare patimilor, care culminează în 
dragostea desăvârşită. Acestea sunt rodite de inimă când ea 
e făcută pământ bun, primitor şi roditor al seminţei 
Sfântului Duh. Postul e socotit puterea ce dă odihnă 
sufletului, scăpat de grijile mâncărilor plăcute. în această 
stare de odihnă, sufletul îi poate dărui toată gândirea lui 
Dumnezeu şi în inima lui pot intra cu îmbelşugare darurile 
Sfântului Duh. 

A patra rugăciune către Sfântul Duh: 

„ Vino, întru tot Cinstite, Atotfăcătorule, Atotţiitorule, 
Duhule, Atotcercetătorule, Preaînţelepte, Preaputernice, 
Neschimbatule, Nescrisule împrejur, Neînţelesule, 

Neurmatule, cu nemărginirea Puternicule, nemărginit 
Dăruitorule, cu nemărginire Bunule, împlinitorule a toată 

WWW W ^ 

lumea după fiinţa şi neîncaput de cineva după. putere: însuţi 
viaţa şi izvor al vieţii, însuţi înţeleptule şi izvor al 
înţelepciunii, însuţi puterea Şi izvor al puterii Şi întru tot 
îndurate Dumnezeule! Vino, înţelepciunea cea adevărata, a 
tuturor celor ce vor să se mântuiască. Vino, Unule către unul, 

căci unul sunt, precum mă vezi. Vino şi Te sălăşluieşte întru 
mine şi mă curăţeşte de toată năvălirea şi bântuiala 
potrivnicului! 

Bine Te cuvântam pe Tine, a toate împărate, 
Preabunule, că de la Tine este întru noi să fim, să suflăm, să 
cugetăm, să Te cunoaştem Dumnezeu pe Tine, Prea Sfinte 
Duhule, şi pe Tatăl Cel fără de început şi pe Unul- Născut Fiul 
Lui. Bine Te cuvântăm pe Tine, că de la Tine ne este nouă a 
înţelege frumuseţea cerului, drumul soarelui, rotunjeala 
lunii, buna podoabă a stelelor şi buna potrivire cea între 
toate acestea şi mişcarea cea de multe feluri. Bine Te 
cuvântam pe Tine, că de la Tine este nouă a înţelege 
schimbarea ceasurilor, prefacerile vremurilor, primenirile 
vânturilor, înconjurările anilor. Mulţumim Ţie, că de la Tine 
este noua a nădăjdui Imparţia cerurilor, cinstea cea întocmai 
cu îngerii, primirea slavei, acum ca în nişte oglinzi şi 
ghicituri, iar nu după multă vreme şi cea mai desăvârşită şi 
mai curată. Mulţumim Ţie, că Tu ne dai nouă iscusinţa 
lucrării pământului, hrană, meşteşuguri, legi, deprinderi, 
fapte bune, purtări bune. 

Ce limbă va grăi, Stăpâne, marile Tale fapte cele mai 
presus de cuvânt şi de înţelegere, mari şi minunate? Că Tu 
eşti al curăţeniei şi al sfinţeniei izvor, de- a pururea curăţitor 
şi nedeşertat, şi al înţelepciunii şi al puterii adânc prea mult 
nemărginit Şi neajuns; al vieţii Şi al nemuririi noian 
nemăsurat Şi necuprins; al cunoştinţei Şi al priceperii 
comoară nedeşertată Şi neîmpuţinată; a bunătăţii şi 
milostivirii visterie a toată lumea, nedeşertată şi necheltuită. 

Tu întru Prooroci ai suflat şi cele ce vor fi mai înainte le- ai 
vestit şi întruparea Mântuitorului Unuia- Născutului mai 
înainte o ai propovăduit. Tu către Măria cea cu daruri 
dăruită venind, cea hotărâtă mai înainte de vecia a se face 
Maica lui Dumnezeu cea aleasă din toate neamurile, ca o 
fără de prihană şi prea curată, prea sfinţitul pântece al 
acesteia locaş al Cuvântului lui Dumnezeu l-ai făcut şi 
împreună cu Dânsul ai lucrat pea sfânta Lui luare (fire 
omenească). Tu împreună cu Hristos Cuvântul ai fost, ca Cel 
de o fire cu Dânsul şi deofiinţă, şi împreună ai făcut 
dumnezeieşte semnele cele minunate. Iar după ce S-a suit la 
ceruri şi a Şezut de- a dreapta Tatălui cu nedespărţire ca un 
Dumnezeu, la Sfinţii Lui Ucenici şi Apostoli ai venit în chip de 
limbi de foc, şi de cuvânt şi de înţelepciune şi de îndrăzneală 
pe dânşii i- ai umplut şi puternici i- ai făcut întru semne. 

Deci Ţie mă rog, la Tine cad, Ţie mă cuceresc să Te 
apleci mie, robului Tău, şi cu bunătate să mă cercetezi pe 
mine şi să mă scoţi din adâncul greşelilor celor de voie şi 
celor neştiute. CurăţeŞte- mă de toată spurcăciunea trupului 
şi a duhului. Sfinţeşte- mă, înţelepţeşte- mă, dă- mi pricepere, 
spre toată cunoştinţa cea mântuitoare, povăţuieşte- mă, 
viteaz mă arată şi neînduplecat de patimi, decât toată 
puterea cea potrivnică mai tare, suflă întru mine blândeţe, 
îndelungă- răbdare, adevăr, dreptate, tăcere. Fă- mă pe mine 
biserică vrednică a slavei Tale. Stăpânitor (peste) întru mine 
să fii Tu, Păzitor şi Dătător de toate darurile Tale cele 
bogate. Că Tu eşti lucrarea cea desăvârşită a tuturor 

bunătăţilor şi Ţie, împreună cu Tatăl şi cu Fiul, după datorie, 
lauda Iţi aducem, acum Şi pururea Şi în vecii vecilor. Amin." 

E o rugăciune în care se cere venirea Duhului Sfânt cu 
mare stăruinţă şi se laudă lucrarea Lui împreună cu Tatăl în 
crearea şi conservarea lumii, în minunata ei rânduială, dar şi 
prevestirea contribuţiei la întruparea mai presus de fire a 
Fiului, lucrarea Lui în Fiul întrupat, împreună cu Tatăl, dar şi 
în cea de înălţare a lui Hristos. Se afirmă din nou că El suflă 
în noi viaţa naturală, dar şi cea mai presus de fire şi ajută la 
sporirea celei create şi a celei noi. De aceea, se afirmă că El 
face pe omul credincios biserică plină de slava Duhului, în 
viaţa aceasta, dar deplin în viaţa viitoare. 

Prin Duhul Sfânt se realizează întreg dialogul între 
Dumnezeu şi făpturile umane, Primul trimiţând prin Cel din 
urmă iubirea Lui acestora şi aceştia primind această iubire şi 
fructificând- o prin iubirea cu care răspund iubirii 
dumnezeieşti, care are ca efect veşnica îndumnezeire a 
omului în împărăţia cerurilor. 

